
I. Mons Tro. 

a 

Ser var en Gang et Par fattige Folk, som 
bode ude paa Landet og havde et lille Sted, og 
hele Beden fuld af Børn. Saa fik de igjen ét 
lille Barn, det var en Dreng, og de skulde da 
have ham døbt. Men de kunde ingen faa til at 
staa Fadder til ham; alle undskyldte sig, fordi 
de var bange, at Drengen skulde falde dem til 
Byrde, da hans Forældre var saa fattige. Det 
træffer sig da den Dag, de skulde haft Drengen i 
Kirke, men endnu ingen Fadder havde til ham, at 
der kommer en gammel Tigger og beder dem om 
lidt i Guds Navn. De giver ham af, hvad de har, 
og han ser, at der er noget, der trykker dem, og 
han faar da Sammenhængen at vide. Saa byder han 
sig til at ville staa Fadder til Barnet. „I skal ikke 
komme til at fortryde det", sagde han. Og i den 
Nød, de var i, saa tog de imod Tilbudet, og de kom 
til Kirke med Barnet, og den gamle Tigger stod 
Fadder. 

Men de havde glemt at sige ham, hvad Barnet 
skulde hedde, og da Præsten spørger om Navnet, 
saa siger Fadderen: „Mons tro, jeg véd det?" 

1 



2 1. Mons Tro. 

Præsten hører Mons Tro, og han døber Drengen 
med det Navn, og i Kirkebogen skriver han Mogens 
Tro. Forældrene var godt nok fornøjede med 
Navnet; han kunde aldrig have faaet noget bedre, 
sagde de, nu havde han jo baade Fornavn og Bi- 
navn« De tog den gamle hjem med og beværtede 
ham det bedste, de kunde. Forinden han bød 
dem Farvel, tog den gamle en lille rusten Nøgle 
op af Lommen og sagde til Faderen: „Gjern den 
vel, til Drengen er fjorten Aar gammel! Den pas- 
ser til den Faddergave, som der da skal være her 
til ham." Og dermed sagde, den Fadder Farvel og 
Tak, og de saa' ham aldrig mere. 

Drengen voxte og trivedes godt og artede sig 
vel i alle Maader; stor og stærk blev han, og ærlig 
og sanddru var han, saa han gjorde ikke sine For- 
ældre nogen Sorg og ikke sit Navn nogen Skam. 
Nøglen blev der ikke gjemt bedre paa end som saa, 
at Drengen fik den at lege med og smed den bort. 
Mange Aar efter, da han var bleven saa stor, at 
han kunde hjælpe Faderen med Arbejde, og var ved 
at grave Gødning, saa fandt han en Nøgle i Mød- 
dingen. Han viste den til sin Moder, og hun kunde 
kjende den igjen: at det var den, han havde faaet 
i Faddergave, sagde hun, og hun fortalte ham da 
det hele om den gamle Mand og hvad han havde 
sagt. Drengen stak Nøglen i Vestelommen og holdt 
siden Hævd over den. 

Den Dag, Mogens fyldte sit fjortende Aar, det 
blev en mærkelig Dag for ham. Da han og hans 

Forældre kom op den Morgen, saa saa' de, lige 
uden for Døren dér stod et kjønt lille Hub, som de 
aldrig før havde set og heller aldrig havde set Magen 
til. Det var bygget af Fjæle og kunstig udskaaret 
fra øverst til nederst; det var rigtig nok et Stads- 
hus imod det, de selv bode i. Men der var slet 
ingen Yinduer paa det Hus; den eneste Aabning 
paa det var en høj Dør i Gavlen; men den var nu 
tillaaset. Manden og Konen stod og spilede Øjnene 
op og kunde slet ikke tænke sig, hvad det kunde 
være og hvor det kunde være kommet fra. Men 
Mogens Tro sagde: „Dér er min Faddergave", og 
han fik den gamle rustne Nøgle op af Lommen og 
prøvede den i Døren. Jo, den passede godt nok, 
og han kom ind i Huset. Dér inde stod den dej- 
ligste lille graa Ridehest fuldt opsadlet, og paa 
Væggen hang en hel Dragt nye smukke Klæder. 

Mogens trak i Tøjet: det sad paa ham, som 
det var støbt ; og han satte sig op paa Hesten : om 
det saa var Stigbøjlerne, saa havde de lige Maalet 
efter ham. Og da han var kommen i Sadlen, saa 
sagde han Farvel til Fader og Moder, for nu vilde 
og skulde han ud i Verden og prøve Bin Lykke. 

Saa satte han i Spring hen ad Vejen, og det 
kan nok være, den Hest kunde springe: det var, 
som han fløj igjennem Luften. Da han nu har redet 
et godt Stykke Vej, saa siger Hesten: „Naar du 
bliver sulten, kan du tage i mit højre Øre, og naar 
du bliver tørstig, kan du tage i mit venstre." — 
„Hvad for noget!" sagde Tro," kan du snakke? 

1* 



4 1. Mons Tro. 

min gode Hest! Det var da rart." Og det var 
ogsaa rart, altid at have en Hjærtestyrkning ved 
Haanden. Det gik nu i en flyvende Fart over 
Bjærge og Dale. Omsider kom de igjennem en Skov; 
dér var dejlig svalt; Hesten gik i Skridt og pu- 
stede ud efter den voldsomme Fart. Da saa' Tro 
noget glimre paa Vejen, det var en Fuglefjer, der 
skinnede som det pure Guld. „Den maa jeg have", 
sagde Tro, og han vilde af Hesten, for at tage den 
op. „Nej, lad den ligge!" sagde Hesten, „du kom- 
mer ellers til at fortryde det." Saa lod han den 
ligge og red videre. Atter saa' han en Fjer ligge 
paa Vejen, den glimrede endnu mere end den første. 
Tro vilde igjen tage den op, men Hesten sagde som 
før: „Lad du den ligge! du kommer ellers til at 
fortryde det." Men da de kom lidt længere frem, 
laa der igjen en Fjer, endnu dejligere end de andre; 
Tro kunde ikke lade den ligge, skjønt Hesten sagde: 
„Vil du lyde mit Raad, saa lad den blive, hvor den 
er! Du kommer ellers til at fortryde det." Tro 
sprang alligevel af og tog Fjeren; og da han først 
havde gjort det, saa kunde han heller ikke bare sig 
for at tage baade en anden og en tredje Fjer af 
samme Slags, som laa længere fremme paa Vejen. 

Det var nogle mærkelige Fjer: hver især glim- 
rede de som det pure Guld, men naar man holdt 
dem sammen, saa stod der et Billede i dem: det 
var det dejligste Kvindehoved, man kunde tænke 
sig. Tro havde ondt ved at faa sine Øjne fra det 
igjen. Omsider gjemte han dog Fjerene omhyggelig 

i sin Taske, og saa gik det atter i en flyvende Fart, 
til de kom til et stort Kongeslot. „Her skal du 
ind og tage Tjeneste", sagde Hesten. 

Saa kom Tro af Ryggen paa den og ind til 
Staldmesteren og spurgte, om han ikke kunde blive 
ansat dér ved Stalden; han vilde ikke have anden 
Løn, end Føden til sin lille graa Hest. Saa fik han 
Tjeneste dér som Stalddreng. Der var meget for 
ham at se og at lære, og han passede Kongens Heste 
godt, men han glemte da ikke at se sin egen til 
gode, og saadan gik det godt i nogen Tid. Tro 
havde sit eget lille Kammer nede i Stalden, og om 
Aftenen, naar han var færdig med sit Arbejde, saa 
gik han dér ind, og saa dækkede han godt for Yin- 
duet, og saa tog han sine tre Guldfjer frem. De 
lyste som Solen, saa der var i Kammeret som den 
klare Dag, og midt paa Fjerene straalede det dej- 
lige Kvindebillede, som Tro aldrig kunde faa afset. 
Han sad da den ene Aften efter den anden og teg- 
nede det Billede af, saa godt han kunde. Han 
syntes aldrig, det blev godt nok, saa begyndte han 
for fra, og det blev ogsaa bedre og bedre. Men 
det var jo forbudt at brænde Lys i Stalden, og 
hvor godt Tro end hyllede for Vinduet, saa var det 
dog blevet bemærket, at der var lyst paa hans 
Kammer. Det blev meldt til Staldmesteren, og han 
skulde da ned at se efter. Jo, det var ganske rig- 
tigt: der var lyst inde hos Stalddrengen. Men inden 
Staldmesteren kom ind til ham, havde Tro faaet 
Fjerene gjemte, og der var ingen Lys at opdage. 

Men det Billede, han sad og tegnede paa, det fik han 
ikke Tid til at stikke til Side; det tog Staldmeste- 
ren. Og næste Morgen gik han op for Kongen og 
klagede over Tro: han havde Lys paa Kammeret 
imod Forbudet, sagde han, endskjønt der ikke havde 
været noget Lys at finde, og dér sad han og tegnede 
saadanne Billeder som dette her, og saa viste han 
Kongen det. 

Den Sag vilde Kongen have Rede paa, og han 
lod Tro kalde for sig. „Hvad er det for et Bil- 
lede?" sagde Kongen. Ja, det var et, han selv havde 
tegnet. „Har du flere?" spurgte Kongen. Ja, han 
havde, og han maatte hente dem, det var en tredive 
Stykker, og alle forestillede de ét og det samme, 
men det sidste var dog det bedste. „Hvad har du 
at tegne efter?" sagde Kongen, „og hvordan kan 
du sidde og tegne i Mørke? for du siger jo, at du 
har ikke brændt Lys i Stalden." Nu maatte Tro 
gaa til Bekjendelse, saa nødig han vilde, og han 
maatte hente Fjerene frem og lade Kongen se dem. 
Kongen stod længe og saa' vist paa dem og paa 
det Billede, der stod i dem. Saa sagde han: „Hvem 
skal det forestille?" Det vidste Tro ikke. „Aa, 
du véd nok mere, end du vil ud med", sagde Kon- 
gen; „men siden du ikke vil sige det, saa skal 
jeg: det er Billedet af den skjønneste Prinsesse, 
der er i hele Verden. Og hende skulde jeg have 
haft, da jeg endnu var ung; nu er jeg en gammel 
Karl. Og hun tilkom mig med rette; for jeg havde 
indtaget hele hendes Faders Land og taget ham af 

Dage. Men saa blev hun borte for mig, og ingen 
har siden kunnet finde hende. Alle, hvem jeg har 
sendt ud at lede efter hende, er komne tilbage 
med tomme Hænder. Og jeg har aldrig villet gifte 
mig med nogen anden; det holdt jeg mig for god 
til; for hun var, som jeg siger, den allerskjønneste, 
og det er hun bestemt endnu. Og du véd nok, 
hvor hun er, siden du har hendes Billede. Og nu 
skal du skaffe mig hende, eller det skal koste dit 
Liv." 

Det hjalp ikke, alt hvad Tro forsikrede om, at 
han vidste ikke, hvor hun var; han havde kun fun- 
det de Fjer paa Landevejen. Kongen blev ved sit : 
Tro skulde love at hente Prinsessen, eller ogsaa 
skulde han strax hænges. „Jeg skal prøve paa det", 
sagde Tro. Saa havde han dog Frist saa længe, 
tænkte han. Og han ned i Stalden til sin lille 
graa Hest, at klage og jamre sig: han skulde skaffe 
en Prinsesse, som han slet ikke vidste om var til. 
„Det er godt nok til dig", sagde Hesten, „det er 
for den første Fjer, du tog op. Jeg sagde dig nok 
du vilde komme til at fortryde det. Men det er 
det samme, denne Gang kan jeg nok hjælpe dig, 
skjønt du alligevel en Gang skal dø." Saa gav 
Hesten ham Besked : den Prinsesse, som det Billede 
var af, hun var ganske rigtig endnu i Live, og hun 
var endnu den allerskjønneste i hele Verden; men 
hun bode ogsaa paa et Slot helt ude ved Verdens 
Ende. Og hun var forvandlet til en Fugl, som bar 
de skinnende Fjer, Tro havde fundet nogle af. Naar 

han nu skulde finde og hente hende, saa maatte 
han gaa til Kongen og først forlange et Orlogsskib 
med fold Besætning, for der var et stort Hav at 
komme over. Og det Skib maatte være bygget af 
fuldt Mahognitræ og med Eobberbolte og Kobber- 
forhudning; ellers kunde det ikke holde den lange 
Rejse ud. 

Tro gik til Kongen og forlangte Skibet, og 
Kongen lovede, han skulde faa det. Kongen ejede 
ikke saadant et Skib, men maatte først lade det 
bygge, saa der gik jo nogen Tid hen med det. Da 
Skibet var færdigt, meldte Tro det til sin lille graa 
Hest, og saa sagde den: „Gaa nu igjen op til 
Kongen og forlang hundrede Tønder Oxekjød, og 
hundrede Tønder Hvedemel, bagt i Brød, og hundrede 
Tønder Orme! Og saa maa du endnu have hundrede 
Trækvogne, som hver kan tage to Tønder, og to 
hundrede Trækseler til Mandskabet, som skal trække 
de hundrede Vogne, for I skal ogsaa et Stykke over 
Land, naar I faar sejlet til Landet ved Verdens 
Ende," Tro gik til Kongen, og han fik alt, hvad 
han forlangte, og det blev bragt om Bord i Orlogs- 
skibet. Saa gik han igjen til sin lille graa Hest 
og meldte den det. Da sagde Hesten: „Nu kan 
du først give mig en Tønde Havre; tag saa Grimen 
af mig, og gaa du saa kun ned og om Bord!" Det 
gjorde Tro, og lige i det de lagde ud fra Land, saa 
kom der en hvid Puddelhund og sprang ud paa Skibet 
og lagde sig ved Tros Fødder. Saa forstod han jo 
nok, at han havde sin Hjælper med sig paa Rejsen. 

Skibet gled rask over Bølgerne, og det havde 
stadig Medbør, saa de var snart midt ude paa det 
vilde Verdenshav. Dér lod Tro efter Paddelens 
Raad de hundrede Tønder Orme kaste i Vandet, 
som en Gave til alle Havets Fiske* Og de tomme 
Tønder blev kastede bag efter: dem skulde Hvalerne 
have at lege med. Og alle Fiskene samlede sig og 
holdt Gilde paa Ormene, og alle Hvalerne dansede 
omkring Skibet og spillede Bold med Tønderne. Saa 
blev de ved at sejle, til de kom til Landet ved 
Verdens Ende. Dér gik de i Land og fik de hun- 
drede Tønder Oxekjød og de hundrede Tønder Hvede- 
mel bagt i Brød læssede paa de hundrede Trækvogne, 
og de to hundrede Mand, der var Skibets Besætning, 
fik Selerne paa og var to om hver Vogn, og saadan 
togede de op i Landet. Først kom de til en uhyre 
Flok af Ulve og Bjørne, der hylede og brummede 
og reves og sloges med hverandre af bare Sult. 
Dem gav Tro de hundrede Tønder Oxekjød, saa 
var de glade og lod ham drage videre. Saa kom 
de til en Flok Kæmper, der sloges og droges, for 
de havde kun ét Brød, som de alle vilde have, saa 
sultne som de var. Dem gav Tro de hundrede 
Tønder Hvedemel, bagt i Brød, saa bleve de glade 
og gjorde Plads for Tro med hans Hund og hans 
Folk, og „Tak!" sagde Kæmperne, „nu har vi staaet 
her og slaaedes i hundrede Aar, uden at faa en Bid. 
Naar du trænger til vor Hjælp, skal du være den vis." 

Saa sendte Tro alle Folkene tilbage til Skibet, 
mens han og hans Hund blev ved at gaa videre 

frem, til de fik Øje paa Slottet, der skinnede som 
Solen. „Nu maa vi vente", sagde Hunden, til det 
er den rette Tid. Der kan ingen komme ind 
paa Slottet uden i tre Timer af Døgnet; for der er 
saa mange giftige Orme og Øgler rundt om Slottet, 
og de sover kun de tre varmeste Timer paa Dagen, 
saa man kan slippe levende forbi dem." Da det 
saa var den rette Time, og alle Orme og Øgler var 
faldne i Søvn, gik Tro ind paa Slottet med sin 
Puddel, og den sagde ham, hvad han havde at gjøre. 
Baade Porte og Døre stod aabne, og Tro gik op 
paa Slottet, af den ene Sal og i den anden, indtil 
han kom ind i en Sal, hvor der sad en Guldfugl 
paa en Pind og sov. Den havde just saadanne Fjer 
som dem, Tro havde fundet. Og han listede sig 
hen og rykkede den længste Fjer ud af Halen paa 
Fuglen. Den f6r op af Søvne ; men i det samme 
stod den der, forvandlet til den dejligste Prinsesse, 
som ganske lignede det Billede, Tro kj endte saa 
godt. „Hvordan kom du forbi mine Hunde?" siger 
hun. „Dem gav jeg saa meget Ejød, de kunde æde!" 
— „Hvordan kom du forbi mine Kæmper?" siger 
hun. „Dem gav jeg saa meget Brød, de vilde 
have." — „Hvordan kom du forbi mine Orme og 
Øgler?" siger hun. „Jeg passede Tiden", svarer 
Tro. „Hvad er dit Ærende?" siger hun saa. „Jeg 
er kommen, for at hjemføre dig til en Konge langt 
borte, som vil have dig til sin Dronning. Og nu 
maa du følge med mig", siger Tro. „Ja, i Morgen", 
siger hun; „nu skal du først gaa til Bords med 

nrig og faa noget at leve af." Saa kommer de ind 
i en Sal, hvor der stod et opdækket Bord med en 
Mængde Retter og Fade, og de sætter sig ved det. 
Men Tro vil kun spise af det øverste Fad og rører 
ikke noget af alt det andet. Det havde Hunden jo 
sagt ham forud, og nu tog han sig vel i Yare for 
at være den ulydig i nogen Ting. Prinsessen gaar 
omkring og viser Tro hele Slottet med alle dets 
Herligheder; men der er ikke en levende Sjæl at 
se, uden Prinsessen, som havde været Fugl. Saa 
viser hun ham et prægtigt Sengkammer, med mange 
opredte Senge, og siger til ham, at én af dem kan 
han lægge sig i og sove til næste Morgen. Men 
Tro svarer nej, han vil sove i Slotsporten med sin 
Hund, og det gjør han ogsaa. 

Saa næste Dag gaar Tro op til Prinsessen og 
spørger, om hun nu vil følge med. „Nej", siger hun, 
„først maa du finde mig mellem de Dukker Silke, 
dér ligger" ; og med det samme var hun borte, og 
der laa en stor Bunke Silkedukker af alle Farver. 
Men Tro vidste Besked, som Hunden havde sagt 
ham : han søgte en enkelt Dukka Silke ud, som var 
en Ejende mørkere end alle de andre; den greb 
han fat, og saa trak han .sin Kniv op og lod som 
han vilde skære den over. Strax stod Prinsessen 
ved hans Side og bad ham lade det være. Qg det 
var, fordi hendes Liv var i den Dukke Silke. Saa 
maatte Tro igjen gaa til Bords med hende; og nu 
spiste han alene af det nederste Fad og lod alle 
de andre urørte. Hun vilde da igjen have ham til 

at sove i én af de opredte Senge; men Tro sov i 
Porten hos sin Hund. Tredje Dag vilde Prinsessen 
endnu ikke følge med, før Tro havde fundet hende 
i et Knippe Halm. Hun var da gjemt i et Halm- 
straa, der var en Kjende lysere end de andre. Tro 
fandt det og lod igjen, som han vilde skære det 
over. Saa stod Prinsessen der og bad ham lade 
være; nu vilde hun følge med. Først gik hun 
hele Slottet rundt og laasede alle Døre af og tog 
Nøglerne med, og til sidst laasede hun ogsaa Slots- 
porten og tog Nøglen med sig. Det var et svært 
Knippe Nøgler, hun dér fik at bære paa. Saa fulgtes 
hun fra Slottet med Tro. Hele Vejen til Stranden 
maatte hun da gaa paa sin Fod. De kom om Bord, 
og de fik Sejlene op, og de havde lige saa god Med- 
bør paa Rejsen hjem, som de havde haft ud. 

Midt ude paa Dybet saa' Prinsessen sit Snit og 
kastede Nøgleknippet i Havet. Men Puddelen saa' 
det og sagde det til Tro, og han kaldte da paa 
Fiskene og bad dem lede det op. Og Fiskene huskede 
det Gilde, han havde gjort for dem, og de gav sig 
til at lede, baade store og smaa. Men det varede 
længe, der var ingen Nøgler at finde; for Havet er 
jo baade stort og dybt, og der er baade Bjærge og 
Dale og Huler og Haller nede i det. Det gjorde 
Skallerne saa ondt, at de gav sig til at græde ; og deraf 
kommer det, at de endnu altid har røde Øjne. Men 
endelig var der dog en gammel Horngjede, der kom 
med Nøgleknippet, hun havde fundet det mellem to 
store Stene, og dér sad det saa fast, at Horngjeden 

havde brækket det ene Næb af sig, da hun skulde 
have det løst; og deraf kommer det, at Horngjeden 
endnu har ét langt og ét kort Næb. Da Tro fik 
Nøgleknippet, saa gjemte han det, uden at Prinsessen 
fik det' at vide. 

Omsider kom de da hjem til Kongens Land, 
og den gamle Konge var meget glad ved Prinsessen, 
som endnu var lige saa ung og lige saa dejlig, som 
hun altid havde været; og nu vilde han da have 
Bryllup med hende. Men hun sagde nej, det blev 
der ikke noget af, før hun fik sit eget Slot med 
alle sine Herligheder over at staa ved Siden af 
Kongens Slot. Det var hendes Betingelse, og førend 
den var opfyldt, blev der intet Bryllup af. 

Kongen sendte strax Bud efter Tro og sagde, 
at det var nu meget godt, at han havde skaffet 
Prinsessen; men det var dog slet ingen Nytte til, naar 
hun ikke havde sit eget Slot med sig. Hvorfor 
havde han ikke ogsaa taget det med? Det maatte 
han love at skaffe; eller ogsaa skulde han miste sit 
Liv. Da blev Tro helt ilde til Mode, og han gik 
ned til sin lille graa Hest, som igjen stod i Stalden, 
og han klagede sin Nød for den: Nu var det vel 
lige saa godt, han kom af med Livet, sagde han, 
for det kunde han da umulig udrette; og han 
havde heller ingen Lyst at leve længer, naar den 
skjønne Prinsesse var bleven gift med den gamle 
Konge. „Ja, det har du for den anden Fjer, du 
tog op," sagde Hesten; „sagde jeg dig ikke nok, 
du vilde komme til at fortryde det? Denne Gang 

kan jeg dog nok hjælpe dig, skjønt du alligevel en 
Gang skal dø. Gaa til Kongen og forlang et nyt 
Skib, Mage til det forrige, med lige saa stor Be- 
sætning og med selvsamme Ladning!" 

Det gjorde Tro, og han fik det alt sammen, 
og, kort at fortælle, det gik som forrige Gang, Puddel- 
hunden var med, Fiskene fik de hundrede Tønder 
Orme, og Hvalerne fik de tomme Tønder at lege 
med ; Tro kom til Landet ved Verdens Ende, Bjørne 
og Ulve fik de hundrede Tønder Ej ød, og Kæmperne 
fik de hundrede Tønder Mel, bagt i Brød. Og da 
de saa kom til Slottet, der skinnede som Solen, saa 
tog alle Kæmperne fat og bar det som det stod lige 
ned til Stranden, og dér samledes alle Hvalerne og 
bar det paa deres brede Rygge over Verdenshavet 
og skød det op i Land, saa det kom til at staa 
tæt ved Kongens Slot. 

Da det blev Prinsessen meldt, at nu var hendes 
Slot kommet, saa nu kunde da Brylluppet staa, saa 
sagde hun, at det nyttede ikke til noget med det 
Slot, naar hun ingen Nøgler havde til det, og de 
var blevne borte for hende paa Rejsen. Kongen 
mente først, at det havde vel ingen Nød: der var 
Smedde nok i Landet. Men skjønt de fik Samling 
paa dem alle, var der dog ikke en Smed, der kunde 
lave en Nøgle eller en Dirk, der kunde lukke én 
af de Laase op. Saa lod Kongen atter Tro kalde 
og truede ham paa Livet, om han ikke lovede at 
skaffe de Nøgler til Veje. Den Gang tog Tro sig 
det ikke saa nær: han havde Nøgleknippet, og det 

blev Btrax bragt til Prinsessen. Nu var der da vel 
ikke mere i Vejen for Brylluppet? 

Jo, sagde Prinsessen, der var dog én Ting endnu, 
som hun nødvendig maatte have, inden hun kunde 
holde Bryllup. Det var en Flaske af Vandet til Liv 
og en Flaske af Vandet til Død. Det maatte hun 
først have; og den som havde kunnet gjøre alt det 
andet, han maatte sagtens kunne skaffe det; Kongen 
havde blot at befale ham det. Saa gik der igjen 
Bud efter Tro, og Kongen sagde, at alt, hvad han 
hidtil havde udrettet, var slet ingen Ting værd, 
uden han skaffede ham Vandet til Liv og Vandet til 
Død. Det skulde og maatte han skaffe, og det 
snart; ellers maatte han lade sit Liv i Galgen. 

Saa kom Tro igjen ned i Stalden til sin lille 
graa Hest og fortalte den, hvad Kongen nu forlangte 
af ham. Nu vilde han ikke leve mere, sagde han, 
han vilde kun . sige Hesten Farvel, og saa kunde der 
hænge ham hvem der vilde. „Ja," siger Hesten, 
„det har du for den tredje Fjer, du tog op paa 
Vejen. Jeg sagde dig nok, at du vilde komme til 
at fortryde det. Men jeg vil dog prøve paa at 
hjælpe dig ud af denne Vaande, skjønt du alligevel 
en Gang skal dø. Gaa nu blot op til Kongen og 
forlang to Sølvflasker, paa den ene skal der staa 
skrevet: Vand til Liv, og paa den anden: Vand til 
Bød! Saa kan du sadle mig op og ride af Gaarde. " 

Tro fik de to Sølvflasker, og han satte sig op 
paa sin lille graa, og saa red han afsted. Da han 
svingede ud af Gaarden, stod Prinsessen oppe i 

Yinduet, og da hun saa' Hesten, sagde hun: „Ja, 
naar du har saadan en Hjælper, saa kan du sagtens. " 
Tro red nu afsted, hvor hen Hesten vilde bære ham, 
og det var langt bort over Bjærge og Dale til et 
fremmed Land. Da de dér var komne ind i en tyk 
Skov, saa stod Hesten stille og sagde til Tro, at 
han skulde staa af og gaa hen til et Træ, der stod, 
hvori der var en Ravnerede. Han skulde vente dér, 
til de gamle var borte af Beden; saa skulde han 
krybe op og tage én af Ungerne og kvæle den, 
men lade den ligge i Reden. Og den Flaske, hvor- 
paa der stod skrevet „Vand til Liv" skulde han 
lægge i Reden med. Tro gjorde ganske som Hesten 
sagde, og han blev da i Nærheden og holdt Øje 
med Ravnereden. Saa kom den gamle Ravn hjem 
og fandt Ungen død; da tog den Flasken og fløj 
bort. Nogen Tid efter kom den tilbage med Fla- 
sken og stænkede noget af den paa den kvalte Unge, 
som strax var levende igjen. Saa løb Tro til, skræm- 
mede den af Reden, krøb op og tog Flasken, som 
var halv fuld, og kom saa tilbage med den. Saa 
sagde Hesten, at nu skulde han finde og fange en 
Hugorm. Han skulde slaa noget over Hovedet paa 
den, saa den ikke kunde bide ham; men han maatte 
ikke gjøre den nogen Fortræd. Saa skulde han klavre 
op i Træet med den og binde den fast oven over 
Ravnereden. Og saa skulde han lægge den Flaske 
i Reden, hvorpaa stod skrevet „Vand til Død". Det 
gjorde Tro, og han saa' da Ravnen komme tilbage 
til Reden, tage Flasken og flyve bort med; og efter 

nogen Tids Forløb kom den flyvende tilbage med 
Flasken, tog og stænkede noget af den paa Hugormen, 
som da strax var død. Tro skyndte sig op i Træet, 
og der var da endnu det meste tilbage i Flasken. 
Da Prinsessen nu havde faaet de to Slags Vand, 
som hun havde forlangt, saa gjorde hun ingen flere 
Indvendinger mod Brylluppet; men sagde blot, at 
hun maatte dog vide, om Vandet var det rette. 
Det fandt Kongen saa rimeligt; men hverken han 
eller nogen anden havde Lyst til at forsøge det paa 
sig selv* „Lad ham komme, som har hentet det!" 
sagde Kongen, „han er da nærmest til at staa inde 
for det." Og saa blev Tro hentet op paa Slottet. 
Prinsessen stænkede ham med Vandet til Død, og 
han faldt strax om, saa stiv og saa kold som et 
Lig. Men saa stænkede hun ham med Vandet til 
Liv, saa stod Tro * op igjen lyslevende, og han var 
nu bleven saa smuk en Mand, som nogen havde 
set, meget kjønnere, end han havde været forud. 
Da syntes den gamle Konge, at det kunde være rart 
at blive saa ny og saa ung og saa kjøn, og han 
bad derfor Prinsessen om at gjøre det samme ved 
ham som ved Tro. Det var Prinsessen villig til, 
og Kongen blev stænket først med Vand til Død og 
saa med Vand til Liv, saa han blev da meget yngre 
og kjønnere, end han længe havde været. Men han 
syntes ikke, det var nok endda: han kunde vist 
blive endnu kjønnere, mente han, naar han gik 
det igjennem en Gang til. „Som du vil", sagde 

2 

Prinsessen, og saa stænkede hun ham med Vandet 
til Død. Men derefter sagde hun: „Der er ikke 
mere af Vandet til Liv. Lad saa være dødt, hvad 
dødt er!" Og saa sagde hun: „Er nu ikke den 
Mand nærmest til at være Konge i Landet, som 
har udrettet alle disse Ting, som ingen andre Men- 
nesker formaar: som har hentet mig fra Verdens 
Ende og mit Slot ligesaa og Nøglerne fra Havsens 
Bund og Vand til Liv og Vand til Død?" Det fandt 
da alle, eller de turde dog ikke sige hende imod; 
for Vand til Død var der nok mere af i Flasken, 
Og saa udraabte de Tro til Konge i Landet; og 
Prinsessen, den skjønneste og den klogeste i hele 
Verden, hun holdt Bryllup med ham, og de var 
begge meget lyksalige. 

Paa Bryllupsdagen gik Tro ene ud i Stalden 
til sin lille graa Hest: den havde han jo dog at 
takke for alting. Saa siger den til ham: „Nu har 
jeg hjulpet dig saa tit; gjør nu mig en Tjeneste 
igjen! Tag et Sværd og hug mit Hoved af, læg det 
ved min Hale, og sign det saa tre Gange!" — »Nej, 
min gode Hest!" sagde Tro, „det kan jeg umulig 
gjøre." — „Du maa og du skal", sagde Hesten, „det 
er til mit eget Vel." Saa maatte Tro jo adlyde 
den, og. han tog et Sværd og huggede dens Hoved 
af og lagde det ved dens Hale, og han signede den 
tre Gange; og i det samme stod der en dejlig Prins 
for ham: det var hans Dronnings Broder, som havde 
været forhexet ligesom hun, og de gik nu ind Haand 

i Haand, og der blev en Glæde uden Lige, og 
Brylluppet stod i florten Dage og femten Nætter. 
Og Tro og hans Dronning og hendes Broder de 
lever lykkelig den Dag i Dag. 

Der var en Gang en Gaardmand, som havde 
tre Sønner; den ældste hed Peder, den anden Povel, 
og den tredje Esben. Peder og Povel var et Par 
raske, opvakte Knægte: de kunde baade høre og 
se, lege og le, pløje og saa, meje og slaa, og deres 
Fader havde megen Gavn af dem; men den yngste 
var et stakkels Hjemmefjog, som ingen Ting tog 
sig af og ingen Ting tog sig til, han sagde aldrig 
noget, men gik og drev om som i Søvne, eller han 
laa ved Arnen og rodede i Asken; derfor kaldtes 
han for Esben Askefis. 

Det var en god Gaard med rige Marker og 
grønne Enge; men midt inde imellem dem laa der 
et Stykke Hede hen til ingen Nytte; det var fuldt 
af store Stene og overgrot med Lyng. Esben holdt 
meget af at ligge der ude og stirre op paa Skyerne 
eller sove og drømme. Men Peder og Povel kunde 
ikke lide at se det Stykke Land ligge saadan hen, 
og de bad deres Fader om Lov til at dyrke det 

op; det kunde godt lønne sig, sagde de, for Jorden 

2* 



20 2* Jomfru Lene af Søndervand. 

var god nok i sig selv. Faderen gav dem ogsaa 
Lov til at prøve paa det; der var jo vel en gammel 
Snak om, at det Stykke Land hørte Eliefolkene til; 
men det var kun gammel Overtro, som det ikke var 
værdt at bryde sig om. 

Saa tog Peder og Povel fat med en god Vilje; 
de fik Stenene ryddede til en Side, og de fik pløjet 
og tilsaat; de saade Hvede i den nye Ager, den 
kom godt op og stod godt Vinteren over, og næste 
Vaar var der en Grøde i den, saa det var mageløst. 
Der var ingen anden af deres Marker, der saa' nær 
saa godt ud som den, lige til St. Hansdags Tid; 
men saa fik den Glæde en brat Ende, for selve 
Midsommernat blev hele Avlen ødt paa underlig 
Maade: Ageren var som nedtraadt, hvert Straa var 
knækket og kunde aldrig rejse sig mere. Der var 
ingen, som kunde forstaa, hvordan det var gaaet 
til; men der var ikke andet Raad end at pløje den 
Ager om, og saa blev den lagt ud til Græsning. 

Næste Vaar stod der da højere og smukkere 
Græs i den end i nogen af deres Enge. Men saa 
gik det ligesom sidst : Midsommernat blev alt Græsset 
traadt ned, lige som det skulde være slaaet, og de 
fik ingen Gavn af den Ager heller det Aar. Saa 
blev den pløjet om og laa brak den Vinter, men 
næste Foraar blev den tilsaat med Hørfrø. Det 
kom prægtig op, og før St. Hansdag stod Hørren i 
Blomster. Det var et dejligt Syn, og Peder og Povel 
gik og glædede sig ved det. Men de mindedes jo 
nok, hvordan det var gaaet de to forrige Aar, og 

de blev da enige om, at én af dem skulde vaage 
der ude den Midsommernat, for at se, om nogen 
igjen vilde øde Avlen. Peder som den ældste vilde 
tage sig det paa, han var en stærk og en rask Earl, 
han tog en god Knippel med sig og satte sig der 
ude ved den store Stenbunke, som han havde været 
med til at faa slæbet sammen, da de ryddede Ageren. 
Bet var en yndig klar og stille mild Aften, Peder 
vilde jo holde sig vaagen, men han faldt dog i 
Søvn, og han vaagnede først lige ved Midnat ved 
en forfærdelig Larm og Brusen i Luften og ved at 
Jorden rystede under ham; og da han skulde se 
sig om, var Himlen ganske kulsort, og midt ud af 
alt det sorte kom der noget skinnende rødt, der 
saa' ud Bom en gloende Drage. Da blev Peder saa 
bange, at han tog til sine Ben og skyndte sig hjem 
til Gaarden. 

Der kom dog intet Tordenvejr den Nat, men 
da de om Morgenen skulde se til Hørageren, saa 
var den helt nedtrampet, og al Avlen var ødt. Det 
var de alle ilde til Freds med; men Povel især, han 
sagde, at Peder havde baaret sig ad som en Kryster 
og var løben fra sin Vagt, uden at se, hvem det 
var, der gjorde dem den Tort hvert evige Aar. 
Næste Aar saade de Byg i Ageren, og den stod 
da saa frodig som det var muligt Dagen før Mid- 
sommernatten; og nu vilde Povel da ud og holde 
Vagt. Han kom ogsaa hen paa Stenbunken og vilde 
holde sig vaagen; men han faldt lige godt i Søvn 
og vaagnede ved Midnat ved at høre Larm og Brusen 

i Luften og føle Jorden ryste under sig. Himlen 
var igjen sort som et Beg, og han saa' den gloende 
Drage paa Himlen, som kom nærmere og nærmere, 
og nu begyndte hele Ageren at gaa som et Lagen, 
og der var en Summen og Brummen for hans Øren, 
saa han blev helt svimmel. Saa holdt han ikke 
Stand længer, men var glad til, han slap helskindet 
hjem. Men næste Morgen var Byggen trampet ned, 
saa Ageren lignede et Stuegulv. 

Saa vilde hverken Peder eller Povel sætte mere 
Arbejde paa den Hedeager, og næste Foraar grode 
der i den hvad der selv vilde af Græs og af Blom- 
ster: der var hvide Præstekraver og blaa Korn- 
blomster og røde Valmuer, og Lyngen kom listende 
frem igjen; den havde luret omkring ved Grøfte- 
kanterne, mens Brødrene havde haft saa travlt med Plov 
og med Harve. Nu var der ingen mere, som brød 
sig om den Ager, andre end Esben: han var gladere 
ved den i Aar, end han havde været de tre forrige 
Somre, og han laa igjen tit og ofte der ude og 
stirrede op efter Skyerne. Og St. Hansaften silde 
listede han sig der ud; han havde sovet det meste 
af Dagen, for han vilde være vaagen den Nat. Han 
vilde nu vide, hvad det var, som færdedes dér i 
Midsommernatten, enten det saa var Eliefolk eller 
andet Folk. Henne ved Stenbunken, stod der et 
højt Træ, det var en gammel Ask, som havde staaet 
der i mange Hundred Aar, og den havde da ogsaa 
faaet Lov at staa for Brødrene, da de dyrkede Ageren 
op, for den stod i en Udkant, og ved Roden laa 

DOgle af de største Stene, der var paa Hedestykket. 
Saa havde de slæbt alle de andre Stene der hen, saa 
Træet stod nu midt i Stenbunken. Det Træ krøb Espen 
op i og sad du ganske stille og holdt sig lysvaagen lige 
til Midnat. Da hørte ogsaa han en Susen og Brusen, 
der fyldte hele Luften, og han saa' Himlen sortne, 
som om der blev trukket et tykt Tæppe helt op 
over den, og paa den sorte Himmel saa' han et rødt 
Skin, der kom nærmere og nærmere og lignede da 
en gloende Drage med tre Hoveder og tre lange 
Haler. Og alt som den nærmede sig, tog Stormen 
til og der fér en Hvirvelvind ned lige i Ageren og 
malede rundt dér og knækkede hver Stilk og hvert 
Straa, som om de var traadt under Fødder, og den 
gamle Ask piskede med sine Grene og rokkede med 
sin gamle Stamme, saa Esben maatte klamre sig 
fast, for ikke at blive tagen med af Hvirvelvinden. 
Men saa med ét blev det stille; Himlen blev atter 
klar, og i Steden for en gloende Drage med tre 
Hoveder saa' Esben nu ligesom tre store hvide 
Svaner; men da de kom endnu nærmere, saa' han, 
det var tre Kvindeskikkelser i Fjederhamme, med 
store hvide Yinger og lange flagrende Slør, og de 
dalede ned fra Luften lige ved Træet hvor han 
sad. Dér skød de Ham : Vingerne foldede sig sammen, 
og ved Træets Bod laa der kun tre hvide Slør saa 
fine som Spindelvæv. Men selv sprang de ud paa 
Ageren og dansede rundt, mens de holdt hver- 
andre i Hænderne; og de sang dertil: Esben havde 
aldrig hørt noget saa dejligt, og heller aldrig havde 



24 2* Jomfru Lene af Søndervand. 

han set noget, der lignede de tre unge Piger, helt 
klædte i hvidt, med Guldkroner paa deres Hoveder. 
Længe sad Esben ganske stille i Træet og 
frydede sig ved det dejlige Syn. Han var bange 
for at røre sig og for at skræmme de skjønne r 
sjældne Fugle bort. Men da de blev ved at danse 
et Stykke fra ham, lod han sig glide ganske sagte 
ned af Træet, samlede de tre hvide Slør op og krøb 
saa igjen med dem op i Toppen. De tre Svane- 
prinsesser havde ingen Ting mærket; de blev ved 
at synge og danse paa Marken ti] tre Timer efter 
Midnat. Da kom de atter hen til Træets Rod og 
vilde tage deres Hamme. Men der var ingen. De 
løb omkring og ledte og ledte; til sidst fik de Øjje 
paa Ungersvenden, der sad oppe i Træet. De talte 
til ham og sagde, at han havde vist taget deres 
Slør. Ja, sagde Esben. Da bad de ham saa bønlig, 
at han vilde lade dem faa Slørene igjen. Ellers 
var de helt ulykkelige, sagde de; de græd og bad 
og lovede, at de vilde give ham saa meget Guld og 
Sølv for de Slør, saa han skulde blive rigere end 
Kongen i Landet. Esben sad og saa' paa dem: 
hvor var de dog dejlige alle tre! Saa sagde han, 
at de fik ikke deres Slør, uden én af dem vilde 
love at blive hans Kone. „Aa nej!" sagde den ene;. 
„Nej, vist ikke!" sagde den anden; men den tredje, 
det var den yngste Prinsesse, hun sagde „Ja! Kom 
saa med vore Slør!" Saa fik de to deres, men hun 
fik ikke sit, før hun havde givet ham sin Haand og 
et Kys og sat en Ring paa hans Finger og lovet 

at komme og holde Bryllup med ham næste Mid- 
sommeraften. „Vi er tre Søstre", sagde hun, „og 
Kongedøtre, og vi er voxede op i et Slot, som har 
staaet paa dette Sted. Men for længe, længe siden er 
vi røvede bort af en ond Hex, som holder os fangne 
ti Tusende Mile her fra. Kun hver Midsommernat 
maa vi flyve hid og gjæste vort Hjem. Nu maa du 
her paa Stedet bygge et Slot, hvor vort Bryllup 
kan staa, og du maa indrette alting kongelig, og du 
maa byde saa mange Ojæster du vil, kun ikke 
Kongen i dette Land. Du skal faa Midler nok til 
at bygge for : bryd en Kvist af det Træ, du sad i, og 
slaa paa den største Sten ved dets Rod og sig: 
»For Jomfru Lene af Søndervand!" saa vender 
den sig, og under den vil du ånde alt, hvad du 
behøver. Du kan aabne og lukke dit Skatkammer 
saa tit som du vil med et Slag af Askegrenen og 
de samme Ord. Og nu far vel saa længe!" sagde 
hun. Saa bandt hun Sløret om sit Hoved, som de 
andre alt havde gjort, og det rullede ned over hende 
og bredte sig ud om hende som to store hvide Vinger, 
og saa fløj de op alle tre; først saa' de ud som tre 
hvide Svaner, men højere og højere steg de og snart 
var de af Syne, inden endnu den første Solstraale 
faldt hen over Ageren. 

Længe stod Esben og stirrede efter dem, ganske 
fortumlet af alt det, han havde set og hørt og op- 
levet. Omsider rev han sig løs, brød en Kvist af 
Asken og slog paa Stenen med de Ord : „For Jomfru 
Lene af Søndervand!" og strax væltede Stenen sig 

om, og under den var der en Indgang til et kongeligt 
Skatkammer, fuldt af Sølv og Guld og Ædelstene, 
møntede Penge, kostbare Smykker og kunstige Kar: 
Drikkehorn og Lysestager og alt hvad man vil nævne 
til at pryde et kongeligt Bord. Esben tog saa mange 
Guld- og Sølvpenge, som han kunde bære, saa slog 
han igjen paa Stenen og sagde de samme Ord, og 
saa gik han hjem til sin Faders Gaard. 

Faderen og Brødrene havde nær ikke kjendt 
ham igjen; han var ikke som det samme Menneske, 
da han kom ind den Morgen, saa rask og saa rank, 
med Haaret strøget fra Panden og med funklende 
Øjne. Saa sagde han dem, at nu vidste han, hvad 
det var, der havde ødt den Ager de forrige Aar. 
Den skulde ikke bære Sæd, men der skulde bygges 
et Slot, og paa det skulde hans Bryllup staa næste 
Midsommeraften. De trode først, han var gaaet 
helt fra Forstanden; men da de saa' alt det Guld 
og Sølv, han bragte med sig, saa kom de paa andre 
Tanker og lod ham raade og gjøre som han vilde. 

Saa samlede han Stenhuggere og Tømmermænd, 
Murere og Snedkere, og han satte en Mester for det 
hele og sagde ham, at der skulde bygges et konge- 
ligt Slot, og det skulde staa fuldfærdigt inden et 
Aar. Han gav Mesteren alle de Tenge, han for- 
langte; der var nok at tage af i hans Skatkammer; 
og nu blev der en Travlhed uden Lige, med Øxe 
og Sav, med Høvl og med Hammer, med Maalesnor 
og Murske ; og til Yalborgdag stod Slottet færdigt med 
Taarne og Tinder, med Kobbertag og gyldne Fløje. 

Og saa lod han byde til Bryllup alle Byens Folk og 
alle Eyndinge fra det hele Herred. 

Der var jo gaaet stort Ry af den Bygning, og 
der gik jo ikke mindre Ry af det Bryllup, der 
skulde staa om Midsommeraften paa det nye Slot. 
Men hvad Folk var allermest opsatte paa at faa 
at vide, det var dog, hvem der skulde være Brud; 
for hende var der ingen der vidste Navn paa. Saa 
træffer det sig en Dag kort før Midsommer, da alle 
er indbudne, at Esbens Fader møder Kongen i Landet, 
som har redet sig en Tur og har lagt Vejen om 
forbi det nye Slot, som han har hørt saa meget om. 
Gaardmanden tager jo sin Hat af for Kongen, som 
hilser igjen og siger, at han havde da hørt Tale om 
det store Bryllup, han gjør for sin yngste Søn. „Jeg 
kunde have Lyst til at se ham", sagde Kongen, „og 
hans unge Brud". Ja, Bonden syntes da ikke, han 
kunde andet end sige, at det vilde være dem en 
stor Ære, om Kongen selv vilde komme til Brylluppet. 
Tak, sagde Kongen, det vilde han gjærne, og saa 
red han sin Vej. 

Bryllupsdagen kom, og Gjæsterne kom, og 
Kongen kom ogsaa; Esben var der, men Bruden var 
der ikke endnu. Folk begyndte at mumle om, at 
det hang nok ikke rigtig sammen: den Brud havde 
Esben nok drømt sig til og sovet sig fra. Saa ved 
Solbjærgs Lag gik Esben uden for Slottet og gik 
og saa' op i Luften. „Naa! skal hun komme den 
Vej?" sagde Folk, „ja, saa er hun nok ikke andet 
end én af de Fluer, Esben har haft; i Hovedet/ 

Men Esben var ganske rolig; han havde set en 
Flok Svaner fare gjennem Luften, og han vidste nu, 
hun var i Nærheden. Og strax efter rullede der 
en prægtig gylden Vogn op for Trappen, trukken 
af sex hvide Heste. Esben sprang til Vogndøren: 
dér sad Bruden saa straalende dejlig. Men det 
første, hun sagde, var: „Er Kongen her?" Dertil 
maatte Esben svare „Ja! — men han har budt sig 
selv; jeg har ikke indbudt ham." — „Det kan ikke 
hjælpe", sagde Bruden, „staar jeg Brud her i Dag, 
saa bliver Kongen Brudgommen, du mister dit Liv, 
og jeg bliver ulykkelig; for dig og ingen anden vil 
jeg tilhøre. Nu maa du komme til mig, om du 
kan, og det inden et Aar er omme, ellers er det 
for silde. Jeg bor ti Tusende Mile her fra paa 
Slottet sønden Solen, vesten Maanen og midt 
i Verden." Da hun havde sagt det, kjørte hun 
bort i susende Fart, og strax efter Baa' Esben Svane- 
flokken stige mod Himlen og blive borte mellem 
Skyerne. 

Saa tog Esben Stav i Haand, forlod alting og 
gav sig paa Vandring ud i den vide Verden, for at 
lede hende op. Han gik ret i Sønder, og han gik 
i Dage og i Uger, og hvor han kom frem, spurgte 
han, om ingen kj endte det Slot; men der var aldrig 
nogen, der havde hørt det nævne. Saa omsider 
kommer han en Dag ud i en Skov til et Par store, 
grimme Karle, der var ved at slaas. Esben talte 
dem til og spurgte, hvad de sloges om. De sloges 
om en gammel Hat, der laa: deres Fader var død, 

og de skulde nu dele Arven; men den Hat kunde 
ikke deles. „Den er da heller ikke meget værd", 
sagde Esben. Jo, sagde Skovtroldene, det var ikke 
en Hat som en anden Hat, for hvem der havde den 
paa, han var usynlig; saa den vilde de begge have. 
Og saa røg de sammen igjen og skjændtes og sloges. 
»Ja, klem I kun paa, til I bliver enige!" sagde 
Esben, saa snappede han Hatten og satte den paa 
Hovedet og gik sin Vej. 

Da han havde gaaet en god Stund, kom han 
til et andet Par Skovtrolde, som skjændtes, saa det 
var forfærdeligt. De skulde ogsaa tage Arv efter 
deres Fader: det var kun et Par gamle Støvler, 
men hvem der havde dem paa, tog hundrede Mil i 
hvert Skridt; saa dem vilde de begge have. Esben 
kom i Snak med dem, og da han hørte, hvad der 
var i Yejen, saa gav han dem det Baad, at de skulde 
løbe om Kap: „Nu kaster jeg en Sten", sagde han, 
»den maa I løbe efter, og den, som kommer først, 
han skal have Støvlerne". Det gik de ind paa, 
Esben kastede Stenen, og de løb afsted. Imens trak 
Esben Støvlerne paa, og saa tog han et Skridt, saa 
var han hundrede Mile borte. 

Dér var der igjen et Par Skovtrolde oppe at 
slaas om deres Fædernearv, som ikke kunde deles, 
og som hver af dem vilde have. Det var en gammel 
rasten Foldekniv. Men den havde den Dyd, sagde 
de, at naar man lukkede den op og blot pegede paa 
én med den, saa faldt han død om; og naar man 
saa lukkede den sammen og rørte ved den døde, 

saa blev han levende igjen. „Lad mig se den Kniv!" 
sagde Esben, „jeg finder nok paa Raad; jeg bar 
skilt saadan Trætte før". Da ban saa fik den, 
skulde han jo prøve den, og ban lukkede den op 
og boldt den ben imod begge Skovtroldene; saa faldt 
de døde om. „Det var ret nok", sagde Esben; saa 
foldede han den sammen og rørte ved dem, og strax 
sprang de op igjen. Saa stak Esben den i Lommen, 
sagde dem Farvel, tog sin Hat paa og var i det 
samme bundrede Mile borte. 

Esben blev ved at gaa til hen imod Aften, da 
kom han til et lille Hus, der laa midt inde i den 
vilde Skov. Dér bode en gammel Kone, der var 
saa gammel, saa der grode Mos paa hende. Esben 
hilsede venlig og spurgte, om hun ikke kunde sige 
ham, hvor det Slot var, der laa sønden Solen, vesten 
Maanen og midt i Verden. Nej, sagde hun, det 
Slot havde hun aldrig hørt tale om. Men hun 
raadte over alle Dyrene paa Marken, og hun skulde 
kalde dem sammen og spørge dem ad, om nogen 
af dem skulde kjende det. Saa gav hun et Stød i 
sin Pibe, og der samledes alle Haande vilde Dyr; 
de kom farende i fuldt Spring, saa nær som Ræven, 
han kom luskende bag efter, og han var i ondt 
Lune, for han var lige ved at snappe en Graae, da 
han hørte Piben og maatte afsted. Men hverken 
Ræven eller noget af de andre Dyr vidste noget om 
det Slot. „Ja, saa maa du gaa til min Søster", sagde 
Konen, „som raader over alle Fiskene i Havet. Hun 

bor tre Hundrede Mile her fra, og Bæven, som kom 
sidst, han skal vise dig Vejen." 

Det varede ikke længe, inden Esben kom til 
den gamle Kone, som raadte for alle Fiskene i 
Havet. Men hun havde aldrig hørt det Slot nævne; 
og af alle Fiskene, som hun kaldte sammen med sin 
Pibe, var der heller ingen, der havde været saa 
vidt. „Saa maa du gaa til min Søster", sagde 
Konen, „som raader over alle Fuglene under Himlen. 
Kan hun ikke hjælpe dig, saa er der ingen, der 
kan. Hun bor tre Hundrede Mile her fra ret sønder 
ud, paa et højt Bjærg; det kan du aldrig tage 
fejl af." 

Esben gav sig da paa Vej igjen, og han kom 
snart til Fuglebjærget. Den gamle Kone, som dér 
bode, havde aldrig hørt Tale om Slottet sønden 
Solen, vesten Maanen og midt i Verden. Men hun 
gav et Stød i sin Pibe, og saa kom alle Fugle 
susende fra alle Verdens Bjørner. Hun spurgte dem, 
om de kjendte det Slot; men der var ingen af dem, 
der havde været saa vidt. „Ja, men den gamle 
Ørn er her jo ikke," sagde hun, og hun gav igjen 
et Stød i Piben. Saa kom endelig den store Ørn 
susende og brusende og satte sig i en Trætop. „Hvor 
kommer du fra?" sagde Konen, „du har forbrudt 
dit Liv, for du kom for sent." — „Jeg kommer fra 
Slottet sønden Solen og vesten Maanen og midt i 
Verden", sagde Ørnen; „dér har jeg Rede og Unger, 
og de skulde passes lidt, før jeg kunde flyve saa 
langt fra dem." Saa sagde Konen, at den skulde 



32 2. Jomfru Lene af Søndcrvand. 

faa Lov at beholde Livet, naar den kunde føre Esben 
hen til det Slot. Det mente Ørnen nok den kunde, 
naar den fik Lov at hvile sig Natten over. 

Næste Morgen satte Esben sig op paa Ørnens 
Ryg, og den fløj og fløj højt op i Luften og vidt 
ud over det vilde Hav. Da de havde fløjet noget, 
siger Fuglen til Esben: „Ser du noget for ude?" 
— „Jeg ser en stor sort Væg lige for os", sagde 
Esben. „Ja, det er Jorden, vi skal igjennem", sagde 
Fuglen, „hold dig godt fast! for omkommer du for 
mig, saa gj ælder det mit Liv." Saa fløj den lige 
midt ind i det bælgmørke Hul, Esben holdt sig godt 
fast, og snart saa' han atter Dagens Lys. Da de 
igjen har fløjet noget, siger Fuglen paa ny: „Ser 
du noget for ude?" — „Det ser ud som et Glas- 
bjærg", siger Esben. „Det er Vandet, vi skal igjen- 
nem", sagde Fuglen, „hold dig nu godt fast! for 
omkommer du for mig, saa gj ælder det mit Liv." 
Saa fér de lige igjennem Vandet og slap lykkelig 
derfra. Saa fløj de igjen en Stund gjennem Luften. 
„Ser du noget for ude?" sagde saa Fuglen igjen. 
„Jeg ser kun Ildsluer ", sagde Esben. „Dem skal 
vi igjennem", sagde Fuglen, „put dig godt ind under 
mine Fjer, og hold dig fast! omkommer du for mig, 
saa gjælder det mit Liv." Saa fløj den lige lukt 
ind i Ilden, men de kom dog godt igjennem den. 
Saa dalede Fuglen ned paa et Land og sagde: „Nu 
maa jeg hvile mig lidt; vi har fem Hundrede Mile 
igjen." — „Ja, nu kan jeg bære dig", sagde Esben, 
og saa tog han Ørnen paa Ryggen og sprang den 

Vej i fem Spring. „Nu kom vi dog for langt", 
siger Ørnen, „kan du ikke træde ti Mil tilbage?" 
— „Nej, det kan jeg ikke", sagde Esben. „Ja, saa 
maa vi flyve dem", siger Ørnen ; og paa den Maade 
kom de lykkelig og vel til Slottet sønden Solen, 
vosten Maanen og midt i Verden- Det var et Slot, 
som der ikke var Mage til paa Jorden ; det skinnede 
fra øverst til nederst som det pure Guld. 

Da Esben kom til Slottet, satte han sig uden for 
Porten, til der kom en Fadebursterne og gik igjennem 
den. Hende sagde han til: „Hils Jomfru Lene af 
Søndervand og bed hende om et Bæger Vin til en 
mødig Vandringsmand!" Det Bud bragte Ternen til 
Prinsessen; hun lod sit eget Guldbæger fylde med 
Vin og Bendte Ternen ud med. Og da Esben havde 
drukket, kastede han den Ring i Bægeret, som han 
fik den første Gang, de saas. Prinsessen kjendte 
strax Ringen og løb da selv ned, omfavnede ham 
og førte ham ind. „Nu har jeg dig", sagde hun, 
men jeg maa strax slippe dig igjen, og du maa fare 
den lange Vej tilbage i min Fjederham. For faar 
Hexen, som holder os fangne, dig at se, saa for- 
vandler hun dig til Sten med et eneste Øjekast." — 
»Det er der Raad for", sagde Esben, „vis mig kun 
ind til hende!" Saa tog Esben sin Usynlighedshat 
paa og sin Eniv i Haanden, gik ind til Troldhexen 
og pegede paa hende, saa hun faldt død om. Saa 
lod han hende grave tyve Favne under Jord, og saa 
holdt han Bryllup med sin Prinsesse, og det Bryllup 
varer endnu. 

8 

Og j e g har ogsaa været med til Esbens Bryllup ; 
men da vi dansede paa et Papirs Loft, og jeg havde 
et Par store Træsko paa, saa slap jeg igjennem og 
faldt ned i en Spindelvæv og blev hængende. -Og 
den Spindelvæv tog de til Forladning i en Kanon, 
og ingen lagde Mærke til mig. Saa blev jeg skudt 
ud med, her hen, hvor jeg nu sidder og fortæller 
denne Historie. 



3. Ønskedaasen 

En Gang i gamle Dage var der en Mand, som 
ejede et lille Sted ude i en Skovegn. Han havde 
det kun smaat: han kunde lige holde et Par smaa 
røde Øg, til at drive sin Jord med om Sommeren 
og kjøre Brænde med om Vinteren. Han havde 
kun fra Haanden og i Munden. Han var gift og 
havde en lille Søn, som hed Hans. Saa kom hans 
Kone igjen i Barselseng og fik tre smaa Piger paa 
én Gang. Det var nu trangt for dem, og Manden 
syntes han kunde have behov at slide baade Nat og 
Dag for at skaffe Føden. Saaledes stod han da ude 
en Nat og hakkede paa sin Mødding, som han havde 
ført Jord paa, at der skulde være bedre Forslag i 
den. Da kom der en gammel Mand til ham, gav 
sig i Snak med ham og ynkede ham, at han saa- 
dan maatte staa og slide om Natten med* Ja, det 

havde ban haardt behov, sagde Manden, ban havde 
saa mange Munde at føde. Saa sagde den gamle, 
at han kunde let blive skilt ved sin Kød, i Fald 
han kun vilde. Den gamle tilbød at tage hans tre 
Døtre til sig, naar de var tre Aar gamle. Naar 
Manden vilde tage imod det Tilbud, saa skulde han 
aldrig staa til at trænge herefter, for den gamle 
vilde give ham en Daase, som havde den Dyd, at 
naar man blot pikkede paa den, kunde man faa alt, 
hvad man ønskede sig. Manden syntes, at han var 
saa godt som nødt til at gaa ind paa den Handel, 
for han kunde jo faa flere Børn endnu, og han 
kunde ikke føde dem, han havde. Saa fik han 
Daasen, og den gamle sagde, han skulde nok selv 
hente de tre Pigebørn, naar de havde naat tre Aars 
Alder. 

Da den gamle var borte, skulde Manden da 
strax prøve sine Daase, og han pikkede paa den. 
Strax stod der en Kæmpe for ham og sagde : „Hvad 
befaler min Herre?" — „Er jeg din Herre," sagde 
Manden, „saa befaler jeg, at i Morgen tidlig skal 
to Mile her fra staa en Herregaard med alt Tilbehør 
baade inde og ude, baade Folk og Fæ, Indbo og 
Udbo, Sølv og Guld og gode Sager, saa der ikke 
er en bedre Gaard i det hele Kongerige." Saa for- 
svandt Kæmpen, og Manden gik ind og lagde sig. 
Næste Morgen tidlig pikkede han igjen paa Daasen, 
Kæmpen stod for ham og spurgte: „Hvad befaler 
min Herre?" — „Jeg befaler, at om to Timer skal 
her holde en Karet med fire for og Kusk og 

8* 

Tjener, for at hente os til vores Herregaard." Saa 
gik han ind til Eonen og Børnene og sagde, at han 
havde solgt Stedet. Hun skulde klæde sig og Børnene 
paa med det bedste, de havde, for om to Timer 
skulde de rejse. „Aa, Herregud!" sagde hun, „hvad 
skal der blive af os og de stakkels sraaa!" Da nu 
Kareten kom med de fire for, saa trode hun, Manden 
havde solgt Stedet for den. Det var hun meget 
ilde tilfreds med, men hun satte sig jo ind med 
Børnene og sad og smaagræd hele Yejen. Det gik 
strygende, og snart kjørte de ind paa den dejligste 
Herregaard, man vilde se, og svingede op for Trappen. 
Der kom Tjenere og Piger ud og tog imod dem, 
som om de havde tjent dem i mange Aar. 

De levede nu paa deres Herregaard i Velstand 
og Herlighed i de tre Aar. Der var Ammer og 
Piger til Børnene, og de var fint klædte, og de tre 
Pigebørn trivedes godt: de var smukke og livlige 
og artige og var deres Moders Stolthed og Glæde. 
Men Drengen Hans var underlig særsindet og folke- 
sky; naar han var inde, saa græd han, han vilde 
helst gaa ene omkring ude i Stalden og i Stakke- 
haven, i Hønsegaarden og paa Møddingen« Han 
var, som om han ikke var rigtig i Hovedet, og Fol- 
kene kaldte ham for Fj olie-Hans. 

Paa den Dag, da Pigebørnene fyldte tre Aar, 
og Manden vidste, at der vilde komme Bud efter 
dem — Konen vidste ingen Ting af det hele — , 
saa kjører han med Konen ud i Besøg, men siger 
først til Pigerne, at de skulde holde alle Døre luk- 

kede, og Børnene maatte ikke komme ud af Huset 
den Dag. Noget op af Dagen kommer der en Karet 
kjørende ind i Gaarden, den skinnede som Solen, 
og alle Folk løb da til Vinduer, og Døre, for at se, 
hvad det var. De tre smaa Piger kom hen til en 
Dør, der blev holdt paa Klem, de trænger sig ud 
imellem Barnepigerne og løber hen til Kareten. Og 
saa snart de kom der, blev de snappede ind i den, 
og den ruller ud af Gaarden, ad Skoven til; ingen 
vidste, hvor den blev af. Om Aftenen kom Mand 
og Kone hjem, Barnepigerne græd og hylede, for 
Børnene var borte. Konen græd ogsaa og var 
helt utrøstelig. Men Manden sagde, at Børnene kom 
nok igjen; der havde ingen taget dem, som vilde 
gjøre dem Fortræd. 

Det stod saa hen i en Del Aar: Moderen gik 
og sørgede og ventede paa sine Smaapiger, eller 
dog at høre fra dem; men de kom ikke, og der 
kom ingen Tidende om dem, og Moderen gik og 
tæredes hen af Sorg og Græmmelse midt i al den 
udvortes Herlighed, indtil hun endelig døde. Kort 
efter døde ogsaa Manden; han havde ingen Glæde 
af sin Rigdom, for han havde en ond Samvittighed. 
Saa var Fjolle- Hans Arving til hele Herligheden. 
Han var lige saa sær nu, som han altid havde været. 
Han gik og drev om, som han var van til, og tog 
sig ikke af nogen Ting. Men der var andre, der 
tog sig af Sagerne: der var utro Tjenere og utro For- 
valtere , og Hans blev bestjaalen og bedragen den 
ene Gang værre end den anden; men han brød sig 

om ingen Ting, indtil en Dag, det var knap to Aar 
efter at han havde arvet Gaarden, Kongens Foged 
kom og lagde Beslag paa det hele, og det blev sagt 
ham, at nu kunde han gaa, hvor hen han vilde: 
han ejede jo ikke andet end det han gik og stod i. 
Hans var endda lige glad. Han gik saa Huset 
igjennem, af det ene Kammer og i det andet, der 
var mange Kamre, han aldrig før havde været i. 
Saa kommer han i et Kammer, hvor der hang en 
gammel Lammeskinds Pels, og ved den stod der en 
gammel Knortekjæp. De kan ret passe for mig 
nu, tænkte Hans, den Pels er god baade for Kuld 
og for Varme; og saa trak han i Pelsen, og tog 
Kjæppen i Haanden, og saa gik han ud af Herre- 
gaarden, den brød han sig kun lidt om: han havde 
aldrig haft nogen Glæde af den. 

Hans blev ved at gaa, til han kom ind i en 
Skov; dér lagde han sig til at sove, det var noget 
nær det, han holdt mest af. Da han vaagnede, var 
han bleven øm paa den Side, han havde ligget paa, 
og der var ogsaa noget, der trykkede. Saa føler han 
i Lommen, og dér finder han en lille Daase. Han 
vender og drejer den og kan ikke finde nogen Aab- 
ning, saa pikker han paa den og strax staar der 
en Kæmpe for ham og siger: „Hvad befaler min 
Herre?" — „Er jeg din Herre?" spurgte Hans. — 
„Ja du er," sagde Kæmpen, „din Fader var min 
Herre, og du har Daasen efter ham; derfor er du 
nu min Herre." — „Ja, har jeg at befale," sagde 
Hans, „saa vilde jeg nok have mig en Fiol at 

spille paa, og det saa lystig, saa alle, som hørte 
derpaa, maatte danse." I det samme havde han 
Fiolen, og han spillede og spillede og syntes, det var 
dejligt; han havde aldrig før været saa glad i sine 
Dage. 

Saa tog Hans sin Fiol paa Ryggen og gik 
videre ud i den vide Verden. Hvor han kom frem, 
dér spillede han for Folk: de dansede og var glade; 
og Hans led aldrig nogen Nød: han fik baade Føde 
og Husly, hvor han kom; saadan en Spillemand »var 
alle Vegne velkommen. Han gik af det ene Land og 
i det andet, og saadan kom han en Gang forbi en 
stor Eongsgaard. I Haven ved den gik Kongens 
Datter og legede Bold med sine Jomfruer. Hans 
blev staaende uden for Gitteret og saa' og saa', han 
kunde aldrig blive kjed af det. Han saa' da ikke 
paa andet end paa Kongedatteren, hun var saa mage- 
løs dejlig. Saa tænkte Hans: „Hvem der bare hver 
Dag kunde se hende, han var da lykkelig." Og 
saa gik han ind paa Kongsgaarden og spurgte, om 
han ikke kunde faa en Tjeneste dér. Jo, han kunde 
blive Faarehyrde, og det blev han. Hele Dagen 
drev han om i Mark og Skov med sine Faar, og 
han spillede for dem paa sin Fiol, saa de dansede, 
og de sang til, saa godt de havde lært. Det var 
morsomt at se og høre paa; og om Aftenen, naar 
Hans drev Faarene hjem, saa lod han dem danse 
uden for Slotshaven, hvor Prinsessen gik og legede 
med sine Jomfruer. De maatte alle sammen til at 

danse; og de lo og var lystige, indtil Hans holdt 
op at spille og drev sine Faar ind i Faarestien. 

Det morede Prinsessen meget at høre Hanses 
Spil, men dog især at se Faarene danse efter det; 
og hun kom en Dag ud i Marken til Hans og bad 
ham om at lade Faarene danse for sig. Han sagde, 
at det gjorde han ikke, uden hun vilde love ham at 
blive hans Kone. Hun lo ad det og tænkte, at den 
stakkels Tosse kunde man love, hvad det skulde 
være, det havde ikke noget at betyde, og saa sagde 
hun ja, og Hans spillede, saa Faarene dansede, og 
Prinsessen var nær ved at le sig fordærvet over 
det. Dagen efter kom hun igjen ud til Hans, han 
skulde spille for hende og Faarene. Men Hans 
sagde nej, det gjorde han ikke, uden hun gav ham 
det skriftlig, at hun vilde være hans Kone. Det 
mente hun heller ikke havde noget at betyde, og 
hun gav ham det skriftlig med sit Navn under. 
Næste Dag gik Hans op til Kongen og sagde, at 
hans Datter havde lovet at blive hans Kone, saa nu 
vilde han bede Kongen om at gjøre deres Bryllup. 
Kongen lo ad ham og syntes, det var et morsomt 
Indfald af den stakkels fjollede Faarehyrde. Men 
saa trak Hans Brevet frem og viste Kongen, at 
han havde hans Datters Haand for det. Kongen 
lod strax sin Datter kalde ind og spurgte hende, 
hvad det var for en Skrivelse, hun dér havde ud- 
stedt. Aa, det var bare Spøg, sagde hun, det havde 
ingen Ting at betyde. Men Kongen sagde, at det 
havde saa meget at betyde, at hun maatte staa ved, 

hvad hun havde lovet. Han kunde ikke skifte Ret 
i Landet, naar Folk kunde gaa fra, hvad de havde 
skrevet. Og Bkulde hans Datters Haandskrift gjælde 
for ingen Ting, saa vilde Folk ikke længer tage 
hans Love og Breve for fulde. Hun maatte tage 
Faarehyrden. 

De holdt altsaa Bryllup, og saa snart Bryllups- 
dagene var til Ende, sagde Kongen, at nu skulde 
Hans tage sin Kone og rejse hjem med til sit eget. 
Han mente jo ikke, han havde noget Sted at gjøre 
af hende. Hans gik da uden for Slottet og pikkede 
paa Daasen; strax kom Kæmpen frem og spurgte: 
„Hvad befaler min Herre?" — „Jeg befaler, at du 
skal sætte et Slot to Mile her fra, saa stort og saa 
prægtigt, saa Kongens Gaard ikke kan lignes der- 
ved. Og saa skal her strax komme en Guldkaret 
med sex Heste, Kusk og Tjener, saa prægtig, at 
Kongen ikke har Mage dertil. u Strax han havde 
sagt det, saa holdt Kareten for Døren, Hans gik 
ind og sagde til sin Kone, at nu var Vognen der 
efter dem. Alle vilde jo følge hende ud, de var 
da nysgjerrige efter at se, hvad Kjøretøj den Faare- 
hyrde kunde stille med. Kongen var ved at tabe 
Næse og Mund, da han saa' Kareten. Men Hans 
lod som ingen Ting: han sagde, at deres Slot 
laa kun to Mile der fra, og han bad Kongen snart 
komme og se til dem. Guldkareten rullede saa ud 
af Kongsgaarden , og Kusken kjørte ud til det nye 
Slot, som om han havde gjort det i mange Aar; 
der var baade Tjenere og Piger, som tog imod dem, 

og Slottet var i alle Maader udstyret endnu meget 
finere, end Prinsessen var van til. 

Hun var dog meget ilde tilfreds, for hun kunde 
ikke lide Hans, og hun var jo ogsaa bleven gift 
med ham imod sin Vilje. Hans gjorde alt hvad 
han kunde for at fornøje hende; men hun holdt 
sig for sig selv og gad knap svaret ham, naar han 
talte til hende. Han vilde spille for hende; men 
hun bad om at være fri. Det var ikke noget for- 
nøjeligt Liv for Hans; det kunde kun lidt hjælpe 
ham, at han havde faaet den allerdejligste Kone, 
naar hun ikke kunde lide ham og ikke vilde vide 
af ham at sige. Sin Fiol gad han aldrig se mere. 
Saa fik han fat paa en Bøsse og gik ud paa Jagt 
i sin gamle Skindpels; Daasen passede han altid at 
have i sin Lomme. Naar Hans kom hjem fra Jagten, 
saa' han dog ikke noget til Prinsessen: hun havde 
indrettet sig i den ene Fløj af Slottet og lod Hans 
bo i den anden. 

Hans led ondt, og Prinsessen kjedede sig. Saa 
var der en ung Kavaler, der fandt Naade for hendes 
Øjne, °g nam var nun sammen med baade tidlig og 
silde. Han undrede sig meget over alt hvad han saa': 
der var Rigdom og Herlighed nok paa Slottet, der 
blev ikke sparet paa nogen Ting, og dog var der 
jo ingen Indkomster til det. Det taler han med 
Prinsessen om, og hun véd heller ikke, hvordan det 
kan hænge sammen. Saa giver den unge Kavaler 
hende det Raad, at hun skulde se at lokke det ud 

af Hans, hvor han havde al sin Rigdom fra, og det 
gaar hun ind paa. 

En Aften, Hans kommer hjem fra Jagten som 
han plejer, og vil søge sit eget Sengkammer, saa 
bliver det ham meldt, at Prinsessen ønsker at se 
ham. Og da han kommer ind paa hendes Værelser, 
saa er der dækket fint Aftensbord til dem, og Prin- 
sessen er saa venlig imod ham, som han aldrig før 
havde været. Hnn siger, at det var Synd af hende 
at blive ved at gaa og se snrt til det Giftermaal, 
som var kommet hende saa uforvarende. Hans havde 
jo sat hende i saa god en Stilling, som hun kunde 
ønske sig, og han havde vist sig saa tro og saa 
kjærlig imod hende, saa hun kunde ikke lade være 
at holde af ham. Det gik jo i Hans som sød Mælk: 
han trode alt, hvad hun sagde, og blev saa glad, 
som han endnu aldrig havde været. Næste Aften, 
da han kom hjem fra Jagten, stod Prinsessen nede 
i Slotsgaarden og tog imod ham, og den tredje Aften 
kom hun ham i Møde langt ude paa Vejen; hun var 
da bleven saa bange, sagde hun, at de vilde Dyr 
skulde have gjort ham Fortræd. Hun var nu saa 
øm og saa kjærlig imod ham, saa der var ingen 
Maade med det. „Nu er vi da saa lykkelige, som 
vi kan være", sagde hun, „og jeg kan aldrig noksom 
takke dig for alt det gode, du har gjort mig; men 
der er én Ting, som jeg ikke kan begribe; vil du 
ikke nok sige mig det?" Hans var saa glad, saa han 
lovede alting. „Hvordan kan det dog være", sagde 
hun, „at vi har nok af alting og fattes intet; vi 

har svære Udgifter og ingen Indkomster; hvordan 
kan det dog gaa til?" Saa viste Hans hende Daasen 
og fortalte hende det hele om den. „Men, kjære 
Hans!" siger saa Prinsessen, „den Daase maa du 
ikke saadan gaa med alle Vegne: du kunde tabe 
den, eller den kunde blive stjaalen fra dig, og saa 
havde vores Rigdom jo en Ende. Lad den staa 
hjemme hos mig i mit Sovekammer! saa skal jeg 
nok passe paa den." Næste Morgen lod Hans- da 
sin Daase staa hjemme i Sovekamret, og saa gik 
han ud paa Jagt, som han plejede. Prinsessen tog 
kjærlig Afsked med ham og vilde da vide, hvad Tid 
han kom hjem: for hun vilde ud og møde ham. 

Da Hans var gaaet i Skoven, fik Prinsessen 
strax sendt Bud efter sin unge Kavaler, og hun viste 
ham Daasen og fortalte ham alt, hvad hun nu havde 
faaet at vide. De to var da snart enige om, hvad 
de vilde gjøre. Kavaleren tog Daasen og pikkede 
paa den. Strax kom Kæmpen frem og sagde: 
„Hvad befaler min fremmede Herre i Dag? a — 
„Jeg -befaler, at du skal tage Slottet som det s'taar 
og flytte det her fra og hænge det i fire Guld« 
lænker midt ude over det røde Hav." Og saa snart 
som det var sagt, saa var det ogsaa gjort. Der 
var ikke mere Spor at se af hele Herligheden. 

Hen ad Aften gav Hans sig paa Hjemvejen fra 
Jagten; han længtes nu efter sin kjærlige Kone; han 
gik og saa' og saa' efter hende; hun skulde jo 
komme ham i Møde; men der kom ingen. Han 
blev ved at gaa, nu maatte han da være hjemme; 

han saa' sig om efter Slottet; men der var intet 
Slot. Saa gik det op for ham, at han var bleven 
skammelig bedragen af den, han trode allerbedst. 
Og han gik og gik uden Maal og Med, gjennem 
den ene vilde Skov efter den anden, saa langt, saa 
langt, at der er ingen der véd, hvor han kom hen. 
Saa en Dag hen ad Aften kommer han til en Dam 
inde i en tyk Skov; dér stod en ung Kone og 
tvættede Tøj. „God Aften!" siger Hans. „God 
Afben og velkommen hid, min Btakkels Broder !" 
svarer Konen. Hans kj endte ikke hende, men hun 
kj endte ham: det var én af hans tre smaa Søstre, 
der blev bortførte, da de var tre Aar gamle. Da 
han har faaet dét forklaret, siger han til hende: 
„Har du noget at give mig at spise? jeg er nær ved 
at dø af Hunger. " Hun siger ja og fører ham hjem 
til sig, det var i en Jordhule inde i den vilde Skov, 
og hun giver ham nogen Føde; men saa siger hun: 
„Nu maa du bort igjen, Hans ! inden min Mand 
kommer hjem. For jeg har en Bjørn til Mand, og 
ser han dig, saa splitter han dig ad. Det er ingen 
Bjørn som andre Bjørne; men det er en Kongesøn, 
som er forgjort. Men naar han gaar i Bjørneham, 
saa skaaner han ikke noget levende uden mig." — 
„Nej", sagde Hans, „jeg maa blive her i Nat; jeg 
er for træt til at kunne vinde videre." Saa maatte 
hun jo lade ham blive; hun skjulte ham det bedste 
hun kunde allerinderst i Hulen. Saa kom Bjørnen 
hjem: „Hu, hu!" sagde den, „jeg lugter Kristen- 
mands Blod!" — „Vist ikke nej!" sagde Konen, „vi 

er jo hundrede Mile fra alle Mennesker" ; og hun fik 
stillet ham til Freds, indtil Timen kom, da han kastede 
Bjørnehammen og fik sin Menneskeskikkelse; det var 
kun i sex Timer hver Nat. Saa fortalte hun ham 
om Broderen, der var kommen, og han blev hentet 
frem ; han berettede alle sine Hændelser, og Bjørne- 
prinsen sluttede Yenskab med ham og sagde: „I 
Morgen skal jeg bringe dig til din anden Søster. u 
Næste Morgen sagde Bjørnen til Hans: „Sæt 
dig op paa min Byg!" og saa løb den med ham 
gjennem Skoven til et højt Bjærg, der laa, og viste 
ham en Sti, han skulde følge. Og før de skiltes 
ad, sagde Bjørnen: „Ryk et Haar af min Hale og 
gjem det vel! det skal frelse baade dig og mig." 
Saa steg Hans op paa Bjærget og fandt sin anden 
Søster, som ogsaa strax kj endte ham. Hun var gift 
med en Ørn, som ogsaa var en forgjort Kongesøn 
og Broder til Bjørneprinsen. Og hun maatte ogsaa 
skjule Hans for Ørnen, til den fik kastet sin Ham; 
men derefter blev de gode Venner, og næste Dag 
tog Ørnen Hans paa Byggen og fløj med ham ud 
paa en 0, hvor den tredje Søster bode. Hun var 
gift med en tredje Broder, en Kongesøn, som var 
forgjort til et Uhyre af en Fisk. Og før Ørnen 
skiltes fra Hans sagde den til ham: „Byk en Fjer 
af min Hale! den skal frelse baade dig og mig." 
Hans kom saa til sin tredje Søster og blev der 
Natten over, og han fortalte alle sine Hændelser. 
Saa siger Svogeren: „I Morgen tidlig skal du sætte 
dig paa min Byg, saa skal jeg bære dig over Havet, 

saa nær som jeg kan til det røde Hav. Dér maa 
da tage et Skæl af min Hale, det skal frelse baade 
dig og mig. Og saa maa dn kalde paa Broder 
Bjørn, han skal bære dig over Land til det røde 
Havs Kyst. Og saa maa du kalde paa Broder Ørn, 
han skal føre dig gjennein Luften til dit Slot." 

Som sagt, saa gjort; Ørnen fløj med Hans over 
det røde Hav, — det var i Morgendæmringen, — 
og de kom til Slottet, der hang i Luften i fire 
Guldlænker, og Ørnen kredsede om Slottet, saa Hans 
kunde se ind alle Tegne: Prinsessens Sovekammer- 
vindue stod aabent; paa et Bord dér inde stod 
Daasen, som Hans kjendte saa godt, og dér laa 
Prinsessen og hendes Kavaler i den sødeste Søvn. 
Saa lod Hans Ørnen sætte ham af i det Vindue, og 
saa tog han Daasen og pikkede paa den; strå* stod 
Kæmpen der og spurgte: „Hvad befaler min rette 
Herre i Dag?" — „Jeg befaler, at du skal tage 
baade hende og ham, som dér ligger, og kaste dem 
saa højt op i Luften, saa de først kommer ned i 
Stumper og Stykker. Derpaa skal du tage dette Slot 
og sætte det igjen, hvor det før har staaet." Da 
det var bestilt, saa gik Hans hen og lagde sig, og 
han sov i syv samfulde Nætter og Dage ; men Daasen 
havde han hos sig, og han slap den ikke af sin 
Haand. 

Da Hans saaledes havde faaet godt udsovet 
oven paa al den Besværlighed, saa begyndte han 
igjen paa sin gamle Levemaade: han bode paa sit 
Slot; men han var der kun om Natten; for hver 

Dag drev han om i Skovene med sin Bøsse. Og 
saadan gik Uge efter Uge og Aar efter Aar; der 
var nu gaaet tre Aar, siden Hans havde fundet sine 
tre Søstre og sine tre Svogre, der havde hjulpet 
ham til Daasen og Slottet igjen; men i al den Tid 
havde han ikke tænkt paa dem; det var, som om 
han havde helt sovet de Minder bort. Saa er det 
en Dag ude i Skoven, han skal have sin Bøsse ladt, 
og han fattes noget til Forladning. Han leder i alle 
Lommerne paa sin uopslidelige Skindpels, som han 
altid gik i, og dér træffer han til at komme i en 
lille Lomme, som han ellers ikke brugte, og dér 
trækker han et Bjørnehaar op af og en Ørnefjer og 
et Fiskeskæl. Saa gaar der et Lys op for ham, og 
han mindes igjen det hele, og saa griber han til 
Daasen og pikker paa den. Kæmpen kommer og 
spørger : „Hvad befaler min Herre?" Og Hans svarer : 
„Flyt mig strax hen til det levende Vand i den 
dybeste Dal under det højeste Bjærg!" I det samme 
saa var han der; han havde aldrig været der før: 
det var som nede i en uhyre dyb Brønd. Der var 
næsten ganske mørkt; man saa' kun en lille Prik 
blaa Himmel højt, højt oppe. Og dér nede rislede 
en lille Bæk ud af Bjærg og ind i Bjærg. Og 
uden for Døren til en Hule i Bjærget sad en enlig 
gammel hvidhaaret Kvinde, og en lille hvid Kat laa 
sammenrullet i hendes Skjød. 

„Er al Tid nu omme?" sagde den gamle Kone, 
„eller er den Tid nu inde, da jeg og mine Børn 
skal løses af vore haarde Baand?" Da tog Hans 

det Haar af Bjørnen og den Fjer af Ørnen og det 
Skæl af Fisken, han havde baaret paa sig saa længe, 
og lagde dem i hendes Skjød. Og i det samme revnede 
Bjærget fra øverst til nederst, og der stod et konge- 
ligt Slot, omgivet af dejlige Haver, fulde af de 
sk jøn neste Blomster og modne Frugter. Den lille 
Bæk med det levende Vand snode sig trindt om i 
Haverne. Og den gamle Kone rejste sig op; det 
var nu godt at se, hun var en ægte Dronning. 
Men i Steden for den lille hvide Kat stod der ved 
hendes Side den skjønneste Ungmø i hvide Klæder. 
„Kom nu med!" sagde Dronningen, og hun gik 
foran op paa Slottet. Hans og den unge Prinsesse 
fulgte bag efter. Og da de kom op paa den aabne 
Plads foran Slottet, saa kom der tre Guldkareter 
rullende frem: i hver af dem sad et kongeligt Par, 
og hvert Par havde tre smaa Børn for sig paa 
Forsædet. Det var de tre Kongesønner, som havde 
været forgjorte til Bjørn og til Ørn og til Fisk; og 
deres Koner var de tre Søstre til Hans, som blev 
bortførte, da de var tre Aar gamle. Og de havde 
alle deres Børn med dem, og de kom ud og om- 
favnede den gamle Dronning og den unge hvide 
Prinsesse, som var Søster til de tre Kongesønner, 
og havde været en lille Pige, da de blev forgjorte. 
Hans vidste nu det hele; han havde jo faaet det at 
vide, da han gjæstede Bjørnens og Ørnens og Fiskens 
Bo. Og han vidste ogsaa, at de tre Kongesønner 
og deres IJJoder og Søster var blevne saaledes for- 
gjorte og fængslede af den samme Troldmand, som 

4 

havde givet hans Fader Daasen for hans tre sroaa 
Søstre, og som siden havde hentet dem og vilde 
have beholdt dem for sig selv. Men de tre Konge- 
sønner havde fundet de tre Søstre og faaet dem 
kjære; de havde hemmelig ført dem bort fra Trold- 
manden og giftet sig med dem. Den onde Trold- 
mand var da kommen efter dem og havde forhexet 
baade dem og deres Moder og deres lille Søster, 
saa den Trolddom kunde ikke hæves, førend Moderen, 
som sad i den dybeste Dal under det højeste Bjærg 
ved det levende Yand, som hun nærede sig af, hun 
fik et Haar af Bjørnen, en Fjer af Ørnen og et 
Skæl af Fisken. 

Nu var da al Trolddommen løst, og alle Slægt- 
ninge samlede med Glæde. Og Hans blev nu gift 
med den hvide Prinsesse, som var Søster til hans 
Svogre, og ingen var lykkeligere end det nye Par. 

Da saa Brylluppet var til Ende, og hvert af 
de tre Par, som havde været fortryllede, var rejst 
til sit Slot, som alle var i Nærheden af det, hvor 
Enkedronningen bode, og da Hans havde faaet sit 
Slot flyttet hen dér i Landet, saa pikkede han 
endnu en Gang paa sin Daase. Kæmpen kom frem 
og spurgte: „Hvad befaler min Herre?" — »Jeg 
befaler dig", sagde Hans, „at du siger mig, hvad 
jeg kan gjøre for dig; for nu har du gjort nok for 
mig". Da sagde Kæmpen: „Som min Herre befaler. 
Du kan give mig Hvile og Bo, som jeg har længtes 
efter nu i tusende Aar. Kast Daasen paa Ilden!" 
Det gjorde Hans, og da lød der et Skrald som af 

den højeste Torden, og op af Daasen steg der en 
blaalig Røg, som løftede sig højere og højere, og 
den fik Skikkelse af en Kæmpe i Lighed med ham, 
der havde tjent Hans, men meget, meget større: 
Skikkelsen naade fra Jorden til Himlen. Og saa 
rallede den sig sammen og drev .bort for Yinden, 
ikke anderledes at se til end en anden blaa Sky. 

Men Hans og hans unge Hustru, hans Søstre 
og Svogre, deres gamle Moder og alle hendes Børne- 
børn de lever endnu lykkelig i Lyksalighedens Land 
med det levende Vand. 

I Furreby ved Skagerak bode en Gang en 
Smed, som hed Basmus Madsen. Han sad kun 
smaat i det; han var endnu en ung Mand, og en 
bjøn, stærk Earl var han ogsaa; men han havde 
giftet sig tidlig og havde mange smaa Børn, og der 
var ikke stort at fortjene ved Haandværket dér paa 
Stedet. Han var en flittig og stræbsom Mand; naar 
han ikke havde Arbejde i Smedjen, saa var han ude 
paa Havet at fiske, eller han var ude ved Stranden 
at bjærge Yrag. 

Saa hænder det en Gang, han var taget ud 

paa Fiskeri i godt Vejr, ene Mand i en lille Baad, 

for at angle Torsk, at han kom ikke hjem den Dag, 

4* 

og heller ikke Dagen efter; saa alle trode da, at 
han var omkommen ude paa Havet. Men Tredje- 
dagen kom Basmus i Land og havde Baaden fuld 
af Torsk, saa store og fede, saa man havde aldrig 
set Mage. Han fejlede ingen Ting og klagede 
hverken over Sult eller Tørst. Han var kommen i 
Taage, sagde han, saa han kunde ikke hitte Land 
før. Men hvad han ikke talte om, det var, hvor 
han havde været i al den Tid; det kom først op 
sexAar efter; da skjønnede Folk, at han havde været 
tagen af en Havkvinde ude paa Dybet og havde 
været hendes Gjæst i de tre Døgn, han var borte. 
Fra den Tid af gik Smedden aldrig mere ud paa 
Fiskeri; men det trængte han heller ikke til: han 
havde endda god Næring af Havet; for naar som helst 
han kom til Stranden, saa skulde det aldrig fejle, 
at der jo skyllede Vraggods op , alle. Haande gode 
Sager, og i de Tider tog hver hvad de fandt og fik 
Lov at beholde det; saa Smedden blev Dag for 
Dag mere velstaaende. 

Da der var gaaet syv Aar, siden Smedden havde 
været til Søs, saa var det en Morgen, han stod i 
Smedjen og standede en Plov, at der kom en kjøn 
ung Enøs ind til ham og sagde: „God Dag, Fader! 
Min Moder Havkvinaen lader dig hilse, at nu har 
hun haft mig i sex Aar, og nu kan du føde mig 
lige saa længe." Det var en sær sex Aars Dreng 
det; han saa' ud som han var atten og var endda 
langt større og førere, end ellers Knøse er paa den 
Alder. „Vil du have en Bid Brød?" sagde Smedden. 

„Ja nok," sagde Hans; for saadan hed han. Saa 
bad Smedden sin Kone at skære et Stykke Mad til 
ham. Det gjorde hun; Drengen slugte det i én 
Mundfuld og kom saa igjen ud til sin Fader i 
Smedjen. »Har du nu faaet det, du kan æde?" 
sagde Smedden. „Nej," sagde Hans, „det var kun 
en Paabid." Saa gik Smedden ind og tog et helt 
Rugbrød, flakte det, saa Overringen blev ét Stykke, 
og Nederringen ét Stykke, og lagde Smør og Ost 
paa, og det gav han Hans. Lidt efter kom Drengen 
ud i Smedjen igjen. „Naa, har du nu faaet det, 
du kan æde?" sagde Smedden. „Nej," sagde Hans, 
„det har jeg ikke nær; jeg maa nok heller se at 
finde et bedre Madsted; for jeg mærker nok, at her 
kan jeg ikke blive mæt." Han vilde afsted strax, 
saa snart Faderen kun havde lavet ham en Stok, 
som han vilde have den: „Den skal være af Jærn," 
sagde Hans, „og saadan at den kan holde." Smed- 
den kom saa med en Jærnstang, saa tyk som en 
almindelig Knort ekjæp; men den tog Hans og snode 
om sin Finger: den duede ikke. Saa kom Smedden 
slæbende med én, saa tyk som en Yognkjæp; men 
da Hans satte den for Knæet, saa brækkede den 
over som et Halmstraa. Saa maatte Smedden samle 
alt det Jærn, han havde, og Hans maatte holde det, 
imens den anden smeddede ham en Stok, der var 
sværere end Ambolten. Da Hans havde faaet den, 
saa sagde han: „Nu skal du have Tak, Fader! nu 
har jeg faaet min Arvepart;" og saa satte han af 
ind ad Landet. Og Smedden var ganske glad ved 

at blive den Søn kvit, inden han aad ham ud af 
Huset. 

Saa kommer Hans til en Herregaard, og det 
træffer sig saa, at Herremanden selv staar uden for 
Gaarden. „Hvor vil du hen?" sagde Herremanden. 
„Jeg er ude at se mig om efter en Tjeneste," sagde 
Hans, „hvor de har Brug for stærke Karle og har 
nok at give dem at æde." — »Ja," sagde Herre- 
manden, Jeg plejer at have fire og tyve Karle paa 
denne Aarsens Tid; men jeg har kun tolv nu; saa 
jeg kan nok bruge dig." — „Ja, det kan du magelig," 
sagde Hans, „og jeg skal rigelig gjøre de tolv Karles 
Ojerning; men saa vil jeg ogsaa have lige saa meget 
at æde som de tolv." Det blev de saa enige om, 
og Herremanden førte Hans ind i Borgestuen og 
sagde til Pigerne, at den nye Karl skulde have lige 
saa megen Mad som alle de andre tolv. Saa var 
der ikke andet Baad for, end at han maatte have 
en Gryde for sig selv, og han kunde da faa Gryde- 
skeen til at øse i sig med. 

Det var ved Aftenstid, Hans kom der, saa den 
Dag fik han ikke bestilt andet, end at han fik sin 
Nadver, saadan en god Tolvmands-Gryde Boghvede- 
grød; den tømte han til Bunds, og han var da saa 
nogenledes mæt, saa han kunde ligge fast, sagde 
han, og saa gik han hen og lagde sig. Han sov 
baade godt og længe, og alle Folk paa Gaarden var 
oppe og ved deres Arbejde, mens Hans endnu laa 
og sov paa sit grønne Øre. Herremanden var ogsaa 
paa Benene: han var jo nysgjerrig efter at se, 

hvordan den nye Earl vilde skikke sig, han som skulde 
baade æde og arbejde for tolv. Men der var ingen 
Hans endnu, og Solen stod dog højt paa Himlen. 
Saa gik Herremanden selv ud i Herberget og kaldte : 
„Du skal op, Hans! du sover over dig." Hans 
vaagnede og gned Øjnene: „Ja, det er sandt, u sagde 
han, „jeg skal op og have Davre. tf Saa kommer 
han i Klæderne, og han kommer ind i Borgestuen 
og faar sin Tolvmands-Gryde med Øllebrød, og den 
sætter han til Livs, og saa spørger han efter sit 
Arbejde. 

Ja, i Dag skulde han da tærske; de andre 

tolv Karle var allerede godt i Lag med det. Der 

var tolv Logulve, og de tolv Karle var i Arbejde 

paa de sex af dem, to paa hver Lo. Men Hans 

skulde jo alene tærske af, hvad der kunde ligge 

paa de sex Qulve. Hans kommer ud i Loen og 

faar fat i en Plejl; han ser, hvordan de andre bær 

sig ad, og han gjør ligesaa; men ved det første 

Slag slaar han jo Plejlen i Stykker. Der hang flere 

Plejle, og Hans tog den ene efter den anden; men 

det gik ikke anderledes: de røg i Splinter hver én 

ved det første Slag. Saa maatte han se sig om 

efter andet Redskab, og saa fandt han et Par store 

Bjælker, der laa, og han fik Øje paa en Hestehud, 

der var slaaet op paa Ladedøren. Deraf lavede 

han sig en Plejl: af Skindet dannede han sig en 

Hilde, den ene Bjælke brugte han som Handel og 

den anden som Slagel; det kunde saa godt gaa. 

Men Loen var for lav, der var ingen Plads til at 

svinge den Plejl; og Gulvene var for smaa, han slog 
tværs over Balkerne med det Værktøj. Hans fandt 
dog paa Raad baade for det ene og det andet; 
han tog først og lettede hele Taget af Laden og 
satte det ned paa Marken ved Siden af. Og saa 
var der jo en Gjennemkjørsel i Laden fra Ende til 
anden; dér væltede han al den Sæd ned, han kunde 
faa fat paa, og saa tarsk han løs; og det kan nok 
være, Kornet kom af Halmen ved de Slag. Han 
smed det ene Udlæg ud efter det andet, og det 
var ham lige meget, hvad han fik fat i; saa inden 
Middag havde han torsket alt Herremandens Eorn 
imellem hverandet, baade Rug og Hvede og Byg og 
Havre ud i ét. Da han saa var færdig og havde 
optorsket, gik han hen og løftede Taget op paa 
.Laden igjen, ligesom man sætter et Laag paa en 
Æske; og saa gik han ind og meldte Herremanden, 
at nu var det bestilt. 

Herremanden var nær ved at tabe baade Næse 
og Mund ved den Melding; han kom ud med og 
skulde se, om det var sandt. Jo, det var rigtigt 
nok; han var jo kun daarlig fornøjet med det 
Blandkorn, han havde faaet ud af hele sin Avl; 
men da han saa' den Plejl, Hans havde brugt, og 
hørte, hvordan han havde skaffet sig Plads til at 
svinge den, saa blev han jo saa ræd for den stærke 
Earl, saa han turde ikke sige andet, end at det 
var jo godt, der var optorsket; men Sæden skulde 
da ogsaa kastes. Hvad det var? spurgte Hans. 
Det fik han da forklaret, at Kornet skulde være for 

sig/ og Avnerne for sig. Det var de nu ikke, for 
Korn og Avner laa jo i én Dynge helt op under 
Taget. Hans begyndte at pille lidt ved det og 
sælde det i Hænderne; men det havde ingen Art, 
kande han snart mærke. Han var dog ikke raad- 
vild; han lakkede begge Ladeportene op og saa 
lagde han sig ned ved den ene Ende og pustede, 
saa alle Avnerne røg ud og laa som en Sandbanke 
for Enden af Laden, og alt Kornet var saa rent 
som det kunde blive. Saa meldte han Herremanden, 
at nu var det bestilt. Herremanden sagde, det var 
godt, saa var der ikke mere for ham at gjøre i 
Dag. Hans kom ind i Borgestuen og fik saa meget 
han kunde sætte i sig, og saa gik han hen og tog 
sig en Middagslur, der varede lige til Nadvertid* 

Men Herremanden var helt ulykkelig, og han 
klagede sig for sin Kone: hun maatte da hjælpe 
ham at finde paa Raad til at blive af med den 
stærke Karl; sige ham op, turde han jo ikke. Hun 
faar Bud efter Forvalteren, og det bliver da be- 
stemt, at næste Dag skulde alle Karlene ud at skove 
Brænde, og saa skulde de gjøre den Aftale ind- 
byrdes, at den, der kom sidst hjem med sit Læs, 
han skulde hænges; de kunde da nok mage det 
saa, at det blev Hans, der kom af med Livet, for 
de andre skulde være tidlig paa Færde, men Hans 
vilde nok forsove sig. Saa om Aftenen sad Kar- 
lene og snakkede sammen om, at i Morgen skulde 
de tidlig afsted til Skovs; de havde en svær Dags- 
gjerning og Dagsrejse for sig, og til en Opmuntring 

blev de da enige om, at den af dem, der kom sidst 
hjem med sit Læs, han skulde miste sit Liv i Galgen ; 
og det havde Hans ikke noget at indvende imod. 

Længe før Sol var oppe næste Morgen var da 
alle de tolv Karle paa Benene; de tog alle de bedste 
Heste og Vogne, der var, og kjørte til Skovs. Men 
Hans havde langt til udsovet, og Herremanden tænkte : 
Lad ham bare ligge! Til sidst kom Hans dog i 
Tanker om, at han skulde have sin Davre, og saa 
kom han op og i Klæderne. Han gav sig gode 
Stunder med Øllebrødet, og saa skulde han da ud 
og faa sit Kj øretøj i Orden. De andre havde taget 
alt, hvad der duede, saa Hans havde ondt ved at 
faa skrabet fire umage Hjul sammen og sat paa en 
gammel Undervogn, og saa var der ikke andre Heste 
til ham end et Par gamle Helmisser. Dem fik han 
spændt for, og saa kjørte han ad Skoven til; han 
vidste ikke, hvor den laa, men fulgte Sporet efter 
de andre Yogne, og saa naade han rigtig nok ud 
til Skoven. Da han kom til Skovleddet, han skulde 
igjennem, saa var han saa uheldig at han kom til 
at brække det itu. Saa tog han en Kampesten, der 
laa paa Marken, den var syv Alen lang og syv Alen 
bred, og den lagde han midt i Ledgabet. Saa kom 
han hen til de andre. De grinede jo svært ad ham ; 
for de havde slidt alt hvad de kunde fra den lyse 
Morgen, og de havde hjulpet hinanden med at fælde 
Træer og læsse dem paa, saa alle deres Yogne var 
læssede, saa nær som én. Hans fik fat i en Skov- 
øxe og skulde da til at fælde et Træ; men det 

havde han ingen Held af, for Æggen lagde sig, og 
Skaftet knækkede ved det første Slag. Saa lod han 
Øxen ligge, slog sine Arme om et Træ, som han 
lige kunde spænde om og rykkede det op med Rode. 
Det smed han paa Vognen, og saa ét til og nok ét, 
og saadan blev han ved, mens alle de andre Karle 
glemte rent deres Arbejde for at staa med aabne 
Munde og se paa den Skovning. Men saa med ét 
fik de Hastværk: den sidste Vogn blev læsset, og 
saa piskede de paa Hestene; det var dog muligt, 
de kunde komme først hjem med deres. . De lod 
det saa være Hanses egen Sag, hvordan han vilde faa 
sit Brænde i Hus. Hans spændte sine Helmisser for, 
men de kunde ikke flytte Læsset af Stedet. Saa 
blev han kjed af det, spændte Hestene fra igjen, 
surrede et Reb om Vognen og alle Træerne, tog 
det hele paa Nakken og gav sig saa paa Hjemvejen. 
Hestene ledte han efter sig ved Tømmen. Da han 
kom til Skovleddet, saa holdt jo hele Vognrækken 
dér og kunde ikke komme videre for Stenen, der 
laa i Ledgabet. „Hvad for noget?" sagde Hans, 
„kan tolv Karle ikke flytte den Sten?" Saa tog 
han og smed den af Vejen, og saa gik han videre 
med sin Byrde paa Nakken og Hestene efter sig, 
og han kom jo hjem til Gaarden længe før nogen 
af de andre. Dér gik Herremanden og keg og 
keg; han var meget nysgjerrig efter at vide, hvordan 
det spændte af, hvem der kom først og hvem der 
kom sidst hjem. Saa faar han Øje paa Hans, der 
kommer med Læsset paa Nakken og Bæsterne efter 

sig. Da blev han saa forskrækket, at han vidste 
ikke, hvad han skulde gribe til, andet end han 
smækkede Porten i og slog Slaaen for. Da Hans 
kom til Borgporten, lagde han Træet fra sig og 
dundrede paa; men der var ingen, som kom og 
lukkede op. Saa tog Hans først Træerne og kylede 
over Laden ind i Gaarden, og saa smed han Vognen 
bag efter, saa hvert Hjul løb sin Vej. Da Herre- 
manden saa' det, tænkte han : „Nu kommer Helmisserne 
nok samme Vej, om jeg ikke lukker op", og saa 
lukkede han op. „God Dag, Husbond!" sagde Hans, 
saa trak han Bæsterne ind i Stalden og gik selv ind 
i Borgestuen, at faa sig lidt at leve af. Langt om 
længe kom de andre Earle med deres Læs. Da de 
kom ind, sagde Hans: „Kan I huske den Aftale, vi 
gjorde i Aftes? Hvem af jer er det nu, der skal 
hænges"? — Aa, sagde de, det var jo kun Spøg; 
den Snak havde ingen Ting at betyde. Ja, det 
kunde ogsaa være det samme, sagde Hans, og • Baa 
blev der ikke mere ud af det. 

Men Herremanden og hans Kone og Forvalteren 
de havde meget at tale sammen om den forskrække- 
lige Earl; ham maatte de da se at blive skilt ved 
paa en eller anden Maade. Det skulde have gode 
Veje, sagde Forvalteren; i Morgen skulde de have 
Brønden renset; saa skulde de nok blive ham kvit: 
de skulde kun faa ham narret ned i Brønden, 
saa havde de en stor Møllesten at vælte ned paa 
ham; den skulde nok gjøre det af med ham. De 
kunde da kaste Brønden til med det samme; saa 

slap de for at koste noget paa hans Begravelse. 
Ja, baade Herremanden og Fruen syntes , at det var 
et ypperligt Raad, og de gik i Forvejen og glædede 
sig til, at nu skulde de da komme af med Hans. 

Men Hans var sejlivet, som vi nu skal faa at 
se. Han sov jo længe om Morgenen, som han plejede, 
og da han ikke vilde vaagne, maatte Herremanden 
selv ud og tale til ham: „Du skal op, Hansi du 
sover over dig". Hans vaagnede og gned Øjnene: 
„Ja, det er sandt", sagde han, „jeg skal op og have 
Davre". Han kommer da op og i Klæderne, og 
Davren staar og venter paa ham. Da han har faaet 
den til Livs al sammen, saa spørger han, hvad han 
skal bestille i Dag. Han skulde da hjælpe de andre 
Karle at rense Brønden. Naa ja, det var jo godt 
nok; han kommer der ud, og de andre Karle stod 
og ventede paa ham. Saa siger Hans til dem, at 
de kunde vælge, hvad de helst vilde : enten gaa ned 
i Brønden og fylde Spandene, mens han trak op, 
eller om de vilde trække op, og han alene skulde 
gaa ned i Bunden. De svarede, at de maatte helst 
blive for oven, for der kunde ikke være saa mange 
nede i Brønden. Saa gik Hans der ned og begyndte 
at rydde op; men nu havde Karlene jo aftalt, hvordan 
de vilde bære sig ad, og saa med ét snappede de 
hver en Sten af en Dynge Kampesten , der laa 
i Graarden, saa stor som de kunde magte, og kylede 
ned paa ham, for de tænkte nok, at de kunde slaa 
ham ihjel med dem; men Hans ænsede det ikke 
videre, end at han hujede op til dem, at de skulde 

holde Hønsene fra Brønden, for de skrabede Smul 
ned paa ham. Saa mærkede de da, at de kunde 
ikke slaa Hans ihjel med Smaasten; men det var 
der Raad for, mente de: de havde den store igjen. 
Og saa tager de alle tolv fat med Raller og Stænger 
og trimler den store Møllesten hen til Kanten af 
Brønden. Det var med Nød og næppe, de fik den 
væltet der ned, og nu tvivlede de da ikke om, han 
jo havde faaet det, han behøvede. Men Stenen 
træffer til at falde saa heldig, at Hans faar lige sit 
Hoved igjennem Hullet, der er midt i Møllestenen, 
og den sidder da om hans Hals ligesom en Præste- 
krave. Saa vilde Hans ikke være længer der nede; 
han gik op af Brønden med Møllestenen om Halsen 
og lige ind til Herremanden og klager over det, at 
de andre Karle vil drive Gjæk med ham; han vilde 
ikke være deres Præst, sagde han, det havde han 
lært for lidt til. Og med det samme bukkede han 
Hovedet og rystede Stenen af, saa den knuste Herre- 
mandens ene Taa. 

Han humpede da ind til Konen, og der gik 
Bud efter Forvalteren: han maatte dog skaffe Raad 
til, at de kunde blive skilte ved det forskrækkelige 
Menneske, som lagde alting øde; det, han før 
havde fundet paa, havde ikke duet, og nu var gode 
Raad dyre. „Nej, der er gode Raad endnu," sagde 
Forvalteren. „Husbond kan jo skikke ham ud at 
fiske i Aften i Djævlemose-Sø. Dér kommer han 
aldrig levende fra, dér tør jo aldrig nogen komme 
om Natten for gamle Erik." Ja, det var et godt 

Raad, syntes baade Herremanden og hans Kone ; og 
saa humper Herremanden jo ud til Hans igjen og 
siger, at han skulde nok straffe sine Karle, for de 
havde villet drive Gjæk med ham. Nu kunde Hans 
gjøre et lille Arbejde imens, hvor han var fri for 
de Lømler. Han skulde tage ud paa Søen og fiske 
i Nat; saa skulde han være fri for Arbejde i 
Morgen. „Ja," siger Hans, „det er jeg godt til- 
freds med; men jeg maa da have nogen Kost med: 
en Bægt Brød, en Fjerding Smør, en Tønde 01 og 
et Anker Brændevin; mindre kan det da ikke være." 
Det kunde han saa godt faa, sagde Herremanden, 
og Hans faar da det hele bundtet sammen, hænger 
det over Nakken paa sin gode Stok og traver af- 
sted ned til Djævlemose-Sø. 

Her gaar han i Baaden og ror ud paa Søen 
og gjør alting i Stand til Fiskeriet. Som han nu 
ligger der midt ude paa Søen, og det er langt ud 
paa Aftenen, saa vil han da først have sig noget at 
leve af, inden han tager fat paa Arbejdet. Men 
som han *er bedst i Lag med det, saa kommer 
gamle Erik op af Søen, tager ham i Nakken, vipper 
ham ud af Baaden og trækker ham ned til Bunden. 
Det var da saa heldigt, at Hans havde sin Spasere- 
stok med den Dag, og han fik lige Tid til at gribe 
den, i det samme han følte gamle Eriks Klør i sin 
Nakke; og da de nu kommer dér ned, saa siger 
han: „Ja, holdt! bi nu lidt! Her er fast Bund;" 
og saa tager han gamle Erik i Nakken med den 
ene Haand, og saa hamrer han løs paa hans Byg- 

stykker med den anden, saa han banker ham saa 
flad som en Pandekage. Saa giver gamle Erik sig 
til at jamre og klage sig: han maatte endelig lade 
ham slippe, han skulde saa aldrig mere komme i 
den Sø. „Nej, god Karl!" sagde Hans, „du slipper 
ikke, før du lover mig at skaffe alle Fiskene af 
Søen og op i Herremandens Gaard inden i Morgen 
tidlig." Det lovede gamle Erik saa gjærne, naar 
Hans blot vilde slippe ham. Saa ror Hans da i 
Land, fortærer Resten af sin Nattekost og gaar saa 
hjem og lægger sig. 

Om Morgenen, da Herremanden kommer op, 
og han lukker Yderdøren op, saa trimler Fiskene 
ind i Forstuen til ham, og hele Gaarden den var 
topfuld. Saa løber han ind igjen til sin Kone, — 
for han kunde aldrig finde paa noget selv, — og 
saa siger han: „Hvad skal vi nu gjøre ved ham? 
Gamle Erik har ikke taget ham. Jeg er vis paa, 
alle Fiskene er af Søen, for Gaarden er helt top- 
fuld." — „Ja, det er jo galt," siger hun, „du maa 
se, om du kan faa ham til at rejse til Helvede og 
kræve Skat." Herremanden maa da ud ad Her- 
berget for at faa Hans i Tale; det var alt det, han 
kunde skubbe sig langs Murene under Tagskj ægget, 
for al den Fiskemad, Hans havde skaffet i Gaarde. 
Saa siger han til Hans, at han skulde have Tak for 
det gode Fiskeri, og nu havde han et Ærende til 
ham, som man kun kunde give til en betroet Tjener; 
det var da, at han skulde rejse til Helvede og kræve 
tre Aars Skat. Det var Penge, som Herremanden 

havde til gode dér, sagde han. „Det vil jeg gjærne," 
siger Hans; „men hvad Vej skal jeg til Helvede?" 
Dér stod Herremanden og vidste ikke, hvad han 
skulde sige; han maatte først ind til sin Kone, at 
faa det at vide. „Aa, du er en Tosse," siger hun, 
„kan du ikke vise ham lige frem, sønder ud igj en- 
nem Skoven! Enten han kommer der eller ej, saa 
er vi af med ham." Herremanden ud til Hans 
igjen: „Vejen gaar lige frem, ret sønder ud igj en- 
nem Skoven," sagde han. Saa vilde Hans da have 
Rejsekost: to B ægter Brød, to Fjerdinger Smør, to 
Tønder 01 og to Ankere Brændevin. Det fik han 
til Hobe, det blev byldtet sammen, og han fik det 
paa Nakken, hængende over hans gode Spaserestok, 
og saa trasker han af sønder paa. 

Da Hans kom igjennem Skoven, saa var der 
flere end én Vej , og han var i Tvivl om , hvilken 
der var den rette. Saa satte han sig ned og fik 
løst op for Madposen. Han bavde glemt sin Kniv 
hjemme, men saa stod der heldigvis en Plov dér, 
den tog Hans Langjærnet af og skar Brødet med. 
Som han sidder der og faar lidt at leve af, saa 
kommer der en Mand ridende. „Hvor er du fra?" 
siger Hans. „Fra Helvede," svarer Manden. „Saa 
hold og bi lidt!" siger Hans; men Manden har 
Hastværk, han vil ikke bie. Saa løber Hans hen 
og griber Hesten i Halen, saa den stod paa Bag- 
benene, og Manden røg ud over Halsen paa den og 
ned i en Vandgrøft. „Bi dog lidt!" sagde Hans, „jeg 
skal samme Vej." Saa fik han sin Sulepose snæret 

5 



66 4. Hans Havkvindesøn. 

sammen, og den lagde han paa Hesten; saa tog hao 
den ved Tøjlen og sagde til Manden: „Nu kan vi 
to følges ad til Fods." Som de gik hen ad Vejen, 
saa fortalte Hans jo baade om, hvad Ærende han 
havde, og om de Løjer, han havde haft med gamle 
Erik. Den anden sagde ikke stort, men han var 
godt kjendt med Vejen, saa det varede ikke længe T 
før de var ved Helvedes Port. Men dér blev baade 
Hest og Rytter borte, og Hans stod alene uden for 
Porten. „De kommer da vel og lukker dig ind," 
tænkte han; men der kom ingen. Saa dundrede 
han paa Porten; men der kom endnu ingen. Saa 
blev Hans kjed af at vente og saa hamrer han 
løs paa Porten med sin Stok, indtil han faar dén i 
Stykker og kommer inden for. Da kom der en hel 
Flok Smaadjævle farende imod ham og spurgte, hvad 
han vilde. Ja, han skulde hilse fra sin Husbond og 
kræve tre Aars Skat. Saa hyler de ad ham og vil 
have fat i ham og slæbe ham væk; men da de fik 
smagt nogle Rap af Spaserestokken , saa slap de 
igjen, hylede endnu højere end før og rendte ind til 
gamle Erik, som endnu laa i Sengen efter det Gilde, 
han havde været til i Søen. De sagde, at der var 
kommet et Bud fra Herremanden paa Djævlemose- 
gaard og vilde kræve tre Aars Skat; han havde 
slaaet Porten i Stykker og Arme og Ben fordærvet 
paa dem med sin forbandede Jærnkjæp. 

„Giv barn tre ! giv ham ti !" sagde gamle Erik, „lad 
ham bare ikke komme ind til mig !" Saa kom alleSmaa- 
djævlene slæbende med saa meget Sølv og Guld, saa 

det var skrækkeligt. Dér fik Hans sin Madpose fyldt 
med Guldpenge og Sølvpenge ; han fik den paa Nakken 
og saa travede han tilbage til Herregaarden* Dér 
blev da en Forskrækkelse over al Maade, da de fik 
ham at se igjen. Men nu var Hans ogsaa kjed af 
sin Tjeneste. Af alt det Gnid og Sølv, han hentede 
fra Helvede, lod han Herremanden beholde det halve, 
og glad var han, baade for de mange Penge han 
fik og for han blev af med Hans; og det halve bar 
han hjem til sin Fader Smedden i Furreby. Men 
med det samme sagde Hans Farvel til ham med; 
han var nu led og kjed af Landjorden og af Menne- 
skene, sagde han, og vilde helst hjem igjen til sin 
Moder. Og siden er der aldrig nogen, der har set 
Hans Havkvindesøn. 



5. Karrig-Lars. 

Der var en Gang en gammel Ungkarl, som hed 
Lars Larsen; han havde en god Gaard, men han 
havde altid syntes, at han havde ikke Raad til at 
gifte sig; for han var saa gjerrig, saa han knap 
undte sig selv det, han lige kunde leve af. Han undto 
da heller ikke andre noget; men han maatte jo hold o 
Folk til at drive Gaarden, og de vilde og skulde jo 
dog have Føden. Lars var aldrig glad, skjønt han 
blev rigere og rigere, for han syntes altid, der gik 

5* 



68 5- Kar rig-Lars. 

for meget med i Husholdningen. Saa omsider kom 
ban i Tanker om, det kunde dog vist betale sig at 
bave en Kone til at passe paa Maden, naar ban 
blot kunde faa en, der selv ikke fortærede noget. 

Det snakkede Lars en Dag med sin Husmand 
om, og det skrev Husmanden sig bag Øret. Da ban 
kommer bjem, siger ban til sin Datter, som bed 
Grete: „Naar du nu i Morgen ser Gaardmanden 
komme ber forbi, saa skal du gjenne Græssene ud 
og gaa og vogte dem, og saa skal du sige; „Gaa, 
lille Gaas, for den, som ikke æder! Saa 
spør ban dig nok, bvem det er, der ikke æder. 
Saa skal du sige: Det er mig; min Fader er en 
fattig Mand og bar mange Børn, saa jeg kan ingen 
Mad faa; men inde i Stuen staar der en Stolpe, 
den bar Fader boret nogle Huller i, og saa gaar 
jeg en Gang imellem ben og gaber over dem og faar 
mig en Mundfuld Luft; det er det, jeg lever af." 

Det gik, som Husmanden tænkte: næste Morgen 
skulde Lars Larsen ud i Marken og forbi deres 
Hus. Saa jog Grete Gæssene ud og gik og vogtede 
dem. »Gaa, lille Gaas, for den, som ikke æder!" 
sagde bun. Det hørte Lars, og saa siger ban: 
„Hvem er det, der ikke æder?" — „Aa, det er mig", 
sagde Grete, „for min Fader er en fattig Mand og 
har mange Børn, saa han har ikke Raad til at give 
mig nogen Mad." — „Hvad lever du da af?" spør 
Lars. „Der staar en Stolpe inde i vor Stue", siger 
Figen, „den har Fader boret nogle Huller i, dem 
gaar jeg en Gang imellem ben og gaber over og 

faar mig en Mundfuld Luft; det er, hvad jeg lever 
af." „Hør, min rare Pige!" siger Gaardmanden, 
„kunde du ikke have Lyst til at gifte dig med mig 
og blive Gaardkone?" — „Aa jo!" sagde Grete, og 
saa holdt de Bryllup, og hun flyttede ind i Gaarden. 
Lars satte en Stolpe op inde i Stuen og borede 
nogle Huller i den, som hun kunde gaa hen og 
gabe over, naar hun var sulten. 

Da der var gaaet nogen Tid, saa siger Gaard- 
manden til sin Karl, han hed Niels: „Hør, Niels!" 
siger han, „jeg kan dog ikke vide, om vor Mo'r 
ikke æder noget, for jeg synes, hun bliver saa fed. 
Kan du ikke sige mig, hvordan jeg skal faa det 
at vide?" — „Jeg véd ikke," siger Niels; „ja, det 
skulde da være, om jeg kunde hisse jer ned i Skor- 
stenen; saa kunde I jo se, om hun æder noget dér." 
Det syntes Manden godt om, og Karlen hissede 
ham ned i Skorstenen; dér hang han som et andet 
Faarelaar. Men saa gik Niels ind til Konen og 
sagde: »Tag jer i Agt, I ikke æder noget ude i 
Køkkenet! for vor Fa'er hænger oppe i Skorstenen." 
— „Det er godt," sagde Konen, og saa lod hun 
Pigerne hente noget rigtig vaadt Brænde og lægge 
paa Skorstenen. Da nu Manden havde hængt der, 
saa længe som Niels syntes, tog han ham ned, og 
da var han saa forrøget, at han kunde hverken 
gø eller gabe. „Naa, aad hun saa noget?" sagde 
Niels. „Nej, dér aad hun ikke noget," sagde Man- 
den, og han var da saa daarlig, at han maatte gaa 
hen og lægge sig. 

Da der var gaaet nogen Tid, siger Manden: 
„Hør, Niels! jeg er dog saa bange for, at vor Mo'er 
æder noget.; jeg synes, hun bliver saa fed. Kan 
du ikke sige mig, hvordan jeg skal faa det at vide?" 
— „Nej, jeg kan ikke," siger Niels, „uden I vil 
gaa op i Kammerset, dér ligger en stor Dyne, den 
kan I jo krybe i, jeg skal lave et lille Hul, I kan 
titte ud af; saa faar I at vide, om hun kanske æder 
noget dér oppe." Ja, det var saa meget godt, 
syntes Manden, og han krøb i Dynen; men Niels 
gik ned og sagde til Konen : „Tag jer i Agt, I ikke 
æder noget oppe i Kammerset! for vor Fa'r ligger 
dér oppe i en Dyne." — „Det er godt," siger 
Konen, og saa kalder hun paa Pigerne: „Hør," siger 
hun til dem, „jeg synes, de Sengklæder oppe i 
Kammerset trænger til at komme ud i Solen, ellers 
bliver de helt mugne. Tag dem nu ud og bank 
dem godt!" Pigerne vidste Besked: de fik Klæ- 
derne ud i Solen, og de bankede dem ogsaa dygtig 
ud, og saa lagde de dem igjen, som de laa. Saa 
kom Niels op og trak Manden ud af Dynen, da var 
han saa mørbanket, saa han kunde hverken krybe 
eller gaa. »Naa, aad hun noget?" sagde Niels. 
„Nej, dér aad hun ikke noget," sagde Manden, og 
han krøb ned og kom i sin Seng og var da helt 
elendig i otte Dage efter. Konen gik og plejede 
ham, og saa sagde hun til ham: „Hør, Lars! du 
skulde ikke spise mere end jeg gjør, saa var du 
altid frisk og rask." 

Saa gik der igjen nogen Tid, og Manden var 

lcommen sig efter Bankene, han havde faaet, saa 

siger han til Niels; „Jeg er rigtig bange for, at 

vor Mo'r lige godt æder noget, for jeg synes, hun 

bliver saa fed. Kan du ikke hjælpe mig til at faa 

det at vide?" — »Nej," siger Niels, „nu har I jo 

set, at hun ikke æder noget i Køkkenet og ikke noget 

i Kam mer set ; saa jeg véd ikke, hvor det skulde være, 

uden i Kj ælderen. Dér staar en gammel Øltønde, 

den kunde I jo krybe ned i og titte ud igjennem 

Spunshullet; saa fik I da at vide, om hun æder 

noget der." Det syntes Manden godt om, og han 

krøb ned i Tønden. Men Niels gik ind til Konen 

og sagde: „Tag jer i Agt for at æde noget nede i 

Kj ælder en, for Husbond sidder i den gamle Øltønde." 

— „Det er godt," sagde Konen, og saa kaldte hun 

paa Pigerne: „Hør," siger hun, „der staar den gamle 

Øltønde nede i Kj ælderen og stinker mig i Næsen, 

hver Gang jeg kommer dér ned. Tag og kom Vand 

i Bryggerkjedlen og hed godt under den, og kom 

saa Yandet i Øltønden, at vi kan faa den renset ud!" 

Naa, Pigerne de var lige saa gode som hun, og de 

skyndte sig og fik gjort, som hun sagde, og Manden 

blev da næsten helt skoldet op. Da Niels fik ham 

ud af Tønden, maatte han strax til Sengs og blev 

liggende en Maaneds Tid. Konen gik og plejede ham 

og sagde : „Det er da ogsaa fælt, at du saadan tager 

bort og bliver syg for mig" ; for han havde jo bildt 

hende ind, at han tog bort, hver Gang han saadan 

vilde passe hende op. 

De havde to fede Stude i Stalden, og mens 
Manden laa syg, siger Konen til Niels: „Du kan 
tage de to Stude og trække til Kjøbenhavn med 
dem og sælge dem, og Pengene maa du selv be- 
holde, for du har været tro imod mig." Det gjorde 
Niels ogsaa; men da saa Manden kom op igjen, 
savnede han jo strax sine Stude. Saa siger han til 
Konen: „Men hvor er Studene? Mo'r!" — „Jeg 
har ædt dem," sagde Konen. „Men hvor er da 
Huderne?" — „Dem har jeg ædt med,"* sagde Konen. 
„Men hvor er saa Hornene?" — „Dem har jeg ogsaa 
ædt," sagde Konen. Saa kunde Manden ikke mere, 
men han faldt om i Besvimelse. De fik ham i Seng og 
fik hentet Doktor til ham; men der var ingen Raad 
for den Syge. Han døde og blev begraven , og 
Grete arvede Gaarden og alle Pengene. Enken 
satte en pæn Tavle over ham, og saa giftede hun 
sig med Niels, og de lever endnu glade og fornøjede. 



6. Hindeprinsessen. 

Der var en Prins og en Prinsesse, som havde 
holdt af hinanden lige fra de var smaa, og det var 
ogsaa bestemt, at de skulde have hinanden, naar 
Prinsessen blev voxen. Hun var endnu kun tolv 
Aar gammel, og hun havde en Stifmoder, som var 
en slem Hex og ikke undte hende nogen god Lykke. 

Han truede Kongedatteren med, at hun vilde for- 
gjøre hende, naar hun gik i Brudeseng, saadan at 
hun skulde løbe om som en vild Hind i Skov og 
Mose. Derover var Kongedatteren meget sorrigfuld, 
for hun vilde gjærne have sin Prins og være hans 
Kone, naar den Tid kom. Han vidste ikke, hvad 
der forestod; hun nænnede ikke at sige ham det. 

En Dag gik Prinsessen ud i Skoven, hvor der 
bode nogle fattige Folk, hun kj endte, som havde en 
Datter paa samme Alder som hun. Hun spurgte 
dem , om hun maatte faa deres Datter hjem at 
hjælpe sig; hun vilde have hende lidt paa Prøve, 
og hvis hun var fornøjet med hende, vilde Prin- 
sessen beholde hende hos sig. Det var Forældrene 
meget glade ved, og Pigen ogsaa, og hun fulgte 
med op paa Slottet. Prinsessen beholdt hende hos 
sig i tre Dage, og hun fortalte hende mange Ting; 
men hun sagde til Pigen, at det var noget, hun ikke 
maatte tale om til andre. Den tredje Aften sagde 
Kongedatteren til hende, at nu kunde hun gaa hjem 
og besøge sine Forældre og blive dér Natten over. 
Næste Morgen skulde hun komme igjen; saa vilde 
Prinsessen sige hende, om hun vilde beholde hende 
længer. Pigen gik saa hjem; men Prinsessen gik 
bag efter hende og stod uden for Vinduerne, for at 
høre, om hun kunde tie, eller hun sladrede af Skole. 
Da Pigen kom ind til Forældrene, blev der da en 
Spørgen om alt, hvad hun havde set og hørt og 
oplevet, og ogsaa om, hvad Kongedatteren havde 
sagt til hende. Og hun plumpede ud med det hele. 

Saa gik Kongedatteren hjem; hende kunde hun 
ikke bruge. 

Næste Dag gik Prinsessen ud og fik en anden 
lille Pige af sin Alder; men hun kunde heller ikke 
tie; saa fik hun ogsaa Lov at gaa sin Vej. Og 
saaledes gik det med flere. Endelig kom hun et 
Sted til nogle meget fattige Folk og fik deres Datter 
hjem til sig. Forældrene formanede hende til at 
opføre sig vel og ikke fare med Sladder; det lovede 
Pigen, og hun kom med. Efter tre Dage lod Prin- 
sessen hende gaa hjem om Aftenen, at se til sine 
Forældre indtil næste Morgen; og hun gik selv bag 
efter og blev staaende uden for, for at høre, hvad 
de sagde. Da den lille Pige kom ind i Hytten, 
spurgte hendes Forældre først, om hun havde op- 
ført sig vel. Ja, det mente hun da nok. Derpaa 
sagde de, at nu inaatte hun endelig være flink og 
tro; saa vilde Prinsessen blive ved at være god 
ved hende. Saa bad de Aftenbøn med hende og 
lagde sig alle til at sove. Kongedatteren gik hjem, 
og da Pigen kom næste Morgen, sagde hun, at 
hende vilde hun nok beholde. Den fattige Pige 
blev nu opdragen i Kongens Gaard og oplært sam- 
men med den gode Prinsesse; og de blev rigtig 
Hj ærtens venner. Fattigmandsbarnet voxte op til en 
skjøn Jomfru, der lignede Kongens Datter paa et 
Haar, saa alle tog fejl ad dem; og de gik ogsaa 
altid ens klædte. 

Da det nu var naat saa vidt, at Prinsen og 
Kongedatteren skulde have Bryllup, saa fortalte hun 

Pigen, hvad der nu vilde ske, og hun gjorde den 
Aftale med hende, at hun skulde være i Nærheden 
og springe i Brudesengen til ham, naar hun selv 
blev forvandlet, for at hun saaledes kunde fri ham 
for den store Sorg. Pigen elskede hende højt, og 
hun spurgte, om det dog ikke var muligt at frelse 
hende fra den Ulykke: kunde hun ikke gaa som 
Hind i Kongedatterens Sted? „Nej," sagde Prin- 
sessen, „det kan ikke lade sig gjøre; men de tre 
første Juleaftener ved Midnat saa kan du træffe mig 
i en Løvhytte ude i Skoven; thi da bliver jeg 
Menneske, en Time hver Gang. Saa kan vi dog 
tale sammen saa længe." 

Bryllupsdagen kom, og Brylluppet stod, og det 
gik som den onde Stifmoder havde truet med: i det 
samme Øjeblik som Kongedatteren satte sin Fod i 
Brudesengen, blev hun forvandlet til en vild Hind 
og løb ud i Skov og Mose. Men Veninden var til 
rede og tog hendes Plads ved Kongesønnens Side, 
og han mærkede ikke til nogen Forbytning. Da 
bad Pigen, som han trode var Prinsessen, ham om, 
at hun maatte være Mø endnu sit Legeaar, sit 
Pigeaar og sit Spind eaar, og det kunde han ikke 
nægte hende; derfor lagde han sit Sværd imellem 
dem. Kort Tid efter døde Prinsens Fader, og han 
blev da Konge efter ham, og Fattigmandsbarnet var 
altsaa Dronning. 

Den første Julenat derefter stod Dronningen op 
fra hans Side, uden at han mærkede det, og gik ud 
i Skoven til Løvhytten, for at mødes og tale med 

den rigtige Dronning. Bet samme gjorde hun Aaret 
efter. Men der var andre, som begyndte at tale 
om, at der maatte være noget galt ved Dronningen, 
siden hun hver Julenat listede sig ud af Slottet. 
Dette kom Kongen for Øre, og den tredje Julenat 
laa han vaagen og lod kun som han sov; og da 
hans Dronning var gaaet fra ham, fulgte han hemme- 
lig efter hende og kom ud i Skoven, og stod uden 
for Løvhytten, hvor hun mødtes og talte med den 
rigtige Dronning. Da hørte han sin rette Dronning 
spørge: „Hvordan lever I sammen?" Og hun, som 
han holdt for sin Dronning, hun svarede: „Godt, 
aom Søster og Broder. Men er der dog intet Raad 
til at frelse dig?" — „Nej," lød Svaret, „i Nat 
er det sidste Gang, jeg faar Menneskeskikkelse. 
Der er kun ét Raad til min Frelse, og det er, hvis 
en ren og uskyldig Kongesøn saarede mig til Blods 
med sit Sværd; men han maatte ikke bedes derom. a 
I det samme blev hun forvandlet til en Hind og 
fér ud af Løvhytten. Men Kongen havde draget 
sit Sværd, og i det hun fér ham forbi, stak han til 
hende med Sværdet, saa Blodet flød. Da blev hun 
i det samme saa dejlig en Prinsesse, som hun nogen 
Tid havde været; og de drog hjem og levede lykke- 
lig sammen i mange Aar som Konge og Dronning. 
Og de havde baade smaa Prinser og Prinsesser, som 
var deres Børn. Men den tro Pige blev hos dem 
alle Dage, og de elskede hende begge som deres 
egen Sjæl. 

7. Vildering Kongesøn og Mieerl Mø. 

Det er nu længe siden, at der var en Konge, 

der var ude paa Jagt med alle sine Riddere og 

Svende. 

De bedede Hjort og de bedede Hare 
og alle de Dyr, i Skoven vare. 

Kongen havde den raskeste Hest, og han var kommen 
langt forud for alle sine Folk. Saa blev det Aften, 
og der faldt en tyk Taage over Skove og Enge, og 
Kongen blev helt vildfarende. Han kunde hverken 
finde Vej eller Sti, og inden han vidste af det, var 
han midt ude i en stor Mose. Hesten sank snart 
i med Bagbenene, og snart med Forbenene, og til 
sidst gik den saadan i Bløde, saa den slet ikke kunde 
komme op igjen, men sank til Bunds i Mosen med 
Top og med Tagl. Kongen slap af Ryggen paa den, 
inden den sank, og han var glad, han bjærgede 
Livet. Han hoppede saa fra Tue til Tue, slap i og 
kom op igjen mange Gange: det var, som der slet 
ingen Ende var paa den Mose. „Jeg sætter dog nok 
Livet til her i den fordømte Sump", tænkte Kongen, 
han var nu helt udaset, og han saa' ingen Redning 
for sig. Da saa' han med ét en lille gammel Mand 
med et langt Skjæg og en Kjæp i Haanden komme 
vandrende hen over Mosen; det var som om han 
gik paa tør Jord, men han gik dog lige tværs over 
alle Huller og Pytter. „Holla!" raabte Kongen, 
„hjælp mig ud af dette Uføre!" — „Ja, du er 

kommen paa gale Veje, Konge!" sagde Manden, „og 
du kommer vist aldrig levende her fra, uden jeg 
vil hjælpe dig. Men det skal jeg ogsaa gjøre, naar 
du vil love mig, at det førstefødte af Hankjøn, som 
falder i din Gaard, efter at du er kommen vel hjem, 
skal høre mig til. Lover du det?" Ja, Kongen var 
i Stand til at love, hvad det skulde være, for at 
slippe vel ud af den Klemme, han var i, og han 
sagde: „Ja vel lover jeg dig det, lad mig saa slippe 
i Land!" For han gik jo med Livet i Hænderne 
ved hvert Skridt og hvert Hop. „Der har du min 
Kjæp," sagde den gamle, „følg hare efter den! den 
skal nok vise dig Vej." Og saa smed han sin Kjæp 
hen til Kongen; han kunde ikke gribe den, men 
det gjorde lige meget, for Kjæppen hoppede fra 
Tue til Tue, og Kongen bag efter: nu sank han ikke 
mere i, og snart havde han fast Bund under Foden. 
Kjæppen blev ved at gaa foran ham, til Kongen 
saa' sit Slot lige for sig; saa slog den et Hjul i 
Luften, og saa travede den alene tilbage ad den 
Vej, den var kommen. 

Da han var kommen op af Mosen og fulgte 
Kjæppen paa tør Jord, saa tænkte Kongen jo over, 
hvad han havde lovet. Der var da saa meget levende 
i hans Gaard, at det var svært at sige, hvad der 
vilde være det førstefødte efter hans Hjemkomst. 
Det kunde være et Føl eller en Hvalp, en Gris eller 
et Lam, et Kid eller en Kalv eller kanske en Katte- 
killing. Men det kunde jo ogsaa være et Menneske- 
barn, og det kunde endogsaa være Kongens eget, 

for hans Dronning ventede sig hver Dag. Men om 
det saa var Dronningen selv, der først fik en lille, 
saa kunde det jo lige saa godt være en Pige som 
en Dreng, og saa gj æld tes det jo ikke. Men lige 
som Kongen kom op ad Trapperne, saa fødte hans 
Dronning en Prins. Det var deres førstefødte Søn, 
og det var det første levende af Hankjøn, der kom 
til Yerden i Kongens Gaard efter hans Hjemkomst. 
Det var der ingen Tvivl om, og Kongen skjønnede 
nu nok, at det var den Søn, han havde lovet Trolden 
for sit Liv. Saa snart Dronningen var oven Senge, 
fortalte Kongen hende det hele, og de var da enige 
om, at de maatte se at komme til en Akkord med 
Trolden, hvad det end skulde koste. Deres eneste 
Søn kunde de dog ikke give ham. 

Drengen blev døbt, og han blev kaldt Vildering, 
og da han var fjorten Dage gammel, saa om Aftenen, 
Dronningen sad ene ved hans Vugge, stod den gamle 
Mand fra Skoven foran hende og sagde, at hun 
vidste jo nok, at den lille hørte ham til. Det hjalp 
ikke alt, hvad hun bød ham i Bytte. Men hun fik 
dog udvirket, at naar Trolden strax fik hundrede 
Øxne, saa maatte hun beholde Sønnen i fem Aar. 
Saa saa' de ikke noget til Trolden, før de fem Aar 
var omme: saa var han der igjen. Men han gav 
Dronningen Lov at beholde Drengen i fem Aar endnu, 
og han fik saa to Hundrede Øxne. Og da Drengen 
var ti Aar gammel, kom den gamle igjen, og for 
tre Hundrede Øxne gav han Forældrene Lov at be- 
holde Drengen endnu i fem Aar. 

Vildering Kongesøn voxte da op i sin Faders 
Gaard, til han fyldte sit femtende Aar. Han var 
da den haabefdldeste Yngling, stor og smuk og vel 
oplært og artet i alle Maader. Da stod den lille 
gamle Mand fra Skoven igjen en Aftenstund for 
Dronningen med sin Kjæp i Haanden, og sagde: 
„Nu kommer jeg for at hente min Dreng." Hun 
tiggede og bad og bød ham alt, hvad det skulde 
være, for at faa Lov at beholde Sønnen, om det 
saa kun var i fem Aar endnu. Men der hjalp ingen 
Snak, og der gjaldt ingen Graad. Trolden sagde, 
at nu vilde han have, hvad der hørte ham til. „I 
Morgen skal han komme til mig", sagde Trolden, 
„nu sætter jeg min Kjæp her ved Døren; den skal 
nok vise ham Vejen. Og kommer han ikke, saa 
skal jeg tage og sænke hele Slottet med samt ham 
og jer alle ned i Jorden, saa der skal staa syv 
Favne Mosevand over jer. Det er nu femten Aar 
siden, jeg frelste Kongens Liv, og et Kongeord kan 
ikke brydes". 

Saa gik Trolden, men Kjæppen lod han staa 
ved Døren. Og Kongen og Dronningen havde nu 
ikke andet at gjøre, end næste Morgen at sige 
Vildering Farvel med grædende Taare og lade ham 
tage Kjæppen i Haanden og give sig paa Rejsen. 
Saa snart han kom uden for Slottet, f6r Kjæppen 
mellem Benene paa ham : han vidste ikke, om han 
red eller fløj; men han blev baaren i susende Fart 
over Bjærge og Dale, over Land og Vand, indtil 
han hen imod Aften atter følte Jorden under sin 

Fod og Kjæppen i sin Haand og stod foran et Slot, 
der laa lige som gravet ind i et Bjærg. Den lille 
gamle Mand med det lange Skjæg stod uden for 
Porten. Vildering vidste strax, hvem det var. 
„God Aften, Trold!" sagde han. „God Aften, Konge- 
søn!" sagde Trolden,' „her kalder man mig ellers 
for Konge og Herre, og ikke som du siger. Og 
jeg kunde have god Lyst til strax at vride Halsen 
om paa dig, saa løs som du er i Kjæften. Og det 
gjør jeg ogsaa, uden du paa staaende Fod kan sige 
mig tre Sandheder, som der er ingen Løgn ved". 
— „Ja", sagde Vildering, „det er snart sagt: aldrig 
laa jeg blødere end i min Moders Skjød; aldrig 
smagte jeg sødere end af min Moders Bryst; og 
aldrig har jeg gjort min Moder større Sorg end i 
Dag". Det var der ingen Løgn i; saa blev Trolden 
ganske, blid imod ham, og sagde, han kunde høre, 
han var godt oplært. „Men du kan dog endnu lære 
meget hos mig", sagde Trolden, „og du kommer til 
at tage ordentlig fat og bestille noget. I Dag er det 
Helligaften, saa kan du gaa frit omkring og se dig 
om alle Vegne; men i Morgen er det Arbejdsdag. 
Der var rigtignok meget at se i Troldkongens Slot, 
som Vildering aldrig før havde set Mage til. Overalt 
glode det af Guld og Sølv; men det var Vildering 
jo van til. Men han saa' saa mange underlige Værker, 
som han slet ikke vidste, hvad var til. Og saa 
mange underlige Fugle og Dyr saa' han baade ude 
og inde, og Blomster og Træer, som ikke lignede 
noget af, hvad han kjendte til. Der var flere Folk 

6 

paa G a arden end Trolden og han; der var Troldens 
tolv Karle, de saa' fæle og bistre ud og var alle 
af rigtig Troldeslægt. Og saa var der Troldens 
gamle Moder, hun bode oppe i Øverstestuen, og 
værre Hex havde der aldrig været til. Hun havde 
kun to sorte Tænder tilbage, og de hang langt ud 
af Munden paa hende. Og en Næse havde hun saa 
krum og saa lang, saa den naade ned over Hagen 
paa hende. Hun var fæl at se paa. Men hun havde til 
sin Opvartning en kjøn lille Pige, som slet ikke lignede 
hende. Hun blev kaldt for Miseri Mø, og hun var 
ingen født Troldunge, men et rigtigt Menneskebarn, 
en Kongedatter, som Trolden havde stjaalet, da hun 
var ganske lille. Hun havde nu gaaet saa længe 
om den gamle Troldkælling, til hun havde lært hende 
alle hendes Kunster af. Hun var helt urimelig klog, 
men hun var meget sød alligevel. Hun l$gde jo 
godt Mærke til Vildering Kongesøn, og hun syntes 
rigtignok bedre om ham end om alt det Troldtøj, 
hun maatte leve imellem ; men hun lod sig ikke 
mærke med nogen Ting. Vildering fik sin gode 
Nadver, og han fik sig en god Seng, og saa sov 
han sødelig til næste Morgen. 

Saa kom Trolden og kaldte paa ham og tog 
ham med sig ud til en Skov, han havde. Den 
skulde han fælde, sagde Trolden, det skulde være 
hans Dagværk : „Og er du ikke færdig med det inden 
Aften, saa vrider jeg Halsen om paa dig". Saa gik 
han, og Drengen stod alene ude i Skoven med en 
Øxe, som han knap kunde slæbe. Han begyndte at 

hugge i et Træ nede ved Koden, saa højt som han 
kunde løfte Troldens Øxe, og der røg jo ogsaa 
nogle Spaaner af; men hvad kunde det forslaa! 
Alt det han sled og slæbte, kunde han ikke faa det ene 
Træ fældet inden Aften, det kunde han nok se; saa 
satte han sig ned og tørrede Sveden af sig og tænkte, 
at nu havde hans Liv vel Ende med det samme. 
Da kom Miseri Mø vimsende, med en lille Kurv 
paa Armen; det var hans Middagsmad, hun havde 
ud til ham. Saa spurgte hun ham, hvorfor han saa' 
saa forknyt ud. „For nu er det ude med mig", 
Bagde han ; „jeg skulde have fældet hele Skoven inden 
Aften, og jeg kan ikke blive færdig med et eneste 
Træ. Og har jeg ikke hele Skoven fældet i rette 
Tid, saa skal jeg have Halsen vreden om paa mig". 
Saa sagde Miseri Mø, at det var da ingen Ting at 
pibe over: den Smule Skov kunde man sagtens faa 
fældet. „Aa, saa hjælp mig!" sagde Vildering Konge- 
søn. „Hjælper jeg dig, saa sviger du mig", sagde 
Miseri Mø. Nej, han lovede da saa vist, han skulde 
være hende huld og tro alle Dage, naar hun nu 
vilde hjælpe ham. Saa sagde Troldpigen, at han 
skulde bare sætte sig til at spise den gode Mad, 
hun havde bragt ham: Skoven skulde de snart være 
færdige med. Saa satte hun sig hos ham, og der 
blev hun siddende og talte med ham, og de to syntes 
bestandig bedre om hinanden. Da det nu led ad 
Aften, saa sagde Troldpigen, at nu maatte hun hjem, 
inden Troldkællingen vaagnede: hun fik sig altid 
saadan en lang Middagssøvn. Og saa vilde hun 

6* 

have, at Miseri Mø skulde sidde hele Tiden mens 
hun bov, og klø hende i Hovedet. „Men det har 
jeg nu sat vores sorte Kat til i Dag", sagde hun, 
„saa faar den Fløde i Aften, og saa sladrer den 
ikke. — Men det var den Skov, vi skulde have fældet." 
Saa løftede hun sit Forklæde og sagde : „Hvist I 
Hvist! Hvist!" Og med det samme faldt Skoven 
over Ende, det ene store Træ oven paa det andet. 
Det var snart bestilt. Saa snappede Miseri Mø sin 
lille Kurv, og saa løb hun hjem til Troldkællingen, 
og hun var da ikke vaagnet endnu. 

I det samme som Solen var sunken, kom Trolden 
ud til Vildering og skulde se, hvad han havde faaet 
udrettet. Dér laa hele Skoven fældet, Træ ved Træ. 
„Du kan mere, end jeg trode", sagde Trolden, „men 
dette har du vist ikke suget af dit eget Bryst." 
Saa kom Vildering hjem i Troldegaarden , fik sin 
Nadver og kom til Bo. 

Næste Morgen fulgte Trolden ham ud til en 
Faaresti. „Den skulde jeg have gjort ren u , siger 
han, „og det maa du have bestilt i Dag inden 
Aften; ellers vrider jeg Halsen om paa dig." Saa 
gik han, og Kongesønnen stod der alene i den 
tomme Faaresti, den var saa stor som en Herregaards- 
lade. Og Skarnet laa favnedybt hele Gulvet over, 
helt op under Taget. Der stod en Skovl, den var 
saa tung, saa Vildering knap kunde løfte den. Han 
begyndte at pirre i alt det Skarn, men det var ikke 
til at kjende, hvad han havde faaet gjort til efter 
Middag. Da kom Miseri Mø med hans Mad, og 

han klagede sin Nød for hende. „Ja, hjælper jeg 
dig, ssa sviger du mig", sagde hun. Men han for- 
sikrede, at han skulde altid være hende øaa tro og 
saa huld som det pure Gnid. „Ja, ja!" sagde hun, 
„saa skal jeg da hjælpe dig. Den Sti har ellers 
ikke været gjort ren i hundrede Aar; saa det er et 
godt Arbejde, han dér har givet dig. tf Saa stak 
hun Skovlen fast i Skarnet og sagde: 

„Skarn, følg Skévl! og Skovl, følg Skarn! 

Det er ikke Værk for et Kongebarn." 

Saa gav Skovlen sig til at kaste Skarnet, saa det 

røg om Ørene paa dem. „Her er ikke værdt at 

være", sagde Miseri Mø, og saa tog hun Yildering 

ved Haanden og førte ham ud i Troldens Have, og 

hun gav ham af alle de dejligste modne Frugter, 

og de blev sammen i Haven og havde meget at 

tales ved om, indtil hen imod Aften, saa sagde hun 

Farvel: nu maatte hun ind, før Troldkællingen 

vaagnede; den sorte Kat var igjen i Arbejde i hendes 

Sted; og han maatte igjen ind paa Faare stien, inden 

Solen sank og Trolden kom. Da Yildering kom ind 

paa Stien, saa var den saa ren som et nyvasket 

Mælkefad. Saa kom Trolden. „Naa!" siger han, „du 

er ikke saa tosset endda, af en Jordunge at være. Men 

det har du vist ikke suget af dit eget Bryst". Saa 

kom Yildering ind og fik sin Nadver og kom i sin 

Seng. 

Næste Morgen siger Trolden til ham: „Nu har 
du haft strængt Arbejde i to Dage; men i Dag skal 
du ikke gjøre andet end ride min Vrinsker til Yands ; 

det er da noget, du er van til". Saa kom Vildering 
hen i Stalden ; Trolden havde mange Heste paa Stald, 
men ingen, der kunde lignes ved hans Vrinsker, det 
var en stor graa Hingst, der stod for sig selv i det 
øverste Spiltov. Den stod ved en Guldkrybbe, men 
Krybben var tom. Den var bunden ved et Grime- 
skaft af Jærn, med syv Hængelaase for; og den stod 
og stampede i Stengulvet, saa det gnistrede om den.. 
Og da Vildering vilde op i Spiltovet til den, lagde 
den Ørene tilbage og hvinede og fnøs, saa der gik 
Ild ud af Næseborene. Kongesønnen var ellers godt 
kjendt med vælige Heste, men saadan én havde han 
aldrig set før. Han baade fløjtede og snakkede godt 
for den; men lige gal blev den: den vilde baade 
slaa og bide, og den var nok ikke god at bids med. 
Dér stod Vildering endnu og var ikke kommen 
videre, da Miseri Mø kom med hans Middagsmad. 
„Ja, det er endnu det værste, han har sat dig til", 
sagde hun; „men der kunde endda være Raad for". 
Han bad hende da saa mindelig, at hun vilde hjælpe 
ham; det vidste han, hun kunde. „Hjælper jeg dig, 
saa sviger du mig", sagde hun. Nej, svarede han, 
det kunde hun være vis paa, at han vilde være 
hende huld og tro alle Dage; han havde aldrig 
holdt saa meget af nogen som af hende. Saa tog 
Troldpigen et Halmstraa og lagde op paa Vrinskerens 
Ryg, og saa sagde hun: 

„Staa nu, Blak, for Miseri Mø! 

saa giver jeg dig baade Korn og Hø". 
Da stod den saa stille som et Lam; Troldpigen gik 

op til den og gav den et godt Foder af det bedste 
der var; saa blæste hun syv Gange paa de syv 
Hængelaase, saa var den løs; og saa sagde hun: 
„Gaa nu, Blak, for Bøn og for Lønl 
og bær ham Vildering Kongesøn ! u 
Saa lod den Vildering sidde op, og han red den til 
Vands i Jærngrimeskaftet og tilbage igjen og satte 
den op i Spiltovet, hvor den stod før. Troldpigen 
pustede igjen paa de syv Hængelaase, saa var alting 
igjen som det havde været. Saa snart det var 
bestilt, og Miseri Mø igjen var smuttet ind til Trold- 
kællingen, saa kom Trolden ud i Stalden til Konge- 
sønnen og sagde: „Ja, jeg ser nok, du har gjort, 
hvad du skulde, og det er meget godt. Nu kan du 
gaa ind og faa din Nadver/ 

Saa gik Trolden ind til sin gamle Moder og 
skulde snakke lidt med hende under fire Øjne. Men 
Miseri Mø passede paa, og hun lurede ved Døren 
og hørte hele deres Samtale. Hun hørte da, Trolden 
sige: „Miseri Mø er bleven os for klog, og hun 
maa nu ogsaa have været i Lag med Kongesønnen; 
ellers kunde han aldrig have udrettet det, han har. 
Nu maa vi skille os af med dem begge to. Det er 
bedst, vi spiser dem nu; saadan et Par Kongebørn 
smager herlig. Nu lader jeg dem selv hede Ovnen, 
og naar det er gjort, saa skal de ind og steges." 
Det syntes Troldkællingen godt om, og de to sorte 
Tænder, hun havde tilbage, begyndte at gaa af sig 
selv, da hun tænkte paa, hvor det skulde smage. 
„Lad dem bare blive godt møre!" sagde hun. Ja, 

det lovede Trolden; og saa gik han ud og sagde 
til Vildering, at de skolde bage i Nat, han sknlde 
hente Brænde til Ovnen; og Miseri Mø sagde han 
til , at hun skulde fyre godt : han gik nu ind og 
lagde sig til at sove lidt; saa skulde hun lade ham 
vide, naar Ovnen var rigtig hed. 

Saa bar Vildering Kongesøn Brænde ind, og 
Miseri Mø fyrede i Ovnen, indtil hun hørte Trolden 
snorke. Saa tog hun to Brændestykker og rejste 
dem over Ende, ét ved hver Side af Ovnen, og saa 
hviskede hun noget til dem, og saa spyttede hun 
paa ethvert af dem, og saa tog hun Vildering ved 
Haanden og løb uden for, og dér sagde hun til 
ham: „Nu skal du steges, Kongesøn! Det er dertil, 
vi heder Ovnen". — „Aa, hjælp mig!" sagde han. 
„Hjælper jeg dig, saa sviger du mig," sagde hun. 
Men han lovede og svor, at han altid vilde være 
hende huld og tro; hun var jo hans Allerkjæreste, 
og hun skulde ogsaa være hans Kone. Saa løb 
hun med ham ned i Stalden og op til Troldens 
Vrinsker; hun snakkede for den, og hun løste den 
fra Krybben, og saa satte hun og Vildering sig 
begge op paa den og red afsted, alt hvad Vrin- 
skeren kunde strække ud. 

Imidlertid vaagnede Trolden og kaldte ud: „Er 
Ovnen hed? Miseri Mø!" — »Nej, endnu ikke," 
lød Svaret, det kom fra det ene af de to Brænde- 
stykker, men det lød, som det var hende, der sva- 
rede. „Saa fyr bedre i den!" raabte Trolden, og 
saa lagde han sig til at sove paa ny. En Stund 

efter vaagner Trolden igjen og kalder ud : „Er Ovnen 
ikke hed endnu?" — »Nej, endnu ikke," var der 
nogen, der svarede; det lød som Yildering, men 
det var det andet Brændestykke. „Nu maa den da 
snart være det," raabte Trolden, og saa sov han 
ind igjen. Efter nogen Tid vaagnede han da paa 
ny og kaldte ud: „Er den Ovn ikke hed endnu?" 
Men der var ingen, der svarede. Saa kom Trolden 
paa Benene og ud til Ovnen: den var da snart 
kold. Saa for han omkring og ledte baade inde og 
ude; men der var ingen Miseri Mø, og der var 
ingen Yildering Kongesøn; og da han kom ud i 
Stalden, saa var hans Vrinsker ogsaa borte. Saa 
brølede han op, saa hele Slottet rystede, og de kom 
paa Benene alle sammen, baade hans gamle Moder 
og hans tolv Karle. Det var da klart, at de to 
Kongebørn var rømte med Yrinskeren, og de tolv 
Troldkarle blev da sendt afsted efter dem. „Tag 
med jer hjem alt, hvad sært I ser!" sagde Trold- 
kællingen; hun var jo den klogeste af dem. 

Kongesønnen og Miseri Mø var imidlertid komne 
et godt Stykke Yej fra Troldeslottet. Saa taler 
Hesten og siger: „Jeg sveder om min Lænd." — 
„Saa er de efter os," siger Troldpigen; „se dig om, 
Kongesøn! hvad ser du." — „Jeg ser en Flok Kra- 
ger komme flyvende," sagde han. „Det er Troldens 
tolv Karle," sagde hun, „de skal hente os." — 
„Find dog paa Raad!" siger han. „Hjælper jeg 
dig, saa sviger du mig," svarer hun. „Nej, min 
Allerkjæreste ! Jeg skal være dig huld og tro alle 

Dage," siger han. „Ja, dem kan vi sagtens narre," 
siger Miseri Mø. 

„Du til en Tjørn, og Blak til en Sten, 
og jeg til en Rose paa grønne Gren!" 
Saa var Kongesønnen bleven til en Hosentjørn, og 
hun en Rose paa den, og Vrinskeren var bleven til 
en Sten, der laa ved Vejkanten. Kragerne kom 
flyvende, de saa' nok Tjørnen og det hele, men de 
blev ved at flyve. Til sidst vendte de om og kom 
hjem til Troldeslottet. „Saa' I ingen Ting?" spurgte 
Trolden. „Nej, vi saa' ikke andet end en Rosen- 
tjørn med en Rose paa og en Sten for neden," 
sagde de. „Aa, I er nogle gode Tosser," sagde 
Trolden, „det var jo netop dem. I skulde blot 
taget Rosen, saa var Resten nok fulgt med. Nu 
maa jeg selv af sted." Han faar sin Kjæp mellem 
Benene og saa farer han som en Vind i gj en nem Luften. 
Flygtningerne var imens komne et godt Stykke 
længere bort. Saa taler Hesten igjen og siger: 
„Jeg sveder om min Lænd." — „Saa er de efter 
os," siger Troldpigen, „se dig om, Kongesøn! hvad 
ser du?" — „Jeg ser som et Ildhjul i Luften," 
siger han. „Det er Troldkongen selv," Biger Miseri 
Mø, „nu gjælder det." — „Aa hjælp dog!" siger 
Kongesønnen. „Hjælper jeg dig, saa sviger du 
mi gj" siger Møen; „men jeg skal prøve." Saa 
siger hun: 

„Du til en Kirke, og jeg til en Præst, 
til en Kirkegaard vor gode Hest!" 
Saa var Hingsten bleven til en Kirkegaard, Konge- 

sønnen til en Kirke midi i, og Miseri Mø til en 
Præst, der stod og messede for Alteret i den. Trol- 
den saa' Kirken, han syntes ikke, han havde set den 
før, og han kom ned og stak Næsen ind ad Kirke- 
døren; men da han saa' og hørte Præsten, der stod 
og messede, saa trak han Næsen til sig igjen og 
£6r hjem til sin gamle Moder. „Naa!" sagde hun, 
„saa' du ikke heller noget til dem?" — »Nej," 
sagde Trolden, „jeg var helt inde paa kristen Jord; 
dér stod en Kirke med en Præst i; men dem saa' 
jeg ikke." — »Aa, du er en rigtig Haletudse," 
sagde Troldkællingen; „det var jo dem. Du skulde 
taget Præsten, saa var Kirke og Kirkegaard nok 
fulgt med. Nu maa jeg selv efter dem." Og hun 
fik fat i en Ovnrage og saa red hun lukt igjennem 
Luften, saa det gnistrede efter hende. 

Imidlertid var Flygtning erne komne et godt 
Stykke videre. Men saa talede Hesten igjen og 
sagde: „Jeg sveder om min Lænd." — „Se dig 
om, Kongesøn! hvad ser du?" sagde Pigen. „Jeg 
ser en gloende Drage i Luften," sagde han. „Det 
er den gamle Troldemoder," sagde hun, „det bliver 
det værste." Og i det samme sagde hun: 

„Du til en Andrik, og jeg til en And, 

og Hesten til det klare Vand!" 
Og i det samme sejlede de to om der ude paa Van- 
det. Strax efter var Troldkællingen der. Og hun 
ned til Vandkanten: „Pilleken, Pilleken! Rap, rap, 
rap!" sagde hun, og hun lokkede for Ænderne saa 
blidt som hun kunde, og hun kastede Bygkorn ud 

til dem. Men Anden sejlede ud efter, og Andrikken 
fulgte med. Saa tog Kællingen sit Troldæble og 
kastede ud efter dem; der var en lang Traad i det, 
og havde hnn rørt ved én af dem, saa havde hun 
kunnet trække dem alle i Land. Men Anden greb 
Andrikken i Vingen og trak ham ned under Vandet, 
Æblet fér over dem, og i det samme bed Anden 
Traaden over, saa Æblet sank til Bunds, og med 
det sank al Kællingens Trolddom. Nu kunde hun 
ikke mere. Saa blev hun saa gal og saa arrig, 
saa hun fløj i Flint, og der blev en hel Mark fuld 
af Flintestene. Men Miseri Mø og Vildering Konge- 
søn og Troldens Vrinsker, de fik igjen deres Skik- 
kelse, og de red saa rolig videre, til de kom til 
det Land og det Slot, hvor Kongesønnen havde 
hjemme. 

Da skabte Miseri Mø Hingsten om til en Graa- 
sten ved Vejen, og den satte de sig paa begge to, 
og saa sagde hun: „Du maa nu ikke tro, Vildering 
Kongesøn, at det kun er nogle faa Dage, siden du 
gik hjemme fra; for det er syv samfulde Aar. Det 
er endnu meget længer, siden jeg kom hjemme fra, 
og imens er min Slægt uddød, eller saa godt som," 
sagde hun, og saa klappede hun Graastenen. „Og 
der er ogsaa Forandringer hjemme hos dig: din 
Moder er død, men din Fader lever endnu; han er 
gift igjen med en Enkedronning; hun har en stor 
Datter, og saa har hun og din Fader en lille Søn 
sammen. Gaa du nu ind til din Fader og fortæl 
alting! Naar du har gjort det, kan du komme ud 

og hente mig ind. Men nu maa du passe paa, at 
ingen faar Lov til at kysse dig, førend du har hentet 
mig ind; for sker det, saa glemmer du mig helt." 
Bet trode Kongesønnen, han sagtens kande love; 
han var da saa glad og saa taknemmelig og havde 
hende saa kjær. Saa kyssede han Miseri Mø, og 
saa gik han op paa sin Faders Slot, men hun blev 
siddende paa Graastenen nede ved Vejen. 

Vildering Kongesøn kom da ind til sin Fader, 
som strax kj endte ham igjen og blev saa glad ved 
at se ham; og i det samme kom den nye Dronning, 
Vilderings Stifmoder, ogBaa ind, og hun havde hans 
lille Broder paa Armen. Og da hun hørte, hvem 
der var kommen, saa vilde hun strax kysse ham til 
Velkomst. Men Vildering undgik det. Saa rakte 
hun hans lille Broder frem; han skulde kysse 
ham; men Vildering gjorde det ikke, han klappede 
ham bare. Da kom der en hvid Myndehund ind; 
Vildering vidste ikke bedre, end at det var hans 
egen, som han havde haft, da han var hjemme, den 
kom saa bekjendt hen til ham, og han klappede 
den og nævnte den ved Navn. Saa sprang den op 
ad ham og slikkede ham i Ansigtet, men i samme 
Øjeblik havde han rent glemt Miseri Mø og al sin 
Kjærlighed til hende; han kunde slet ikke huske 
hverken hendes Navn eller noget af alt, hvad hun 
havde gjort for ham. Han skulde jo nu fortælle, 
hvad der var hændet ham i de syv Aar, som han 
selv syntes var knap saa mange Dage; men han 
kunde ingen Rede faa paa det. Saa bad hans Fader 

ham bare ikke plage sig med det, men heller slaa 
det helt af Tankerne : han havde jo været fortroldet, 
men nn var han jo sig selv igjen og hjemme ved 
sit eget. Det vilde de være glade for, og de holdt 
Gjæstebud og fornøjede sig paa Slottet den Aften. 
Dér var jo Dronningens Datter, en dejlig ung Prin- 
sesse, som Vildering Kongesøn straz blev aldeles 
indtagen i. Og der var Sang og Dans og Lystighed 
paa Slottet, hvor Vildering dansede med den skjønne 
Prinsesse, mens hans rette Kjæreste Miseri Mø sad 
ene ude paa Graastenen ved Landevejen. 

Da hun havde siddet der saa længe, saa hun 
nok kunde vide, hvordan det var gaaet, saa rejste 
hun sig op, og saa skabte hun Graastenen om til 
en lille graa Kalv, og med den trak hun hen til 
Slottets Ladegaard, .som laa et Stykke borte fra 
Slottet, og dér fortalte hun, at hun var en stakkels 
Pige, som havde hverken Fader eller Moder og 
ejede ikke andet end den lille graa Kalv, og hun 
spurgte, om hun ikke kunde faa Tjeneste dér. Jo, 
hun kunde blive Hønsepige: hun skulde saa passe 
alt Kongens Fjerkræ, og hun fik et lille Hus at bo 
i for sig selv, hvor hun ogsaa kunde have sin lille 
graa Kalv. Dér sad hun saa og passede sit; hun 
saa' ikke noget til Vildering Kongesøn, og han tænkte 
jo aldrig paa hende, for han havde rent glemt hende ; 
men han var da samme Aften bleven trolovet med 
Prinsessen, som var hans Stifmoders Datter, og de 
skulde have Bryllup med det allerførste. 

Der gik ellers meget By paa Slottet af den nye 
Hønsepige. Baade var hun da saa urimelig kjøn, 
og saa var hun saa fingernem, saa man havde aldrig 
set Mage. Saadan en Søm, som hun kunde sy, 
havde man aldrig før set paa Slottet. Nu skulde 
jo alle pudse sig paa det bedste til Kongesønnens 
Bryllup. Saa faar Kongens Livkusk det Indfald, at 
han vilde bede den smukke Hønsepige om at sy 
ham en Stadsskjorte til den Højtidelighed. Det var 
nok mest et Paaskud for at have et Ærende til 
hende; og han kommer jo ned til hende en Aften 
og beder hende, om hun ikke vilde gjøre ham 
den Tjeneste at sy saadan en Skjorte til ham; han 
vilde da betale hende godt for det. Jo, det skulde 
hun gjærne føje ham i, det var snart gjort, sagde 
hun, og han kunde faa Skjorten færdig hjem med 
sig. Saa sagde hun: 

„Sax, k)ip Klud, og Naal, træk Traad! 
og det skal være færdigt til Sengemaal." 
Saa gik Arbejdet af sig selv, og han sad imens og 
fortalte løst og fast om den store Stads, der skulde 
staa oppe paa Slottet. Men da Skjorten var færdig, 
vilde han ikke gaa endnu, men han begyndte at 
blive næsvis og at snakke om, at hun skulde være 
hans Kjæreste. Saa siger hun: „Aa, gjør mig nu 
først en lille Tjeneste! jeg har glemt at dølge min 
Ild; spring du ud og slaa Aske paa den! Der staar 
en Skovl paa Arnen, som du kan bruge til det; 
men sig mig til, naar du har den fat!" Det var 
Karlen strax villig til, og han ud i Skorstenen, og 

da han har fundet Skovlen, saa raaber han det ind 
til hende. Saa siger hun: 

„Karl, hold Skovl, og Skovl hold Karl! 

og det skal vare til Hanegal." 
Saa gik hun oven paa og lagde sig. Men han kunde 
ikke slippe Skovlen og ikke flytte sig af Pletten, 
men stod og bankede med den Skovl i Asken hele 
Natten igjennein, saa det stod i én Sky om Ørene 
paa ham. Først om Morgenen, da Hanen gol, saa 
var han igjen løs, og han skyndte sig at tage sin 
Skjorte og liste hjem til Slottet. 

Op af Dagen saa pralede han jo for de andre 
Folk og viste dem den smukke Skjorte, som den 
kjønne Hønsepige havde syt til ham. Men sit 
Natteæventyr fortalte han ikke noget om. Saa fik 
Prinsens Kammertjener Lyst til ogsaa at faa sig 
saadan en fin Skjorte; og samme Aften gjorde han 
sig da det Ærende ned til den kjønne Hønsepige. 
Og hun sagde ogsaa ja, det var snart gjort, han 
kunde faa Skjorten med, naar han gik hjem til 
Sengetid. 

„Sax, klip Klud, og Naal, træk Traadl 

og det skal være færdigt til Sengemaal." 
Han havde jo meget at fortælle om alle de konge- 
lige; men da Skjorten var færdig, saa gav han sig 
endnu gode Stunder, og han begyndte da ogsaa at 
ville lege Kjæreste med hende. Saa siger hun: „Aa, 
nu har jeg glemt at sætte Pind for mit Tørvehus; 
det gjør jeg ellers hver Aften; kunde du nu ikke 
gjøre det for mig? Pinden hænger i Dørkarmen, 

ved et lille Baand; sig mig til, naar du har den fat!" 
Han var strax villig, og han sagde jo til, da han 
havde Pinden i Haanden. 

„Karl, hold Pind, og Pind, hold Karl! 
og det skal vare til Hanegal/' 
siger hun, og saa gaar hun til Ro. Men Karlen 
maatte staa hele Natten og hugge med den Pind, 
og det saa haardt, saa hele Døren var Hul ved Hul 
om Morgenen, da han blev løs og luskede hjem med 
sin Skjorte. 

Kammertjeneren kunde dog ikke lade være at 
prale af sin fine Skjorte og fortælle om den mageløs 
kjønne Hønsepige, som havde syt den til ham. Saa 
syntes Kongens Staldmester, at han maatte ogsaa 
have sig saadan en Skjorte syt. Og om Aftenen 
kommer han ned til Hønsepigens lille Hus og beder 
hende pænt; om hun ikke ogsaa vilde sy ham 
saadan en nydelig Skjorte, at have paa til Brylluppet. 
Jo, det kunde hun gjærne; det var snart gjort: 

„Sax, klip Klud, og Naal, træk Traad! 

og det skal være færdigt til Sengemaal." 
Det gik jo strygende, og Staldmesteren sad imens 
og gjorde sig saa behagelig som han kunde blive. 
Men da det var Sengetid, og Skjorten var færdig, 
saa var han ikke færdig endnu, men vilde gjærne 
gjøre sig endnu mere behagelig. Saa siger Pigen: 
„Det var da slemt, jeg maa ud og besørge noget, 
jeg har glemt." Hvad det var? spør Staldmesteren, 
og om han ikke kunde gjøre det? Nej, det var da 

en Skam, siger hun, at bede saadan en fin Herre om; 

7 

for det var hendes Kalv, der stod uden for, den 
skolde sættes ind i Stald hver Aften. Det vilde 
Staldmesteren gjøre, det fik han ikke Lov til, 
sagde han. „Ja, men den er noget vanskelig af 
sig," siger hnn, „den vil aldrig gaa ind, uden man 
tager den ved Halen og trækker den ind." Men 
han skulde da have Tak, naar han vilde sætte den 
ind for hende; han skolde kan sige til, naar han 
havde fat i Halen. Ja, Staldmesteren kommer od 
til den lille graa Kalv, og han griber den i Halen 
og siger saa til Pigen, at nu har han den. Saa 
siger hun: 

„Karl, hold Kalv, og Kalv, hold Karl ! 
og det skal vare til Hanegal." 
Saa kunde han ikke slippe, og Kalven lod sig ikke 
sætte i Hus den Aften: den bissede afsted over 
Grøfter og Gærder, over Moser og Myrer den hele 
Nat, og Staldmesteren maatte kjønt følge med, saa 
han kunde knap hænge sammen om Morgenen, da 
Kalven stod stille uden for Hønsepigens Hus, og 
han kunde slippe den. Han humpede da op paa 
Slottet og kom i sin Seng, og han glemte rent at 
faa sin nye Skjorte med sig. 

Staldmesteren maatte dog se til at faa sine 
Lemmer sanket sammen igjen samme Dag, for det 
var Kongesønnens og Prinsessens Bryllupsdag. Saa 
forreven og forslaaet som han var, maatte han dog 
op og i Klæderne og se efter Hestene og Kj øre- 
tøjerne, som de kongelige skulde bruge. Og han 

maatte endogsaa krybe til Hest, for at ride med, 
naar de kjørte til Kirke. 

Men de var nær aldrig komne dér hen, saa 
mange Uheld havde de paa Vejen. Strax da Brude- 
parrets Vogn er kommen ud af Slottet, saa knækker 
den ene Vognhammel. Der bliver hentet en ny og 
sat paa, men den knækker ogsaa lige strax. Saa 
siger Kusken, at i det lille Hus hist henne dér bor 
en Hønsepige, som har en Ovnskovl, som de nok 
kunde bruge for Hammel: den er stærk nok, det 
er han vis paa. Og der gaar jo Bud ind til Hønse- 
pigen, at de kongelige skulde bruge hendes Ovn- 
skovl. Men hun siger: „Min Moder stod aldrig for 
Hovbud, og det gjør hendes Datter ikke heller." 
Saa maatte Brudgommen selv staa ud og gaa hen 
og pænt bede hende laane ham sin Ovnskovl. Saa 
fik han den; den blev sat paa som Hammel, og 
Skaglerne spændt om den, og den holdt godt nok. 
Men de har kun kjørt et lille Stykke, saa knækker 
den Bolt, der holdt Vognstangen; og enhver ny 
Bolt, de satte i Steden, den knækkede lige strax. 
Saa kommer Kammertjeneren i Tanker om, at Hønse- 
pigen havde en Pind for sit Tørvehus, som var 
stærk, det vidste han: den skulde nok holde for 
Stangbolt. Han blev da skikket ind at faa den; 
men hun svarede ligesom før, at hun stod ikke for 
Hovbud, og Brudgommen maatte igjen selv ind og 
bede hende om den Pind. Den passede godt nok, 
og den kunde magelig holde Stangen og det hele, 

Saa kom de da afsted igjen; men lige med ét, lige 

7* 

uden for Hønsepigens Hus, dér kjører Vognen saa- 
dan fast i Vejen, at de sex Heste, de bar for, ikke 
kan flytte den af Pletten. De spænder andre sex 
Heste for, men det hjælper lige meget: Vognen 
staar fast, som den var muret. Da kom Stald- 
mesteren i Hu, at han havde hørt tale om, at 
samme Hønsepige skulde have en lille graa Kalv, 
som var saa umaadelig stærk: den kunde maaské 
trække Læsset. Saa gik Brudgommen selv ind og 
bad Pigen, om de maatte laane den Kalv. „Hvor 
skulde den kunne trække det, som tolv Heste ikke 
kan?" siger hun; roen de maa gjærne prøve ad. 
Saa spænder de Hestene fra og sætter Kalven for 
Vognen; og det kan nok være, de kom i Fart: saa 
snart den tog fat, saa for Vognen hen ad Vejen, 
saa ingen kunde se en Ege i Hjulene, de løb alle 
ud i ét for Øjnene, og saadan gik det lige til 
Kirken. Den laa oppe paa en stejl Bakke, og de 
skulde have holdt neden for og gaaet op til Kirken, 
og der var bredt de fineste Tæpper hele den Vej, 
de skulde gaa over Kirkegaarden. Men Kalven 
trak Vognen i susende Fart gjennem Kirkegaards- 
porten og op ad Bakken over alle de fine Tæpper 
og satte den lige for Kirkedøren. 

Brudeparret kom da ud af Vognen, de var helt 
fortumlede; men de kom jo ind, og Følget var 
samlet, og der var baade Præst og Degn, og de blev 
viede, og saa kjørte de tilbage til Slottet, hvor 
Gjæstebudet skulde holdes ; men paa Hjemvejen 
havde de sex Heste for igjen; det gik ikke nær saa 

strygende som Henfarten. Saa siger Brudgommen, 
at det var da ikke mere end deres Skyldighed at 
byde Hønsepigen med til Gildet; de havde hende jo 
saa meget at takke for hendes gode Hjælp. Og 
saa gik der ogsaa Bud efter hende. Hun kom, 
lige som de sknlde gaa til Bords, og der var ingen 
af Gjæsterne, der kj endte hende ; men der var heller 
ingen af dem, som tænkte paa, at det sknlde være 
en Hønsepige: hun var klædt som en Prinsesse og 
førte sig som en Dronning, og hun var uden Sammen- 
ligning den smukkeste Kvinde i hele Selskabet, 
Bruden ikke undtagen. Hun sætter sig midt for 
Bordet, lige over for Brudeparret, og hun har en 
Fugl siddende paa hver af sine Skuldre: paa den 
ene en Due og paa den anden en Durik. 

Da hele Selskabet har sat sig, saa tager Hønse- 
pigen tre Bygkorn frem og kaster paa Bordet, strax 
flyver Duerne ned efter dem: Durikken tager de to, 
og Duen faar kun det ene. Da siger Pigen: 

„Nu sviger du hende, som hjalp dig i Nød, 
som Kongesønnen sveg Miseri Mø." 

Alle Gjæsterne ser forundrede paa hende, Brudgom- 
men allermest: han synes, han skulde kjende hende, 
og han synes, at han har hørt det Navn før. — Saa 
Btrør hun sex Bygkorn paa Dugen; Duerne flyver 
efter, Duriken tager de fire, og Duen faar kun de 
to. Da siger hun igjen som før: 

„Nu sviger du hende, som hjalp dig i Nød, 
som Kongesønnen sveg Miseri Mø." 

Brudgommen spilede Øjnene op og stirrede paa 
hende; han begyndte at faa en Anelse om, at det 
var ham, der var Tale om. — Saa kastede hun ni 
Bygkorn ud paa Bordet imellem dem; Duerne fløj 
ned, Durikken tog de sex, og Duen fik kun de tre. 
Da siger Pigen: 

„Nu sviger du hende, som hjalp dig i Nød, 
som Kongesønnen sveg Miseri Mø« 

Han satte hende paa breden Sten; 
for al sin Møje fik hun kun Men." 

Saa fløj Duerne igjen op og satte sig paa hendes 
Skuldre. Men Vildering Kongesøn fér op fra. sit 
Sæde: nu mindedes han alt og kj endte hende igjen. 
Saa siger han til Gjæsterne: „En Gang lod jeg mig 
gjøre et meget smukt Skrin til at gjemme mine 
dyrebareste Sager i, og en meget kostelig Guldnøgle 
lod jeg mig gjøre dertil. Saa tabte jeg Guldnøglen 
og fik en Sølvnøgle i Steden. Nu har jeg fundet 
Guldnøglen, og nu spørger jeg alle, som her er for- 
samlede, hvilken Nøgle de raader mig til at bruge: 
Guldnøglen eller Sølvnøglen?" Alle svarede da en- 
stemmig, at han skulde bruge Guldnøglen. Da sagde 
Vildering Kongesøn : „Siden I alle giver mig det Baad, 
saa maa heller ingen fortryde paa, at jeg forskyder 
den Prinsesse, jeg har holdt Bryllup med i Dag, og 
ægter den Prinsesse, som sidder lige for mig med 
Duerne paa sine Skuldre. Hun alene er min rette 
Allerkjær es te, som jeg skylder alt, og som rent var 
gaaet mig af Minde fra den Dag, jeg igjen traadte 

ind i dette Hus." Nu kunde han mindes alt, hvad 
han havde oplevet, og han fortalte det hele fra 
først til sidst. Men da han kom til det, at han 
saa pludselig og saa ubegribelig havde tabt Mindet, 
da han var kommen ind paa Slottet, saa tog Miseri 
Mø Ordet og sagde: „Du mindes nu vel ogsaa, at 
jeg sagde, du maatte ikke lade nogen kysse dig, før 
du havde ført mig ind for din Fader* Og du kys- 
sede heller ikke din Stifmoder, da hun vilde kysse 
dig, og du kyssede heller ikke hendes lille Dreng, 
som er din Halvbroder;, men du lod den hvide 
Myndehund kysse dig, — og det var ingen anden 
end den Prinsesse, der staar Brud her i Dag." 

Da forstod alle, at Dronningen var en Hex, 
og at hun og hendes Datter havde lagt Snarer for 
Kongesønnen, og Kongen lod strax baade Dronningen 
og hendes Datter og deres lille Søn sætte i en 
Vogn og kjøre tilbage til det Land, hvor de havde 
hjemme. Men nu blev der holdt rigtig Bryllup for 
Vildering Kongesøn og Miseri Mø. 

Saa om Aftenen før Sengetid saa siger Miseri 
Mø til sin Brudgom: „Vil du nu tjene mig i at 
lade hente den graa Kalv, som staar hjemme i mit 
lille Hus? Det er ingen anden end den samme 
som Troldens Vrinsker, der bar os hele Vejen hid. 
Lad den lukke ind i et Gjæsteværelse paa Slottet, 
og lad der i det være en opredt Seng og et nyt 
Sæt Klæder, som er gjor.t til dig selv." Og da det 
var gjort, som hun vilde have det, saa sagde 
Bruden endnu til Brudgommen: „Nu skal du være 

min, og jeg skal være din herefter, og jeg vil ikke 
have nogen Ting for mig selv. Men jeg har endnu 
alle mine Tryllekunster, al den Trolddom, jeg lærte 
i Troldens Gaard, og den vil jeg nu være af med." 
Saa sagde hun ham, hvordan det kunde ske: ved 
Siden af Brudesengen skulde han lade sætte et stort 
Badekar fuldt af koldt Vand, og naar hun nu kom 
og vilde stige i Sengen, saa skulde han gribe hende 
og styrte hende baglængs ud i det Vand, saa hun 
kom helt under det. Naar han saa igjen løftede 
hende op deraf, saa skulde alle hendes Tryllekunster 
være glemte, dem vilde hun ikke mere mindes. 

Han gjorde som hun bad, og den næste Morgen 
fulgtes Brudgom og Brud til det Gjæstekammer, 
hvor Kalven var sat ind. Saa stod der en Prins, 
som lignede Miseri Mø, som en Broder kan ligne 
en Søster. Og han var ogsaa hendes Broder, som 
Trolden havde forgjort, saa han kunde først blive 
Menneske igjen, naar der ikke længer var nogen 
Miseri Mø, og nu var hun jo Prinsens Kone. Da 
de havde holdt Bryllup endnu i otte Dage, saa 
rejste Brudens Broder hjem og overtog det Rige, 
deres Fader havde haft. Og Vilderings Fader oplod 
ham Riget, saa han blev Konge dér i Landet. Og 
dette er Kong Vilderings og Dronning Miseris Hi- 
storie. 

8. Tre smaa røde Grise. 

Der var en Gang en gammel Kone, som sad i 
et Hus og havde en eneste Ko. Hun havde ogsaa 
en Dreng, det var hendes Barnebarn. Det var en 
underlig Praas, han havde saa mange løjerlige Indfald. 

Det var en Gang, den gamle Kone var i stor 
Nød og Trang. Og saa sagde hun til Drengen, at 
han maatte trække til Marked med Koen og sælge 
den. Han trækker af med Koen; men inden han 
kommer til Staden, hvor Markedet var, saa kommer 
han i Følge med en gammel Kone, som gaar og 
spør ham ud om alting, og saa siger hun til 
sidst: „Jeg kan godt lide dig, min Dreng, og jeg 
vil give dig et godt Eaad: lad du mig faa Koen! 
Penge har jeg rigtignok ingen af men du skal faa 
noget i Steden, som er meget bedre." Saa lader 
hun Drengen se, hvad hun gik og bar i sit For- 
klæde : det var tre smaa bitte Grise , de var saa 
smaa og saa pæne, ganske lyserøde var de og med 
smaa Krøller paa Halen. De var meget søde at se 
til. Og saa tog hun og satte dem ned paa Jorden, 
og saa havde hun en lille Fløjte, den gav hun sig 
til at spille paa, saa dansede de tre smaa røde 
Grise og viftede med Halerne, saa det var en stor 
Fornøjelse at se derpaa. 

„Ser du nu, min rare Dreng!" sagde Konen, 
„dem vil jeg give dig alle tre for din ene gamle 
kjedelige Ko, og Baa Fløjten oven i < Kjøbet. Det, 

véd jeg, er et godt Bytte, som da kan være tjent 
med." Det syntes Drengen ogsaa, og saa byttede 
han. Han trak sin Trøje af og lagde de tre smaa 
Grise i den; det var Synd, at de skulde gaa hele 
Vejen hjem. Fløjten puttede han i sin Hue, og saa 
løb han hjem alt hvad han kunde og viste sin Bedste- 
moder nok saa glad, hvad han havde faaet for Koen. 

Hun gav sig til at græde og klage sig, og det 
hjalp ikke, at han lod Grisene danse for hende. 
Hun sagde, at Drengen var gal og han ødelagde 
hende, stakkels gamle Kone. Men han sagde, at 
det skulde hun ikke tage sig nærmere; det var en 
rigtig god Handel, han havde gjort; det skulde hun 
være vis paa. 

Oppe paa den store Herregaard dér bode der 
en rig Herremand med sin Kone, og de havde et 
eneste Barn, saadan en overmaade dejlig Datter. 
Hun var paa Alder med Drengen, hun var kuns 
femten Aar; men hun var jo allerede en meget fin 
Dame. Saa næste Dag, da Drengen vidste, at 
Herremanden og hans Kone var taget bort i Besøg 
paa flere Dage, og Datteren var alene hjemme, saa 
tog han sine Grise og gik op uden for hendes Vin- 
duer, og saa blæste han i sin Fløjte og lod Grisene 
danse. Jomfruen kom til Vinduet og saa' paa det 
og syntes meget godt om de smaa Grise, og saa 
kom hun ud til ham og sagde, at hun havde saadan 
en Lyst til at faa én af dem: hvad den skulde 
koste? Ja, den var ikke til at faa for Penge; men 
han vilde nok overlade hende én af dem, naar han 

maatte faa Lov at klappe hende paa Kinden, og 
han saa vilde give ham lidt Fødevarer hjem med 
til hans gamle Bedstemoder. 

Drengen var pjaltet, og hans Hænder var ikke 
videre rene; saa Jomfruen var ikke meget for, at 
han skolde klappe hendes fine Kinder. Men hun 
var saa opsat paa at faa den Gris, at bun bød 
Kinden til og lod ham klappe den, og saa gav hun 
ham en god Byrding Fødevarer hjem med. Han 
kom nok saa stolt hjem og sagde, at alt det havde 
han faaet for den ene Gris. Ja, det var jo godt 
nok, sagde Bedstemoderen ; men naar det var sluppet 
op, hvad skulde de saa faa at leve af? „Bryd dig 
bare aldrig om det!" sagde Drengen, Jeg skal 
nok sørge for Resten." 

Næste Morgen gik han igjen uden for Jom- 
fruens Yinduer med de andre to Grise, han blæste 
i Fløjten, og de dansede endnu meget kunstigere 
end de havde gjort tilforn. Jomfruen kom ned at 
se paa Dansen, hun havde slet ikke kunnet faa sin 
ene Gris til at danse; saa mente hun, det vilde 
nok gaa, naar den fik Selskab, og hun kunde faa 
én Gris til. Hun spurgte, om han ikke vilde sælge 
hende én af de to. Han sagde jo : han vilde nok 
lade hende faa én til, og han forlangte ikke andet 
for det, end at han maatte give hende et Kys. 

Det var ellers en kjøn Dreng, naar han havde 
været lidt renere, men skiden var han jo, og han 
havde nylig spist Fedtebrød; saa den lille Jomfru 
vilde meget nødig til det; men Grisen havde hun 



108 8. Tre smaa røde Grise. 

svær Lyst til. „Ja, lad gaa!" sagde hun, og 
Drengen gav hende et godt Smækkys midt paa den 
lille røde Mund. Han fik endda nogen Levemaade 
hjem med til sin Bedstemoder: „Dér kan du se," 
sagde han, „det har jeg nu faaet for den anden 
Gris." Hun sagde, at det kunde jo være godt nok 
alt sammen; men naar nu det slap op, saa havde 
de jo ingen Ting igjen. „Det skal du aldrig kære 
dig om," sagde Drengen, „jeg skal nok sørge for 
Resten. " 

Tredje Dags Morgen gik han igjen uden for 
Jomfruens Yinduer med sin ene Gris. Han blæste 
paa Fløjten, og Grisen hoppede og sprang omkring 
ham, som den var helt ellevild. Den lille Herregaards- 
jomfru kom ud og saa' paa det; hun havde ikke 
kunnet faa sine to Grise til at danse. Hun tænkte 
da, at hun maatte have den tredje med, og saa 
Fløjten, for hun mærkede nok, at det var den, som 
Kraften stak i, til at sætte de smaa Griseben i 
Gang. Hun spurgte da Drengen, om han ikke vilde 
sælge hende den tredje Gris, og Fløjten med. Drengen 
sagde jo: hun maatte gjærne faa begge Dele, naar 
hun kun vilde lægge sit Hoved i hans Skjød. 

Drengens Klæder var baade snavsede og pjaltede, 
og Jomfruen vilde nødig have sit smukke sorte Haar 
filtret; men naar hun vilde have sin Vilje, saa 
maatte hun ogsaa lade Drengen faa sin, og saa 
lagde hnn sit Hoved i hans Skjød. Han lod sine 
Fingre løbe gjennem hendes Haar og agtede vel 
paa, hvad han saa' : der var et Guldhaar og et 

Sølvhaar og et Haar, der var ganske hvidt. Saa 
fik han ogsaa nogen Levemaade hjem med til sin 
Bedstemoder, og saa kom han hjem uden Grise og 
uden Fløjte. Han viste Bedstemoderen, hvad han 
havde faaet for sin tredje Gris. Hun sagde, som 
hun plejede, at naar nu det slap op, saa havde de 
da slet ikke mere at tage til. Men Drengen sagde, 
at det skulde han nok sørge for. 

Herremanden og hans Kone kom da hjem igjen, 
inden al Levemaaden var sluppen op for Drengen 
og hans Bedstemoder. Og nu fik Herremanden det 
Indfald, at han vilde gifte sin Datter bort til den, 
der kunde sige tre skjulte Ej endetegn, som hun 
havde paa sig. Der strømmede nu mange unge 
Herrer sammen fra alle Kanter. Én gættede paa 
ét, og en anden paa et andet; men der var ingen, 
som kunde træffe det rette. 

Drengen havde ogsaa hørt tale om dette her, 
og han kom da ogsaa hen til Herregaarden. Han 
løb uden for Yinduerne og sang: „Jeg véd nok, 
hvad j eg vil sige. Jeg véd nok, hvad jeg vil sige." 
Jomfruen stod og hørte paa det, og hun blev meget 
ærgerlig over det. Saa kastede hun nogle Penge 
ud af Vinduet til ham og sagde: „Gaa din Vej! din 
uartige Dreng!" Han samlede Pengene op i sin 
Hue; men saa begyndte han strax igjen paa sin 
gamle Vise: „Jeg véd nok, hvad jeg vil sige. Jeg 
véd nok, hvad jeg vil sige." Jomfruen var meget 
bange for, at hun skulde faa saadan en pjaltet 
Fattigdreng til Mand, og hun kastede flere Penge 

ud til ham og sagde: „Aa, gaa din Vej ! din slemme 
Dreng! Jeg .kan ikke taale at høre paa dit Vræl." 
Han samlede Pengene op i sin Hue og begyndte 
for fra: „Jeg véd nok, hvad jeg vil sige. Ja! 
Jeg véd nok, hvad jeg vil sige." Hun kastede 
igjen flere Penge ud til ham og bad ham dog gaa 
sin Vej. Men han blev ved at synge, som han havde 
begyndt. 

Flere Gange havde han søgt at slippe ind paa 
Herregaarden ; men hver Gang var han bleven vist 
tilbage af Tjenerne, de vilde ikke have saadan en 
pjaltet Unge dér ind. Der kom nu en ung Herre- 
mand, som ogsaa vilde forsøge sin Lykke. Han 
lagde Mærke til Drengen og hørte, hvad han gik og 
trallede. Saa siger han til ham: „Hvad er det, du 
véd?" — „Det er de hemmelige Ej endetegn paa 
Herremandens Datter", sagde Drengen. „Sig mig 
dem!" sagde den unge Junker, „jeg skal fornøje 
dig godt for det." — „Ja, du skal faa dem at vide," 
sagde Drengen, „naar du vil tage mig med ind. Jeg 
kan staa paa dine Støvlekraver, og du slaar saa din 
Kappe over mig« Saadan kan jeg slippe ind med 
og se paa de Løjer." 

Det gik godt an: Drengen stod paa Junkerens 
Støvlekraver og krøb sammen under hans vide Kappe. 
Junkeren saa' jo nok lovlig før ud, men der var 
da ingen, der mærkede Uraad, og Drengen slap ind 
med i Stuen, hvor Herrerne stod endnu og gættede; 
men ingen havde truffet det rette. Da raaber 
Drengen under Kappen : „Jomfruen har et Guldhaar 

og et Sølvliaar og et hvidt Hovedhaar." — „Det er 
rigtigt!" sagde Herremanden. Saa sprang Drengen 
nd af sit Skjul og sagde, at saa skulde han ogeaa 
have Jomfruen. Og saa svingede han med sin røde 
Hue, saa alle Pengene rullede hen ad Gulvet. 

Herremanden blev- helt underlig til Mode. Han 
kunde jo ikke godt gaa fra sit Ord; men saadan eu 
Svigersøn havde han slet ikke tænkt sig. Saa, for at 
sige noget, siger han: „Men hvad er det for Penge?" 
— „Det er dem, Jomfruen har givet mig for at tie", 
siger Drengen. „Hvad for noget?" siger Herre* 
manden, „saa maa du op med hele Historien. tt Ja, 
Drengen begyndte med Begyndelsen: med Koen og 
de tre smaa røde Grise, og om den første Gris, 
han solgte Herremandens Datter, og hvad han fik 
for den, og saa om den anden Gris, og hvad han 
fik for den. Og da Herremanden hørte, han havde 
faaet et Eys for den, saa vilde han ikke høre mere 
af Historien, men han vendte sig til sin Datter og 
sagde: „Ja, har du kysset ham, saa skal du ogsaa 
have ham!" Og saadan blev det: de to blev gifte, 
og de blev rigtig gode Venner alle deres Dage. 

Der var en Gang et Par Ægtefolk, der havde 
deres eget Sted og fuldt op af alle gode Ting. 

Men én Ting manglede de : ingen Børn havde de, og 
ingen Børn fik de, og derover sørgede de saa inderlig 
begge to. Saa kom der en Gang en gammel Kone 
vandrende der forbi; hun gik inden for og bad, om 
hun maatte hvile sig lidt. Det fik hun ogsaa Lov 
til, de beværtede hende med det bedste, de havde, 
og hun takkede kjønt for det. Da hun nu havde 
set sig om inde hos dem, saa sagde hun: „Hvad I 
dog er for lykkelige Folk! I har da her alt, hvad 
Hjærtet kan begjære." — Nej, sagde de, Børn 
havde de ingen af, og det var dem en stor Sorg. 
Ja, den Ting var der Baad for, sagde den gamle 
Kone, hun kunde nok mage det saa, at Konen 
skulde faa et Barn ved Brystet, og det inden han 
blev mange Dage ældre. De lovede hende da strax 
hundred Daler i rede Penge, naar hun kunde skaffe 
dem den Lykke. „Ja send kun Bud til mig i Morgen ! " 
sagde den gamle Kone, — det var ellers en slem 
Hex, var det, — „saa skal jeg sende den gode lille 
Kone noget, hun skal spise; og saa skal hun nok 
faa et lille Barn." Saa den næste Dag sendte 
Folkene en halvvoxen Dreng, som gik dem til Haande, 
hen til denne gamle Hex; og da han kom til hende, 
havde hun en Æske færdig, som han skulde bringe 
sin Madmoder. „Men du maa ikke tage Laaget af 
paa Vejen og lade nogen se, hvad du har i Æsken," 
sagde hun. 

Drengen gav sig da paa Vejen hjem med Æsken. 
Han gik og han gik; men det var en lang Rejse, 
det var hele syv Mil, saa han blev baade træt og 

sulten, og saa satte han sig ned ved Landevejen for 
at hvile sig. Som han nu sad dér, saa tænkte han: 
„Du kan dog sagtens kige i Æsken og se, hvad det 
er for noget, du maa løbe saa langt for." Og saa 
tog han Laaget af Æsken og saa', at det var ikke 
andet end en Spegesild. „Det var ogsaa noget at 
løbe syv Mil frem og syv Mil tilbage for!" tænkte 
Drengen, „saadan én kan jeg da sagtens skaffe igjen, 
inden jeg kommer hjem; men denne her kan netop 
nu være mig ret til Pas." Og saa tog han og spiste 
Spegesilden paa Stedet og gav sig da igjen paa 
Rejsen. Men han havde kun gaaet et lille Stykke, 
saa blev han saa syg og daarlig, saa. han daanede 
lige ned paa Landevejen og vidste ikke noget af 
sig selv at sige. Da han kom til sig selv igjen, 
var det blevet Nat, og han var jo meget forfærdet 
over dette underlige Tilfælde, og han blev da ikke 
mindre forfærdet, da han syntes han saa' et lille 
nyfødt Barn ligge ved Siden af sig paa Landevejen. 
Det sidste Spøgeri, syntes han, var endnu værre end 
det første, og han sprang op og løb alt hvad han 
kunde og tænkte hverken paa Æske eller Spegesild, 
men blot paa at komme til levende Mennesker. 

Det lille nyfødte Barn laa da paa Landevejen 
hele Natten, der. kom ingen ad den Vej og fandt 
det, før i den tidlige Morgenstund, da kom der 
flyvende en Ravn, som havde sin Rede i en stor 
gammel Lind dér i Nærheden, den var tidlig oppe 
at sanke Føde til sine Unger; den tog det lille 

Barn — det var en lille Pige — og fløj op i sin 

8 

Bede med det. Dér varmede den hende under sine 
Yinger og madede hende som sine egne Unger. 

Tæt ved den Skov, hvor den gamle Lind stod, 
som Ravnen havde sin Rede i, dér laa et stort Slot. 
Og paa det Slot bode der en Enkedronning, som 
havde en eneste Søn, der den Gang var tolv Aar 
gammel. Naar han blev femten Aar, skulde han 
være Konge over det hele Rige; men endnu var 
han umyndig, og hans Moder styrede Riget for ham. Det 
hændte sig nu i de samme Dage, at den unge 
Kongesøn red ud i Skoven med et stort Følge. Han 
jog Hind og han jog Raa, og alle de Dyr baade store 
og smaa, og saa kom han da ridende med hele Følget 
efter sig lige hen imod den gamle Lind, hvor den 
lille Pige laa oppe i Ravnereden. Men da de kom 
i Nærheden af den gamle Lind, saa blev først Prin- 
sens Hest sky — det var saadan en kjøn lille gul 
Ridehoppe, som ellers aldrig plejede at have Nykker, 
— og siden alle de andre Heste, og det var ikke 
muligt at faa dem frem forbi Linden. Saa sagde 
Prinsen: „Lad os ride lidt tilbage og saa sætte i 
Galop, saa gaar det nok!" De red da tilbage og 
prøvede saa paa at ride forbi Linden i strakt Galop ; 
men det hjalp lige meget: saa snart Hestene kom 
til Linden, saa stoppede de. Nogle sprang til Siden, 
nogle stejlede, og nogle strittede Forbenene i Jorden 
og slog Enden i Vejret, saa der blev nogle Græs- 
ryttere; men ingen af dem vilde gaa forbi. Prinsen 
saa' da op og ned ad det Lindetræ , og saa syntes 
han ogsaa han saa' lige som et Par smaa Menneske- 

arme, der stak ud af Ravnereden. Han sendte da 
en af Tjenerne op i Træet at se efter; og der blev 
saa en almindelig Forbavselse, da han kom ned 
igjen med et lille spædt, levende Pigebarn, han 
havde fundet oppe i Ravnereden. Prinsen lod Bar- 
net føre hjem til Slottet, og dér fik det en Amme 
og blev opfødt paa det bedste. Barnet trivedes og 
voxte og blev det dejligste Pigebarn, nogen vilde se 
for sine Øjne. Hun kunde baade lege og le, baade 
høre og se, men hun var og blev stum som en Fisk. 
Da Barnet var tre Aar gammelt, saa var Prinsen jo 
myndig, og han blev da Konge i Landet. Men 
Enkedronningen blev ved at bo paa Slottet. Dagene 
led og Aarene skred, og kort at fortælle, da den 
lille Pige var bleven femten Aar, saa sagde den 
unge Konge, at hun og ingen anden skulde være 
hans Dronning; og alt hvad hans Moder kunde sige 
derimod : at det var da alt for usømmeligt, at en 
Konge skulde gifte sig med et Hittebarn, som man 
endda ikke vidste, om det var en Troldunge eller et 
rigtigt Menneske, siden hun ikke havde Mund og 
Mæle, — alt det var talt hen i Vejr og Vind; det 
stumme Hittebarn skulde være hans Dronning, og 
det blev hun ogsaa. 

Den unge Konge og Dronning holdt rigtig meget 
af hinanden og var lykkelige og glade ; men hvem 
der ikke var glad, det var den gamle Enkedronning. 
Hun hadede den unge Dronning, hvem hun aldrig 
kaldte for andet end Ravneungen; og hun pønsede 
kun paa, hvordan hun skulde bringe hende i Ulykke. 

8* 

Nogen Tid efter at de var blevet gifte, saa kom 
der Krig i Landet, og Kongen drog da ud med 
sin Hær. Og medens han var borte, kom den 
unge Dronning i Barselseng og fødte en dejlig 
lille Prins. Men den gamle Kongemoder var strax 
ved Haanden, og hun tog Prinsen ud af Vuggen og 
lagde en Hundehvalp i Steden, og saa skrev hun 
Kongen til, at den Trold, han havde gaaet hen og 
giftet sig med, hun havde da nu født; men det var 
ikke noget Menneskebarn, men en Hundehvalp, hun 
havde bragt til Verden. Den lille Prins tog Kongens 
Moder og lagde i en Æske og kastede den ud i 
Stranden. Men Barnet kom dog ikke af Dage: 
Æsken blev funden af en gammel Kone, der bode 
i Strandskoven, og hun tog Barnet hjem med og 
opfødte det. Kongen kom nu hjem fra Krigen. 
Han var jo bedrøvet over, hvad der var sket, efter 
hvad han da trode; men han sagde, at hvad Gud 
tilskikkede, det maatte de finde sig i, og han blev 
ved at være lige kj ærlig imod sin unge Dronning. 
Nogen Tid efter maatte han igjen ud i Krig, og 
det gik da ligedan: Dronningen fødte en dejlig 
Prins, men Kongemoderen tog ham og satte ham 
ud i Stranden i en Æske og lagde et Lam i 
Vuggen og meldte saa til Kongen, at nu havde hans 
Kone da faaet et lille Lam. Den lille Prins blev 
funden og opfødt af den samme gamle Kone ude i 
Strandskoven. Kongen kom hjem og var nu meget 
bedrøvet over, hvad der var hændet. Men skjønt 
hans Moder blev ved at sætte ondt for den unge 

Dronning og sige, at nu kunde man da se, hvad 
hun var for en: hun var baade en Ravneunge og 
en Troldunge, — saa vilde Kongen dog ikke skille 
sig ved hende ; dertil elskede han hende alt for højt. 
Nogen Tid derefter skulde Kongen tredje 
Gang drage ud i Krig, og imens han var borte, 
kom den unge Dronning da ned med den tredje 
dejlige Prins; men Kongemoderen gjorde ved ham 
ligesom ved de to forrige: han blev sat ud paa 
Havet i en Æske, og den drev ind paa Stranden 
og blev funden af den samme gamle Kone i Strand- 
skoven, og Drengen blev opfødt sammen med sine to 
smaa Brødre. Kongemoderen lagde denne Gang en 
Kattekilling i Vuggen, og saa sendte hun Bud og Brev 
derom til Kongen ; og nu gik da alle hans Kaadherrer 
ogsaa til ham og sagde, at det gik ikke an, at han be* 
holdt den Dronning længer, som fødte ham saadanne 
Børn; han maatte endelig skille sig af med hende. 
Da lod den unge Konge sig overtale, og han sendte 
Bud og Brev hjem til sin Moder, at saa snart hans 
Dronning var saa rask, at hun kunde rejse, saa 
skulde hun sættes paa den lille gule Hest, som først 
havde fundet hende ude i Bavnereden, og Bom hun 
siden bestandig havde holdt saa meget af og faaet 
til sin egen Bidehest; og en Skjæppe Guld og en 
Skjæppe Sølv skulde man give hende med, og sex 
beredne Karle skulde hun have med sig; og saa 
skulde hun føres ud af hans Land og igjennem tre 
Kongeriger, saa han aldrig mere maatte se eller høre 
noget til hende. 

Da den onde Enkedronning fik det Bud, saa 
blev hun rigtig glad. Hun havde nu gjærne jaget sin 
Sønnekone ud lige saa nøgen , som hun var kom- % 
men; men det turde hun dog ikke. Hun vilde da 
følge Kongens Bud i alle Maader; og hun skyndte 
sig at faa alting færdigt, og saa gik hun ind til 
Dronningen og sagde hende alt, hvad hendes Herre 
og Konge havde befalet, og hun føjede til, at det 
var rigtig nok alt for megen Stads at gjøre af saa- 
dan en Troldhex, som hun var. Nu i Morgen tidlig 
skulde hun afsted, og saa kunde hun jo rejse hen til 
det Troldtøj, hvor hun havde hjemme. Den unge 
Dronning forstod jo det hele, hvordan det var til- 
gaaet. Hun vidste godt, at det var tre smaa Prinser, 
og ikke de Smaadyr, hun havde født til Verden; 
men om de nu var levende eller døde, det vidste 
hun ikke, og hun kunde jo ikke spørge nogen derom 
eller sige, hvad sandt var; for hun var jo stum som 
en Fisk. Men da hun hørte sin kjære Herres og 
Konges Dom, da var hendes Hjærte nær ved at 
briste, og hun græd tre salte Taarer og tørrede 
dem af med sit Tørklæde; det satte tre Blodpletter 
paa det, og da forstod hun ved sig selv, at hendes 
tre Børn levede endnu, men at de Taarer havde 
taget Synet fra én Øjesten paa hver af dem, saa de 
nu kun havde hver ét Øje at se med. Saa laa hun 
stille hen og var baade dybt bedrøvet og dog saa 
glad for hvad hun vidste. Som hun nu laa saadan 
og lod som hun sov, saa hørte hun den onde 
Enkedronning hviske med sin Kammerfrue, som 



9. Den stumme Dronning. 119 

var med i Hemmeligheden og havde hjulpet hende 
med at forhytte de tre smaa Drenge. Saa hører 
hun Kongens Moder sige: „Men der er da vel ingen, 
der kan hjælpe hende til at tale, saa hun kunde 
forraade det hele?" — »Nej, a siger saa Kammer- 
fruen, „det har ingen Fare; skjønt jeg véd nok, 
hvordan hun kunde faa Maal og Mæle." — „Hvor- 
dan det da?" hvisker den gamle Dronning. „Jo," 
siger den anden, „dersom hun en St. Hans Nat — 
ja, det er da i Kat, for i Morgen har vi St. Hans 
Dag — ved Midnat slikkede tre Gange Duggen af 
Græsset paa Kirkegaarden, saa kunde hun tale; men 
det véd hun jo ikke noget af." Det laa jo den 
nnge Dronning og hørte paa, men hun lod som hun 
sov og laa stille hen, indtil hen imod Midnat, saa 
sprang hun op af Sengen og listede sig ud, løb op 
paa Kirkegaarden og slikkede tre Gange Duggen af 
Græsset, og saa løb hun hjem igjen og kom i Seng, 
uden at nogen mærkede til det. 

Den næste Morgen blev hun da sat paa sin 
lille gule Hest, og sex beredne Karle fulgte hende 
af Gaarde , - tre for og tre bag , og de havde en 
Skjæppe Guld og en Skjæppe Sølv med, som hun 
skulde have og beholde, naar de var komne gjennem 
de tre Kongeriger. De red nu i Nætter og Dage, 
indtil de kom ind i det første Kongerige; saa en 
Aftenstund, siger den unge Dronning: „Jeg ser en 
Stjærne langt i Øster." — »Nej," siger Tjenerne, 
„det er ingen Stjærne, det er et Kongeslot, 
dér skal vi til i Aften." Hun red saa i Gaarde med 

sine sex beredne Karle, og der blev taget godt imod 
dem, og den forskudte Dronning bier beværtet ved 
den fremmede Konges eget Bord. Saa efter Bordet, 
da de kongelige sidder sammen, saa bliver der da 
spurgt, hvor den fornemme fremmede Frue var fra. 
„Ja," siger hun, „om I skal have det at vide, det 
kommer an paa, om I kan gætte min Gaade. Og kan 
I gætte den, saa maa I beholde mine sex beredne 
Karle og en Skjæppe Guld og en Skjæppe Sølv; 
men dersom I maa give tabt, saa beholder jeg min 
Hemmelighed og faar sex beredne Karle til og en 
Skjæppe Gnid og en Skjæppe Sølv, naar jeg i Morgen 
rider af Gaarde." Det' gik den fremmede Konge ind 
paa, og nu sagde hun sin Gaade: 

„En Fisk var min Fader, 

en Dreng var min Moder, 

en Ravn mig fødte, 

en Lind mig klædte, 

en Hest en Mand mig gav." 

Den Gaade var der ingen, der kunde gætte, og 
Kongen maatte da staa ved sit Ord; saa den næste 
Morgen red den forskudte Dronning af Gaarde paa 
sin lille gule, med tolv beredne Karle, sex for og 
sex bag, og to Skjæpper Guld og to Skjæpper Sølv. 
Og de red nu i Nætter og Dage, indtil de kom i 
det andet Kongerige, og saa i det tredje; og hver 
Gang hun gjæstede Kongeslottene, saa sagde hun 
sin Gaade og satte alle sine Karle og alt sit Guld 
og Sølv paa Spil. Men der var ingen, der kunde 



9. Den stumme Dronning. 121 

gætte hendes Gaade, saa da hun red ud af den 
tredje Konges Gaard, da havde hun' i sit Følge otte og 
fyrretyve beredne Karle, fire og tyve for og fire og tyve 
bag, og en hel Tønde Guld og en hel Tønde Sølv. 
Da sagde den forskudte Dronning: „Langt har jeg 
nu rejst, og meget har jeg prøvet. Nu vil jeg 
vende om og ride den gjenneste Vej til mit eget 
Land og se, om min Herre er hjemme." 

Saa red de da atter mange mørke Nætter og 
lyse Dage, indtil de kom i den forskudte Dronnings 
eget Land. Da hun kom dér, saa red hun først 
ud i Strandskoven, hvor den gamle Kone bode, som 
havde fundet og opfødt hendes tre Børn. Konen 
traf hun ved Huset, men de tre smaa Drenge saa' 
hun løbe langt borte nede ved Stranden og lege. 
Saa siger hun til Konen: „De tre smaa Drenge 
er mine, og dem maa du nu lade mig faa." Det 
vilde Konen ikke høre noget om, og hun sagde: 
„Vist ikke nej, Børnene er mine egne; og der er 
da heller ingen Herlighed ved dem, for de har hver 
kun ét Øje at se med." — „Ja, er de enøjede," 
siger Dronningen, „saa maa du beholde dem; men 
har de deres fulde Syn, naar de kommer her hen, 
saa vil jeg have dem, og du skal da have en Tønde 
Guld og en Tønde Sølv og min Tak og Velsignelse 
til." Saa kaldte Konen da paa Drengene, og de 
kom strax springende, og Dronningen tog og kyssede 
dem, og hun tog sit Tørklæde med de tre Blods- 
draaber paa og tørrede deres Øjne med, og alle 
havde de nu hver to Øjne saa klare som S tj æraer. 

Saa fik den gamle Kone Guldet og Sølvet; men de 
tre smaa Drenge kom op at ride, og saa red 
Dronningen da i sin egen Gaard med otte og fyrretyve 
Heste og Karle, de halve for og de halve bag, og 
sine tre smaa Sønner og sin lille gale, som havde 
baaret hende saa langt baade nd og hjem. 

Kongen kom jo selv ud, da han saa' hele dette 
Optog ride i sin Gaard, og han kj endte sin Dron- 
ning? °g hun faldt ham om Halsen og hilsede ham 
med Ord og viste ham de tre Sønner, hun havde 
født ham. Og huu fortalte nu det hele, hvordan 
det var tilgaaet. Da lod Kongen bede til Gilde, 
og holdt nu Bryllup paa ny med sin forskudte 
Dronning, og de tre smaa Prinser var med, og de 
otte og fyrretyve Karle. Men Enkedronningan hun 
var ikke med til det Gilde; for hun blev kastet 
ind i en gloende Ovn og brændt til Kul og Aske 
for al hendes Ondskab. 

Der var en Gang en ung Kongesøn, som var 
saa overmaade skjøn, at aldrig nogen havde set 
hans Lige. Det vidste han, og det var han glad ved. 

Og alle Folk sagde, at han var lige saa klog, 
som han var smuk, saa ingen kunde maale sig med 
ham i Klogskab. Det trode han, og det var han 
stolt af. 

Saa gjorde han det Løfte, og svor en høj Ed 
derpaa, at han vilde aldrig tage nogen Kvinde til 
Ægte, nden at hun var i det mindste lige saa smuk 
og næstendels lige saa klog, som han selv var. 
Men dersom han kunde finde saadan en Pige, saa 
skulde hun ogsaa være hans Kone. 

Der var mange smukke Piger i Landet; men 
de var just ikke af de klogeste. Der var ogsaa en 
Del unge Piger, som vare ganske kløgtige; men 
det var ikke af de kjønneste. Saa meget er vist, 
at Kongesønnen fandt ingen, der var enten nær 
smuk nok eller klog nok til ham. Han var ellers 
i den Alder, da baade han selv og hans Fader 
Kongen og deres tro Folk fandt, at han burde gifte 
sig; men efter det Løfte, som han havde aflagt, 
var der ingen Pige i Landet, som han kunde tænke 
paa at bejle til. 

Saa vilde han gaa paa Rejser, ud i andre 
Kongeriger; men han vilde rejse ukjendt og uden 
noget Følge; han vilde nok selv se sig for, og der 
skulde ingen være, der kunde enten sladre af Skole 
eller kige ham i Kortene. 

Han rejser da vidt og bredt, fra et Land og i 
et andet; men det gaar ham ude, som det gik ham 
hjemme: der er ingen Piger, som er ham enten 
smukke nok eller kloge nok og endnu mindre begge 
Dele paa én Gang, og saa kan han jo ikke bejle til 
nogen af dem. 

Saa er det en Dag, han rider alene igjennem 
en Skov. Han rider og rider, men Skoven faar 

aldrig Ende. Det bliver Middag, og det bliver 
Aften, men endnu er han ikke ude af Skoven, og 
der er ingen Ende at se paa den. Han er rent 
forvildet og véd ikke mere, hvor han er, eller hvor 
Vejen bærer hen, eller hvor han skal finde Husly- 
for Natten, at hvile og vederkvæge baade sig selv 
og sin Hest. Begge er de lige trætte. 

Endelig ser han da en lille, blaa Røg stige op 
over de grønne Træer; han rider efter den og 
kommer til et lille, fattigt Hus. Her maa der dog 
være Mennesker, det er han glad ved. Han staar 
af Hesten og banker paa. En gammel, simpel Mand 
lukker ham op, og en gammel, simpel Kone kommer 
til i det samme. De lod til at være meget for- 
undrede ved at se den smukke, fine, unge Rytter. 
Kongesønnen hilser god Aften, og han siger, som 
sandt er: at han er vildfarende og har redet hele 
Dagen i denne Skov, uden at komme til Hus eller 
Herberg, og han beder dem da om, at de vil unde 
ham Husly om Natten. Først sagde de jo, at de 
var ikke Folk til at tage imod saadan en fornem 
Herre, som han var, og det var godt at mærke, at 
de meget gjærne vilde være af med ham. Men da 
han sagde, at hverken han eller hans Hest kunde 
holde det ud længer, de maatte have Hvile og 
Nattely, saa nænnede de ikke andet end at sige ja, 
han maatte saa tage til Takke med, som Lejlig- 
heden var. 

Først sørgede han da for sin gode Hest. Stald 
var der ikke, men der var et lille Skur til deres 

eneste Ko. Den gik nu ude paa Græs, for det var 
jo Sommertid; og saa fik han sin Hest sat dér ind 
og fik givet den en Drik Vand og en Visk Hø. 
Saa var den meget glad. Selv kom ban ind i Stuen, 
de havde kun den samme, og den var baade lille 
og lav. Han satte sig paa Træbænken og gav sig 
i Snak med Folkene: om de bode her ganske 
alene ude i den vilde Skov? Ja, de gjorde saa 
Mænd, sagde de, der var ingen andre Mennesker i 
Huset, og ingen andre Huse i mange Miles Omkreds. 
De levede her, som de bedst kunde, og slog sig 
igjennem med en Ged og en Ko. Han faar da sin 
Nadver, saa god som Huset formaade, det var et 
Stykke tørt Brød og en Skaal Mælk. Og saa henter 
de gamle Folk et Knippe Halm og breder ud paa 
Gulvet i Stuen; det vilde de selv ligge paa, for 
den fremmede Herre skulde da ligge i deres Seng, 
de havde ikke mere end den samme. Det vilde 
Prinsen dog ikke tage imod: de skulde beholde 
deres Seng, og han vilde ligge paa Gulvet paa 
Halmknippet. 

Det blev da, som han vilde, og de gik til Ro 
alle tre. Det var jo rigtig nok et andet Leje, end 
han var van til; men da han var dygtig træt, 
faldt han dog snart i Søvn og drømte om alle de 
smukke Piger, som ikke vare kloge nok, og alle de 
kloge Piger, som ikke var smukke nok, og han 
bov • sødelig, til Dagen begyndte at gry. Men saa 
vaagnede han, og stiv i Lemmerne var han jo af 

det ha ar de Leje, og hvordan han saa vendte og 
drejede sig, saa kunde han ikke falde i Søvn mere. 

Da hørte han det pusle oven over sit Hoved, 
oppe paa Loftet. Det kunde jo være Rotter og 
Mus, eller ogsaa en Kat. Ja, det var vist en Kat, 
som puslede der oppe. Men saa lidt efter hørte 
han en surrende Lyd der oppe fra, det var gran- 
givelig som af en Rok: saadan kunde Katten da 
ikke spinde. Og strax efter hørte han Sang; det 
var hverken Katten eller Fuglene uden for, men 
det var en dejlig Kvinderøst, som sang i Takt med 
den surrende Rok. Saa dejlig en Sang havde han 
endnu aldrig hørt. Han kom i en Fart op af Gulvet 
og gned sine Øjne og spidsede Øren. Og i det samme 
vaagner de to gamle og kommer ogsaa ud af Fjerene. 

Kongesønnen spør dem da strax, hvem det 
er, de har gjemt der oppe paa Loftet, som allerede 
har begyndt at spinde og synge dertil i den tidlige 
Morgenstund. Nu var det igjen blevet stille der 
oppe, og de forsikrer i Dag, som de havde fortalt i 
Gaar, at der er ingen andre Mennesker i Huset 
end de selv. 

„Nej," siger Prinsen, „det nytter ikke, I prøver 
mere paa at bilde mig det ind. Jeg tror bedst, 
hvad jeg har hørt med mine egne Øren. Og nu 
kan I lige saa godt sige mig hele Sandheden; for 
jeg skal dog nok komme efter den alligevel/ 

Saa maatte Manden da gaa til Bekj endelse: der 
var jo rigtignok ét Menneske til der i Huset, og det 
var en Datter, de havde, som havde sit Kammer 

oven paa. Men de var saa bange for, at nogen 
skulde faa hende at se og saa maaské faa Lyst til 
hende og tage hende fra dem; og de kunde jo slet 
ikke undvære hende, saa gamle og skrøbelige som 
de allerede var; hun tjente da en lille Skilling til 
dem ved at spinde og væve; og hvem skulde ellers 
pleje dem, naar de nu snart ikke længer kunde sørge 
for sig selv? 

Ja, havde han nu hørt hende, saa vilde han 
ogsaa se hende, sagde Kongesønnen; han var da 
ingen Menneskeæder, vidste han, saa de kunde vel 
lade ham faa Pigebarnet at se. Saa maatte de 
gamle jo kalde hende ned ; og ned kom hun springende, 
det unge Blod, i sine fattige Klæder. Hun vidste 
jo ikke noget af, at de havde fremmede, for hun 
havde sovet paa sit grønne Øre, da Kongesønnen 
kom om Aftenen silde. 

Da hun saa' den smukke, unge Mand, blev hun 
blussende rød; og Prinsen tabte ogsaa baade Mund 
og Mæle, da han fik hende at se; for aldrig før 
havde han set noget halv saa dejligt, som hun var. 
Han blev helt underlig til Mode derved. Saa vidt 
som han havde vandret, havde han ingen set, som 
i Skjønhed kunde være hans Lige; men denne Fattig- 
mands Datter var langt skjønnere end nogen af alle 
de Prinsesset og Frøkener, han havde set enten 
ude eller hjemme; han kunde slet ikke tænke sig 
noget dejligere. Men saadan en Stodderunge kunde 
han dog aldrig tænke paa at tage til Kone. 

Han tog derfor sine Øjne til sig igjen, og han fik 
travlt med at faa sin Hest sadlet og at komme af 
Sted, og han vilde slet ikke se mere paa hende. 
Men da han var kommen i Sadlen og nikkede til 
Afsked til de to gamle, som han havde givet en 
stor Guldpenge for Nattelejet, og som nu stod og 
skrabede ud for ham, saa kunde han dog ikke bare 
sig for at skotte til Siden, hvor hun stod og stirrede 
med sine store Øjne. Og saa kunde han ikke lade 
være at tage sin Hat af og hilse hende til Afsked, 
og han kunde heller ikke værge sig imod en For- 
nemmelse, som om Hj ærtet sad i hans Hals, da hun 
rødmende bøjede Hovedet til Hilsen med nedslagne 
Øjne. De store Øjne kom dog op igjen, og de 
fulgte ham, hvor han sprængte af Sted, til han var 
ude af Syne. De ikke blot saa' efter ham, men de 
blev ogsaa ved at staa for ham, længe efter at baade 
Huset og Skoven laa langt bag ved ham. Men paa 
Vejen, som han red, sagde han til sig selv: „Ja, vist 
er hun dejlig og mer end smuk nok til mig; men 
jeg lovede jo ogsaa, at den, som jeg vilde have, 
hun maatte være klog, næsten lige saa klog som jeg, 
selv, og det er hun naturligvis ikke." 

Han lagde dog godt Mærke til, hvor Skovhytten 
laa, og snart var han ogsaa paa kjendte Yeje; for 
den store Skov laa paa Grænsen af hans eget IQ em- 
land. Han red saa lige hjem til sin Faders Kongs- 
gaard og sagde, han havde endnu ingen fundet, der 
kunde være hans Lige. Det var den gamle Konge 
jo meget kjed af, for han var saa vis paa sin Søns 

store Klogskab, at han trode, det maatte være, 
som han sagde; men han vilde dog saa gjærne se 
ham forsørget, mens hans Øjne var oppe. Vilde 
Sønnen kun vælge sig en Brud, var han forud vis 
paa, det maatte være den rette. 

Nu var Kongesønnen hjemme og havde det jo 
ellers godt nok i alle Maader; men han havde ingen 
Ro paa sig. Den gode Mad smagte ham ikke, og 
den søde Søvn vilde slet ikke komme til ham paa 
det bløde Leje. Hans Tanker søgte bestandig ud i 
den store Skov til den dejlige unge Pige. Hende 
tænkte han paa baade tidlig og silde, enten han 
vilde eller ikke. 

Saa sagde han omsider til sig selv: „Dette maa 
have en Ende." Han mindedes sit Løfte, at den 
skjønneste og den klogeste skulde være hans Brud, 
og for at blive Tanken paa hende kvit, vilde han 
da overbevise sig om, at var det Fattigmands Barn 
endogsaa smuk nok, saa var hun dog langt fra at 
være klog nok til ham. Saa skriver han et Brev 
til hende og lægger to Dukker Silke i Brevet, og 
han skriver, at dem skulde hun væve ham et Senge- 
omhæng af. 

Han sender en kongelig Rideknægt af Sted med 
Brevet, og han skulde strax have Svar med tilbage. 
Bideknægten kom igjen samme Aften og havde et 
Brev med fra Pigen i Skovhytten, og i det laa der 
to smaa Pinde , og i Brevet stod der . skrevet, at 
naar han af de Pinde vilde lave hende en Væv, saa 

9 

skulde hun ogsaa nok paa den væve det Senge- 
omhæng, han havde bestilt. 

Nu kunde Kongesønnen ikke nægte for sig selv, 
at den Pige var lige saa klog som han, og saa 
maatte han jo holde, hvad han havde lovet og svoret 
paa; og det var nok egentlig ogsaa det, som han 
havde mest Lyst til. Saa red han ud med hele sit 
kongelige Følge, ud til Hytten i Skoven, og han 
sagde til de gamle og til Pigen, at han vilde fæste 
hende til sin Brud, naar hun da selv vilde. Og det 
vilde hun nok. 

Men nu var han endda bange for, at hun kunde 
være den klogeste af dem, og det gik jo ikke an, 
dersom nogen mærkede det. Derfor satte han det 
Yilkaar, at naar han en Gang blev Konge, og hun 
altsaa blev hans Dronning, saa maatte hun aldrig 
blande sig i nogen af Rigets Sager, der hørte ham 
og ikke hende til. Gjorde hun det, saa havde han 
Lov til at forskyde hende og sende hende hjem 
igjen til hendes Forældre. 

Det Yilkaar gik hun ind paa; men hun havde 
ogsaa sit Yilkaar at stille, og det var, at naar han 
blev kjed af hende og ikke vilde have hende længer 
og derfor sendte hende hjem igjen, saa skulde hun 
have Lov til at tage med sig, hvad der da var hende 
kjærest. Det fandt han ikke mere end billigt, og 
det gik han strax ind paa. 

De gamle Folk var jo meget ilde ved, at de 
nu skulde af med deres Datter; men de kunde dog 
ikke staa hendes Lykke i Yejen, og saa gav de 

ogsaa deres Samtykke. Saa blev Bruden da smykket 
med Silke og Skarlagen, med Guld og Ædelstene, 
og hun fik baade Kareter og Hofdamer og al anden 
Stads, og saa blev Brylluppet holdt med Glans og 
med Glæde. 

Der gik nu en lang Tid, at de unge Folk levede 
sammen i indbyrdes Ej ærlighed og udvortes Her- 
lighed, og det kunde ikke være bedre. Alle Folk 
syntes, at Kongesønnens Brud var baade skjøn nok 
og klog nok og god nok, — og det sidste var det 
bedste. Snart efter Brylluppet døde den gamle 
Konge, og Sønnen blev da Konge i hans Sted. Han 
styrer Landet og sidder til Doms, og alt gaar godt 
og glædelig. Dronningen blander sig aldrig i hans 
og Rigets Sager, men styrer sit eget store Hus og 
er æret og elsket af alle. 

Saa træffer det sig en Dag, det er Torvedag i 
Kongens Hovedstad, og der er mange Bønder kj øren de 
til Torvs med Korn og andet. Saa, da de kjører 
hjem om Aftenen, er der nogle af dem, der har faaet 
sig en stor Dram i Kjøbstaden; men den første Kro, 
de kommer til, den nænner de dog ikke at kjøre 
forbi : de maa inden for og have sig en ny Hjærte- 
styrkning. De giver sig gode Stunder inde i Kro- 
stuen, deres Heste og Vogne staar imens ude i Kro- 
stalden. En af disse Bønder var nu kjørende med 
en Følhoppe, og mens de er inde at svire, kaster 
den sit Føl ude i Stalden. Da saa Bønderne kommer 
ud og skal se at finde hver sit Kjøre tøj, saa er det 
lille, nyfødte Føl jo kommet paa Benene, men helt 

9* 

fortumlet er det jo i denne nye, urolige Verden, 
og det er da løbet hen i en Krog af Krostalden, 
hvor Kromanden har sine Heste staaende; det var 
et Par Graaskimler. Bonden med Følhoppen ser 
jo strax, at den har folet, og han faar ogsaa Øje 
paa Føllet, og han var da ikke mere fuld, end at 
han nok kunde forstaa, at det hørte ham til, og 
han vilde da lægge det op i sin Vogn og have det 
hjem med sig. Men Kromanden siger nej, Føllet 
er hans: de kan jo se, det holder sig til hans 
Heste. Der bliver saa et svært Skjænderi om den 
Ting; de fleste af de fulde Bønder holder med 
Kromanden, og Enden bliver, at Bonden med Føl- 
hoppen maa kjøre hjem uden Føl, og Kromanden 
beholder det. 

Det kunde Bonden ikke lade sig nøje med, og 
det blev til Proces; men baade den ene Ret og den 
anden Ret dømte Kromanden Føllet til, og Bonden, 
.som var Føllets rette Ejermand, maatte betale Gildet, 
saa at han derved efterhaanden satte over Styr alt, 
hvad han ejede og havde. Men han vilde endda 
ikke give tabt; han lod Sagen komme ind for 
Højesteret, og dér var det Kongen selv, som skulde 
sige Dommen af. Han var jo nok meget klog, men 
han var dog ikke klogere, end at han dømte lige- 
som de andre: at Føllet maatte høre den til, ved 
hvis Heste det var fundet, og det var jo Kromanden. 

Nu skulde Bonden da helt sættes fra Gaarden 
for det Føls Skyld, som dog var hans med rette. 
Det kunde han ikke ånde sig i, og i sin store Nød 

fandt han paa den sidste Udvej : at søge Dronningen 
paa Haand, som var baade saa klog og saa god. 
Han forklarede hende hele Sammenhængen med det 
Føl; og hun forstod, at han havde Ret. 

Saa siger hun til ham: „Ja, min gode Mand! 
jeg kan jo ikke ændre Kongens Dom, men jeg vil 
dog give dig et Raad, som maaské kan komme dig 
til Nytte. I Morgen ved Middagstid skal du tage 
et Fiskergarn og gaa med det uden for Byen, hvor 
der er de høje Banker af Flyvesand. Dér skal du 
sætte dit Garn, ligesom man ellers sætter Garn for 
Fiske. Og saa skal du tage en Pulsstage og gaa 
og slaa med den i Sandet foran Garnet, ligesom 
naar man driver Fiskene i Garnet ude paa Vandet. 
Naar saa Kongen kommer der forbi — for han 
kjører hver Dag den Vej — , saa vil han nok spørge 
dig, om du er tosset, eller om du tror, du kan fange 
Fisk oppe i Flyvesandet. Og saa skal du svare, at 
det var da ikke mere urimeligt, end at Kromandens 
graa Hest, som ikke var i Fol, og som ikke engang 
var en Hoppe, kunde faa et Føl. Men det maa du 
love mig," siger Dronningen, „at du ikke lader nogen 
vide, hvem der har givet dig det Raad; for ellers 
er jeg ulykkelig." Ja, Bonden takkede da saa mange 
Gange og lovede, at han skulde nok tie. 

Næste Dag ved Middagstid gjør Bonden, som 
der var sagt ham, og lidt efter kommer Kongen 
ganske rigtig kj ørende hen ad Vejen forbi disse 
Banker. Da han ser Bonden gaa og slaa i Sandet 
med sin Pulsstage foran dette Fiskergarn, saa lader 

han holde og siger til ham : „Hvad er det, du bestiller?" 
— „Jeg fisker," siger Bonden. — „Er du tosset?" siger 
Kongen; „tror du, der er Fisk i Flyvesandet?" — »Ja>" 
svarer Bonden, „det var da ikke mere urimeligt, end 
at Kromandens graa Hest, som ikke var i Fol, og 
som ikke engang var en Hoppe, kunde faa et Føl." 

Nu forstod Kongen strax, hvad han sigtede til; 
det gik op for ham, at han havde nok dømt galt i 
den Sag; men han vilde da vide, hvem der havde 
lært Bonden den List; og da han truede ham paa 
Livet, at han skulde tilstaa , hvem der havde givet 
ham det Raad, saa blev Bonden bange og aaben- 
barede det hele: at det var Dronningen, som han 
kunde takke for det Indfald. 

Saa lader Kongen strax Vognen vende og kjøre 
tilbage til Slottet, og gnistrende vred var han. Han 
gaar lige ind til Dronningen og siger, at nu har 
hun forbrudt sig imod den Aftale, der blev gjort 
før Brylluppet, og understaaet sig til at blande sig 
i hans Riges Sager. Nu maatte hun ogsaa lide den 
Straf, som den Gang blev aftalt: hun skulde strax 
sendes tilbage til sine Forældre. Hun skulde nu 
gjøre sig i Stand til at rejse lige paa Timen; men 
hun maatte ogsaa nyde sin Ret efter Aftalen: hun 
kunde tage med sig af de gode Sager, hun havde 
om sig, hvad hun holdt mest af. 

Dronningen svarede meget sagtmodig og ydmyg, 
at han havde Ret, og hun havde Uret, han maatte 
raade, og hun maatte adlyde. Hun skulde paa Øje- 
blikket være færdig med at pakke sammen, hvad 

hun med Kongens naadige Tilladelse vilde tage med 
sig. Strax efter kom hun ind igjen, og da havde 
hun en Flaske Yin og et Par Glas med sig, og saa 
siger hun: Kongen vilde dog vel vise hende den 
Godhed at drikke et Glas med hende til Afsked. 
Der havde aldrig været et ondt Ord imellem dem 
før, og det skulde der heller ikke være nu. 

Den Bøn kunde Kongen ikke afslaa; hun skjæn- 
kede i Glassene, og de drak sammen. Men han 
lagde ikke Mærke til, at Dronningen fik hældt nogle 
Draaber i hans Glas af en anden lille Flaske, hun 
havde hos sig; og saa snart han havde tømt sit 
Glas, faldt han strax i en dyb Søvn. 

Saa henter Dronningen en stor Kurv med Laag 
paa, hvori hun skulde have pakket sine bedste Sager, 
hvad hun vilde have med sig; den lægger hun 
Kongen i, pakker ham godt til, sætter Laas for og 
kalder saa ad Tjenerne: de skal bære hendes Kurv 
ud og sætte den i Vognen, som holder forspændt 
og venter paa hende. Hun sætter sig ind i Vognen, 
og saa kjører de ud i Skoven til den gamle Hytte. 
Dér maa Tjenerne tage Kurven ud af Vognen og 
bære den op paa hendes Kammer. Og saa sender 
hun Vognen tilbage til Slottet igjen. Saa tager hun 
sin sovende Konge og Husbond ud af Kurven og 
lægger ham paa sin Seng. Derpaa drog hun i sine 
gamle, fattige Klæder, de samme, som han første 
Gang havde set hende i, og saa satte hun sig ved 
det lille Vindue lige over for Sengen og fik sin Rok 
sat i Gang, ligesom i gamle Dage. 

Det var hen imod Aften, da Kongen havde ud- 
sovet efter den Sovedrik, han havde faaet. Han 
vaagner og ser sig om, farer op og spør, hvor 
han er, og hvordan det er gaaet til, at han er her. 
„Jo," siger hun, „du er nu hos mig; og det er gaaet 
saadan til, at jeg har taget dig med mig hjem, som 
det jo var min Ret efter vor Aftale; for du er det, 
som jeg har kjærest i Verden, og det havde jeg jo 
Lov til at tage med mig." 

„Nu kan jeg da mærke, at du er meget klogere 
end jeg," sagde Kongen. „Og dersom du nu vil følge 
med mig hjem til Slottet og blive hos mig, saa vil 
jeg aldrig dømme i nogen Sag, inden jeg faar spurgt 
dig til Raads." 

Saa gik der Bud til Slottet efter Heste og 
Vogne, og Kongen og Dronningen holdt paa ny deres 
Indtog paa Slottet; og hendes gamle Forældre tog 
de med sig, som Dronningen forlangte, og de blev 
boende hos dem, saa længe de levede. Og Kongen 
og Dronningen blev ved at leve sammen i indbyrdes 
Kjærlighed og udvortes Herlighed. Og Bonden, som 
var bleven forurettet med Føllet og med Dommen, 
ham gav Kongen en Herregaard med fuld Besæt- 
ning. Og Kongen dømte siden aldrig nogen Dom, 
uden først at høre Dronningens Raad. Og alle Folk 
elskede og ærede dem begge for deres Retfærdighed 
og Godhed og var stolte af at have saadan en 
Konge og Dronning. 

Der var en Gang en Soldat, som havde tjent 
Kongen i otte Aar. Saa fik han Lov at rejse hjem. 
Det var nu godt nok; men det var endda ikke saa 
overmaade godt, for da han skulde have sin Afregning, 
saa var der ikke uden tre Skilling til ham; det var 
alt hvad han havde til gode, og dem fik han, og 
saa rejste han af. Han var endda ved frisk Mod, 
han svingede sin Stok og han trallede og sang, saa 
det klang i Bakkerne. 

Som han nu gik, saa mødte han en gammel 
Kone, der bad ham om en lille Skilling. „Ja, jeg 
har rigtig nok kun tre Skilling," sagde han, „men 
enten jeg har tre eller jeg har to, det kommer da 
omtrent ud paa ét." Og saa gav han hende én af 
sine Skillinger. Han var ikke kommen ret langt, 
førend han igjen mødte en gammel Kone; — det 
var nu den samme , men det lagde han ikke 
Mærke til. — „God Dag og Guds Fred! u sagde 
hun; „Tak!" sagde han. „Aa, giv en fattig Kone 
en lille Skilling i Guds Navn!" sagde hun. „Ja, 
jeg har rigtig nok kun to Skilling," sagde han, „men 
enten jeg har to eller jeg har én, det er da omtrent 
lige meget." Og saa gav han hende den anden 
Skilling, og hun takkede,, og han gik videre. Han 
var kun kommen et lille Stykke frem ad Yejen, saa 
mødte han igjen en gammel Kone; men at det 
kunde være den samme, som havde faaet hans to 

Skillinger, det faldt ham slet ikke ind. „God Dag 
og Guds Fred, lille Far!" sagde hun. „Tak, lille 
Mor!" sagde han. „Du har vel ikke en lille Skil- 
ling at undvære til en fattig gammel Kone?" sagde 
hun. „Jo, én Skilling har jeg netop," sagde Sol- 
daten, „og enten jeg har én eller jeg har ingen, 
derfor er jeg jo lige rig." Saa fik Kællingen Skil- 
lingen, og hun takkede og rokkede afsted. 

Soldaten blev nu ved at gaa; hans Lomme var 
let, men hans Sind var ogsaa let; han ejede nu kun 
de gamle Klæder, han havde paa Kroppen, og saa 
sit gamle Tornister, han havde paa Ryggen. Det 
var ogsaa let nok, for der var kun en lappet Skjorte 
og et Par stoppede Strømper i det. Han strøg sit 
Skjæg og tog sig en Skraa, saa svingede han sin 
Stok, og han trallede og sang, saa det klang i 
Bakkerne. 

Saa kom han da ind i en Skov; og hvem skulde 
han møde dér, uden den samme gamle Kone, som 
han havde givet alle sine Skillinger! Hun sad dér 
ved Vejkanten og hilste: „God Dag, lille Far! Har 
du Stunder at snakke et lille Ord med en gammel 
Kone?" — „Ja, naar det kan fornøje dig," sagde 
han, „saa har jeg da ikke noget at forsømme med 
det. Men hvad kan du ellers have at snakke med 
mig om?" — „Kunde du ikke have Lyst til at faa 
tre Ønsker?" sagde hun. „Jo, det kunde jeg godt 
bruge", sagde Soldaten. „Saa ønsk da!" sagde den 
gamle. Ja, Soldaten betænkte sig ikke længe paa 
sine Ønsker, men var strax færdig, og saa ønskede 

han sig da først Gads Naade og Yenskab; og der- 
næst ønskede han, at hans Tornister aldrig maatte 
kunne opslides; og endelig det tredje Ønske var 
det, at alt hvad han ønskede i sit Tornister maatte 
komme der i, og alt hvad der først var i det, maatte 
blive der, til han ønskede det ud igjen. „Det skal 
ske, som du ønsker," sagde den gamle, „og saa 
far vel og Lykke paa Rejsen!" „Tak!" sagde Sol- 
daten, og han gik videre; men Ønskerne tænkte han 
ikke paa i den første Time; han mente, det var 
kun Spøg og Kællingesnak. 

Men alt som han gik, saa kom han dog i 
Tanker om, hvor det vilde have været fornøjeligt, 
dersom det' havde været Alvor med de Ønsker. Han 
var nu kommen ud paa en Hede, hvor der kun var 
Sand og Lyng og Sten ved Sten. Og som han nu 
gaar og tænker paa disse Ønsker, saa løber han 
imod en stor Sten. „Aa, saa gid du laa i mit Tor- 
nister!" sagde han. Men næppe havde han sagt 
det, før Stenen laa i Tornisteret, og med det 
samme gik han bag over og kom til at staa paa 
Hovedet, for den Sten var mere end han kunde 
bære, skjønt han ellers var en stærk Prygl. Karlen 
blev helt fortumlet i Hovedet ved den Kolbøtte, og 
det varede noget, inden han kunde samle sine 
Tanker og begribe, hvordan han var kommen afsted; 
men saa snart han huskede det og ønskede Stenen 
ud igjen af Tornisteret, saa laa den paa Marken, 
og han kom paa Benene igjen. Nu havde han da 
faaet at føle, at det var ingen Løgn med de Ønsker, 

og han satte sig da for, at herefter vilde han bruge 
sine Ønsker bedre. 

Nu havde Soldaten gjort en god Marsch den 
Dag, saa han begyndte at blive sulten, og da han 
kom til en Herregaard, der laa ved Yejen, saa 
tænkte han som saa: „Dér maa da ind og se, om 
du kan faa lidt at leve af." Han gik da ind i 
Køkkenet, og dér traf han Husholdersken, hun var 
just i Lag med at skære Smørrebrød. Saa bad han 
hende om en Bid Mad. Men hun svarede, at Maden 
var saa nøje tildelt dér i Huset, at der var aldrig 
en Bid til overs, naar enhver skulde have sit; hun 
kunde derfor ikke give ham noget, hvor gjærne hun 
end vilde. Men Herremanden var i sit Kammer 
der næst ved; det var jo muligt, at han vilde til- 
stede ham nogen Mad eller ogsaa give ham en Rejse- 
skilling. Dersom Karlen ønskede det, saa vilde hun 
vise ham ind til Manden. Det takkede han hende 
for, og han kom da til Herremandens Dør og ban- 
kede paa. 

Herren sad just der inde og talte sine Penge. 
Foran ham paa Bordet stod en Lergryde, der var 
fuld af lutter Guldpenge, og paa Gulvet ved Siden 
af ham stod et jærnbundet Skrin, det var fuldt af 
blanke Sølvpenge. Soldaten bankede altsaa paa 
Døren, og Herremanden, som trode, det var en 
Bonde, der kom for at betale Landgilde, han raabte 
nok saa fornøjet: „Kom ind!" Men da han hørte, 
at det var én, der bad om noget, saa blev han saa 
vred som en Tysker og raabte: „Vil han se, han 

skrupper af! a Soldaten \<få sig det ikke sige to 
Gange, men gjorde strax omkring og gav sig ud 
paa Landevejen igjen. Det var jo i en Hast, han 
kom ud fra Herremanden, men han havde haft 
Øjnene med sig, og han havde da set baade Ler- 
gryden med Guldpengene og det jærnbundne Skrin 
med de blanke Sølvpenge. 

Da han saa er kommen et godt Stykke Vej fra 
Gaarden, saa siger han ved sig selv: »Dér har du 
narret dig selv, min gode Mand! du skulde før have 
givet mig nogle af dine mange Penge." Og med 
det samme ønskede han alle Guldpengene af Ler- 
gryden og i sit Tornister. Svup! sagde det, og saa 
var de der allerede. „Ja, det kunde da heller ikke 
være saa galt at have nogle af Sølvpengene," tænkte 
Soldaten, „men jeg vil dog ikke ønske mig fiere, 
end jeg kan bære;" og saa ønskede han sig et 
Fjerdingkar af Herremandens Specier. Svup! sagde 
det igjen, saa var de ogsaa i Tornisteret. „Ja, 
tænkte jeg det ikke nok, at du narrede dig selv!" 
sagde Soldaten, og saa gik han videre, til han kom 
til en Kjøbstad. 

Dér gik han ind paa den bedste Kro der var, 
og da det var ved Middagstid, saa satte han sig 
strax til Bords, og han var da skrupsulten, saa han 
tog ordentlig for sig af Retterne. De fine Herrer, 
der sad ved Bordet, skottede jo til den simple Karl, 
og de smiskede og hviskede til hverandre, da de 
saa', hvordan han gjorde Besked. Da de nu stod 
fra Bordet, og hver betalte for sig, saa lod Soldaten 

først, som om han ledte saa i den ene Lomme og 
saa i den anden Lomme; men de var jo tomme; 
der var ikke andet end et lille Stykke Skrå at ob ak. 
Hvad de fine Herrer ikke havde fnist før, det gjorde 
de da nu, og én af dem lod endogsaa falde et Ord 
om, at den fremmede Herre havde nok været saa 
uheldig at glemme sine Penge hjemme, men ikke 
sin Appetit. Og da Soldaten, der ingen Penge fandt 
i Lommerne, nu tog sit gamle Tornister frem og 
begyndte at rode i det, saa brød de da ud i fuld 
Latter, mens Værten satte et betænkeligt Ansigt op. 
Men da saa Soldaten tog et Par Dukater frem og 
smed paa Bordet og sagde, han skulde ikke have 
Penge igjen, saa fik Latteren snart Ende, og Værten 
fik i Hast sit bedste Smil sat op, gjorde Skrabud 
og takkede saa mange Gange og spurgte, om Herren 
ikke vilde gjøre ham den Ære at drikke en Flaske 
Vin med ham. Det sagde Soldaten heller ikke nej 
til; og da de har tømt deres Flaske, saa beder han 
Værten at vise sig et Værelse, han kunde sove i 
om Natten. 

Værten gjorde mange Undskyldninger: alle hans 
Værelser var optagne, saa nær som ét; men dér 
kunde ingen Mennesker være. Alle, hvem der havde 
prøvet at ligge der, var pludselig døde den første 
Nat; saadan var det gaaet med ét Menneske i hans 
Formands Formands Tid, og med ét Menneske i 
hans Formands, og med ét i hans egen Tid; saa det 
Værelse var nu helt aflaaset. „Ja, det er netop et 
godt Kvarter for mig," sagde Soldaten, „lad det 

kan sætte i Stand til i Aften, og dæk saa et godt 
Aftensbord der inde, og sæt fire Lys og fire Flasker 
god Yin og fire Spil Kort der ind, og lad kun 
mig faa Nøglen til Kammeret!" Værten sagde, at 
naar Herren befalede, saa skolde han ogsaa adlyde, 
og alt skulde være i Stand til Sengetid. 

Saa om Aftenen gik Soldaten til sit Sovekam- 
mer; dér tømte han først alle Gold- og Sølvpengene 
ud af sit Tornister, og saa tændte han alle Lysene 
og satte dem paa Bordet, hvor der stod en fin An- 
retning og de fire Flasker Yin, og dér laa de fire 
Spil Kort. Og saa satte han sig ned og ventede 
paa, hvad der vilde komme. Det varede heller ikke 
længe, saa hørte han et Skrald i Ovnen, og der 
kom trillende en sort Klump ud af den og frem 
paa Gulvet, og den rullede sig op og blev til en 
lang sort Djævel, med Horn og med Hale, med Klør 
og med Huggetænder. Han var ikke kjøn at se til; 
men Soldaten lod sig ikke gaa paa, han sagde meget 
høflig: „Vær saa god, min gode Ven, sæt dig ned 
og faa dig noget at leve af!" 

Næppe havde han sagt det, saa kom der atter 
et Skrald, og saa ét til, og hver Gang kom der lige 
saadan en sort Klump trillende ud af Ovnen, som 
rullede sig op til en stor lang Djævel, og den ene 
saa' da værre ud end den anden. Soldaten tog lige 
mildt imod dem alle tre og bad dem sidde hos og 
tage til Takke. De satte sig ogsaa til Bords og 
aad og drak, og da de havde gjort rent Bord, saa 
tog de Kortene og gav sig til at spille, hver med 

sit Spil. Men med det samme begyndte de at rykke 
nærmere og nærmere ind paa Soldaten og begyndte 
at nappe i ham. „Ja, nu er det nok paa Tiden, 
at jeg bliver skilt ved jer," tænkte Soldaten, „inden 
I bliver alt for nærgaaende." Og saa ønskede han 
dem alle tre i sit Tornister, der laa paa Gulvet. 
Svup! sagde det, og saa var de der, og alt hvad 
de kriblede og krablede, saa maatte de blive der. 
„Se, nu kan man da snakke med jer," sagde Sol- 
daten; „nu faar I blive, hvor I er, til jeg slipper 
jer ud, og nu skal I strax sige mig, hvorfor I har 
jeres Gang her i Kammeret." De svarede da, at 
de gik her, fordi der under Ovnen stod en Kjedel, 
der var fuld af Penge. „Ikke andet end det!" sagde 
Soldaten. „Ja, lad nu den staa indtil videre! Og 
saa god Nat og sov vel!" sagde han; og dermed 
klædte han sig af og gik i Seng og sov sødelig til 
den lyse Morgen. 

Saa om Morgenen tidlig kom Værten da op til 
Kammeret og kigede ind ad Nøglehullet. Ja, han 
saa' Soldaten ligge i Sengen; men om han var død 
eller levende, det vidste han ikke; det rimeligste 
var jo, at det ikke var gaaet ham bedre end de 
andre, der havde ligget paa den Stue; og han gav 
sig da til at banke og kalde. Nu vaagnede Sol- 
daten, og det første han gjorde var at bede Værten 
rejse Pokker i Vold: han havde betalt for Kam- 
meret, og han vilde have baade Nattero og Morgenro. 
Det var jo ingen pæn Tiltale; men Værten blev dog 
meget glad ved at høre, at der var Liv i Karlen, 

og at Spøgeriet ikke havde gjort ham noget. Han 
var jo svært opsat paa at faa at vide, hvordan det 
var løbet af, men maatte da give Tid, til Soldaten 
langt op ad Formiddagen endelig havde faaet ud- 
sovet og kom i Klæderne. Men han fik endda ikke 
andet Svar paa sine Spørgsmaal, end at Soldaten 
havde haft en meget god Nat og vilde have sig en 
god Frokost. Da han havde faaet den, saa spurgte 
Soldaten Tærten ad, om der var stærke Karle i den 
By. Værten vidste ikke rettere. „Ja, skaf mig saa 
et Par af de allerstærkeste!" sagde Soldaten. „Der- 
Bom jeg tør være saa dristig," sagde Værten, „saa 
vilde jeg gjærne tage mig den Frihed at spørge, 
hvad de Karle skal bruges til." Soldaten svarede, 
at han vilde have sit Tornister baaret hen til en 
Smed, at det kunde blive ordentlig udbanket; det 
havde samlet saa meget Støv paa Landevejen. Dertil 
var det, han behøvede to af de allerstærkeste Karle, 
der fandtes i Byen, for det Tornister var ikke til 
at løbe med. 

„Tornister til Smedden for at udbankes! To 
Btærke Karle til at bære et Tornister!" tænkte 
Værten; „kommer Rusen først i Dag, efter hvad han 
har drukket i Aftes? Det Tilfælde har jeg aldrig 
før oplevet. Men skal det være Løjer, saa lad 
det være Løjer!" Og han lovede, at han skulde 
strax skaffe de allerstærkeste Karle i hele Byen til 
at bære det Tornister til Smedden. Det gjorde 
han ogsaa og kom igjen med et Par svære Tampe. 

Soldaten spurgte, om de vilde bære det Tornister 

10 

hen til Smedden, han vilde give dem en Rigsort for 
det. Ja, Karlene var godt nok fornøjede, de mente, 
de kande aldrig komme lettere til en Rigsort paa 
en ærlig Maade; men de fandt snart, at de Penge 
var surt fortjente, for Tornisteret var saa tungt, at 
de sank i Knæene ved hvert Skridt. Endelig fik 
de det dog slæbt hen til Smedden. Værten fulgte 
med, og han talte først til Mesteren og sagde, at 
der var en Herre, som vilde have sit Tornister 
udbanket. Han hviskede imidlertid Smedden i Øret, 
at Fyren havde drnkket tæt i Gaar Aftes, men 
det var først i Dag, at Rusen stak ud. Det var en 
god Kunde, hvem man maatte føje i hans løjerlige 
Indfald. Smeddene er nu gjærne lystige Folk, og 
det var denne Smeddemester ogsaa; han nikkede 
altsaa med et lunt Smil og kløde sig bag Øret og 
tænkte: »Her er Løjer for mine Svende; saadant 
Arbejde har de ikke haft før." Nu tog Soldaten 
Ordet og spurgte Smedden, hvad han skulde have 
for at banke ham det Tornister ordentlig ud. 
Smedden svarede, at et Far Mark kunde gjøre det. 
Soldaten sagde, at han gav med Fornøjelse en hel 
Rigsdaler; men saa vilde han ogsaa have Arbejdet 
ordentlig gjort. „Ja, det er ligefrem," sagde Smedden ; 
„der skal ikke blive Støvgran tilbage i Tornisteret; 
men om der ellers bliver noget tilbage af det, det 
kan jeg ikke staa inde for." Det skulde han kun 
aldrig bryde sig om, sagde Soldaten. De to stærke 
Karle fik da Tornisteret væltet op paa Ambolten, 
og Smedden satte tre Svende med store Forhammere 

til at banke Støvet af det. Saadanne Løjer havde 
de rigtig nok ikke været med til før: de trak op i 
Buxerne og Bpyttede i Næverne, og saa tog de fat 
og hamrede løs. Men det første Slag, de gjorde, 
Baa tabte de Hamrene af Forfærdelse, for der blev 
en Hylen og Tuden inde i Smedjen, saa ingen havde 
nogen Tid hørt Mage. 

Soldaten bad dem blot passe deres Dont, og 
de maatte da tage fat igjen. Slag paa Slag faldt 
paa Tornisteret, Svendene lagde ikke Fingrene imel- 
lem, og Sveden randt i Strømme ned ad de sorte 
Ansigter. De tænkte jo, at det Tornister snart 
maatte være opslidt; men det blev at se til, som 
det var, da de begyndte. „Ja, slaa knn godt til!" 
sagde Soldaten, „jeg har sanket Støv paa det Tor- 
nister i mange Herrens Tider, saa det kan nok 
trænge til en god Udbankning. " De tre lystige 
Svende blev dog omsider kjede af Legen og maatte 
lade Hamrene synke, de knnde ikke mere. Saa 
kaldte Mesteren tre friske Svende frem, som begyndte, 
hvor Kammeraterne slap. Læderet maatte vel være 
forhexet, mente de, men der var Jærnspænder paa 
Tornisteret, og Jærn det vidste de da hvad var, 
saa det maatte vel give sig, naar de tog det 
under Behandling. Saa hamrede de da løs af alle 
Livsens Kræfter, men Jærn og Læder var lige sejt, 
saa da Hamrene til Bidst faldt dem ud af Hænderne, 
saa var Tornisteret ikke anderledes at se til, end 
da de begyndte. 

10* 

Nu mente Soldaten ogsaa, det knnde være nok, 
han betalte Smedden fire Daler og lod sine to stærke 
Karle bære Tornisteret hen til en Aa, der løb tæt 
nden om Byen. Der lukkede han op for Tornisteret, 
og det var da propfuldt af noget, der saa' ud som 
et sort Pulver; det var de arme Dj ævlekroppe, der 
var blevet saadan malede til Mel. Det kastede han 
i Aaen og fulgtes saa hjem med Værten. Ham for- 
talte Soldaten nu, at han vidste, hvor der stod en 
Kjedel fuld af Penge ensteds i hans Gaard. Naar 
Værten vilde lade ham være halvt med sig om For- 
tjenesten, saa vilde han vise ham, hvor den var. 
Det var Værten meget villig til, og de fik da brækket 
Ovnen ned, og under den stod ganske rigtig en stor 
Bryggerkjedel fuld af Guldpenge. Værten blev saa 
glad derover, at han skjænkede Soldaten et godt 
Stykke af sin Jord uden for Byen. Dér byggede og 
bode saa Soldaten og havde det rigtig godt. Guds 
Naade og Venskab havde han jo, og alt hvad han 
ønskede sig, det kunde han faa. 

Og alt det fik en dansk Soldat for tre Skilling. 



12. Skomagerdrengen. 

Der var en Gang en Skomagerdreng; han var 
ellers en Præstesøn og skulde have studeret til Præst 
ligesom hans Fader; men saa mistede han baade 

Fader og Moder, inden han var fjorten Aar gammel, 
og der var ingen til at tage sig af ham og holde 
ham til Bogen. Saa kom han i Lære hos en Landsby- 
skomager, og dér havde han nn været i tre Aar, 
da denne Historie begynder. Han havde faaet mange 
Stryg af Spandremmen, naar Mester kom bag paa 
ham, mens han sad i Tanker og snode den begede 
Traad om Fingeren, i Steden for at sy, eller mens 
han sad og skar Ansigter ad Skomagerkuglen, i 
Steden for at banke Pløkke ind. Og de Stryg havde 
da bragt ham saa vidt, at han havde faaet lært alt 
hvad der hørte til det Haandværk: han kunde baade 
skære og sy og naadle og pløkke; men han havde 
aldrig nogen Lyst til den Læst, han var kommen til. 
Saa var det en Dag, hans Mester siger til ham, at 
den Dag skulde han have Lov at være fri for at 
sidde hjemme og sy, han skulde gaa ud i Skoven og 
skære Pløkke, for de havde ingen flere paa Værk- 
stedet. Han kom afsted i en Fart og ud i Skoven; 
det var rigtig noget for ham. Men Pløkkene 
tænkte han ikke paa; han skulde op paa hver en 
Høj og ned i hver en Dal ; han skulde plukke Hindbær, 
og han skulde klavre efter Fuglereder, han skulde 
se paa Myretuer, og han skulde fange Sommerfugle. 
Og Dagen gik, og Aftenen kom, og han havde endnu 
ingen Pløkke. Saa kom han endelig i Tanker om, 
hvad han var kommen der ud efter; og han gav sig 
ad til at lede om noget Hyld, for han skulde jo 
have Hyld til Pindene; men der var ingen Hyld at 

finde, og det blev mørkt ude i Skoyen, og han vidste 
ikke, hvor han var; saa tænkte han ikke paa andet 
end det ene: at komme ad af Skoven igjen, og han 
gav sig til at løbe, indtil han endelig var saa heldig 
at komme ud paa fri Mark. 

Lige som han kom dér ud, saa kom der sprin- 
gende en stor Hund hen imod ham og gøde ad ham, 
og han kunde forstaa, hvad den gøde: „Vov vov! 
du Menneskebarn!" sagde den, „du maa strax følge 
med ind i Skoven igjen; der er nogen, der vil tale 
med dig." Den store Hund sprang omkring ham 
og blev ved at gø; saa turde han ikke andet end 
gj øre som den sagde, og han fulgte med den ind i 
Skoven. Dér laa en stor Kronhjort død paa Jorden, 
og ved Siden af den stod der en vældig brun Bjørn 
og brummede; og paa en Gren tæt ved sad en stor 
hvid Falk og skreg; og paa Toppen af et højt Græs- 
straa sad der en lille sort Myre og peb; men Myren 
var å& først hverken til at se eller høre. Saa brummer 
Bjørnen og siger til Skomagerdrengen, at han skal 
dele den Hjort imellem de fire. De har alle Krav 
paa den, men de kan ikke blive enige om Byttet. 

Han faar da sin Skomagerkniv frem, og han 
faar flaat Huden af Dyret. Saa tager han først 
Hovedet og giver til Myren: „Det er bedst for dig," 
siger han, „for der er saa mange smaa Huller 
og Kamre, du kan løbe ud og ind ad." Saa sprætter 
han Dyret op og tager alle Indvoldene ud, og dem 
giver han til Falken: „Dem er du bedst tjent med," 
siger han, „de er saa møre at hakke i." Saa skærer 

han Benene af og giver dem til Hunden: „De passer 
bedst for dig," siger han, „dér er noget at gnave 
paa." Men Kroppen gav han til Bjørnen: „For du 
er saa stor og saa stærk," siger han, „du kan bedst 
splitte den ad." Den Deling var de alle godt tilfreds 
med og gav sig strax i Lag hver med sin Part. 
Drengen tog Huden og skyndte sig afsted; han 
tænkte da, at naar Mester fik den gode Hjortehud, 
saa slap han nok for Stryg, fordi han ingen Pløkke 
havde. Men lige som han kom ud af Skoven, saa 
kom Hunden farende efter ham og sagde, han maatte 
komme lidt: Bjørnen vilde tale med ham. Det Bud 
blev Drengen ikke glad ved : han tænkte, han maatte 
kanske ikke have taget Huden, og han klagede sig 
da for Hunden og sagde, at hvis det var urigtigt, 
at han havde taget Huden, saa bad han om For- 
ladelse, og bad nu Hunden at tage den med sig. 
Han havde slet ingen Lyst til at komme ind til 
Bjørnen igjen: „For nu, de er færdige med Hjorten, 
saa deler de vel dig med Hud og Haar", tænkte 
han. Men Hunden sagde, han maatte godt beholde 
Huden; Bjørnen vilde kun tale et Ord med ham. 

Saa maatte han jo følge med tilbage. Bjørnen 
var meget blid og sagde til ham, at de var alle 
fire blevne enige om, at de vilde give ham noget, 
fordi han havde delt saa godt imellem dem. Her- 
efter skulde han have Magt til, naar som helst han 
ønskede det, at blive til en Bjørn, lige saa stor og 
stærk og klog som den selv var; saa snart han 
vilde, var han Menneske igjen. Og Hunden sagde, 

at han skulde kunne skabe sig til en Hund, lige 
saa rask som den selv var og med lige saa fin en 
Lugt som den selv havde; og Falken sagde, han 
kunde skabe sig til en Falk, med lige saa smukke 
Fjedre, lige saa rappe Yinger og lige saa skarpe 
Øjne som den selv havde; og til sidst sagde Myren, 
at han skulde kunne skabe sig om til en Myre, lige 
saa lille og lige saa kjøn og lige saa kløgtig som 
den selv var. 

Drengen takkede dem saa meget for deres 
Godhed, og saa skyndte han sig at komme hjem ad. 
Men da han kom i Nærheden af Skomagerens Hus, 
saa tænkte han, at det var kun en fattig Fornøjelse 
at komme dér igjen til Syl og til Risp. „Hvem 
der nu bare var en Falk l a tænkte han, og i det 
samme saa var han det. Saa spredte han Vinger 
og f6r igjennem Luften som en Pil, og han blev 
ved at flyve over Land og Vand; han vilde rigtig 
langt bort med det samme, og saadan kom han helt 
ned til Spanien. Dér fløj han om og frydede sig 
ved alt hvad han saa': baade Bjærge og Floder, 
Steder og Mennesker: det var saa nyt og saa for- 
nøjeligt alt sammen. 

Saadan blev han ved at flyve og flagre, indtil 
han kom til et stort Slot, meget større og prægtigere 
end noget af alle de andre, han havde set. Det var 
godt at se, at det var et Kongeslot. Men der var 
det forunderlige ved det, at alle Vinduer mod Øst 
og Vest og Syd var tilmurede, og kun igjennem 
Nordvinduerne kunde der komme Lys og Luft ind 

i det pragtfalde Slot. Uden for de Vinduer var der 
en dejlig stor Have, hvor Solen skinnede, Blomsterne 
duftede og Fuglene sang; og dér fløj Falken hen 
og satte sig i et højt Træ, uden for et aabent 
Vindue. Inden for det var der stort Selskab: dér 
sad den unge, dejlige Prinsesse med sine Hofdamer; 
og hendes Fader Kongen var ogsaa inde hos hende. 
Dronningen var død, og hun var deres eneste Barn, 
og Kongen elskede hende over alt i Verden. Og 
for hendes Skyld havde han bygget hele Slottet 
saadan om, saa der var ingen Vinduer paa det uden 
imod Nord. For det var hende spaat ved hendes 
Fødsel, at dersom Solen kom til at skinne paa 
hende, inden hun var tredive Aar gammel, saa vilde 
hun blive bortført af en Trold, som nok havde faaet 
Lovning paa hende af hendes Moder, inden hun var 
født. Prinsessen var nu femten Aar gammel, og 
hun havde maattet leve al sin Tid inden Døre. 
Kun om Aftenen, naar Solen var gaaet ned, kunde 
hun gjøre sig en lille Spaseretur i den dejlige Have; 
ellers maatte hun altid være inde. 

Det kan nok være, at Falken brugte sine Øjne. 
Aldrig havde den stakkels Skomagerdreng set saa 
dejligt et Pigebarn, med et Haar saa glinsende sort 
som Ravnens Vinger, og en Hud saa blændende hvid 
som Falkens Fjedre, og et Par Øjne lige saa blanke 
som Falkens egne. . Kongedatteren var ogsaa den 
første, som fik [Øje paa den vilde Fugl ude i 
Træet. „Fader!" sagde hun, „se dog den smukke 
fremmede Fugl, dér sidder ude!" Kongen saa' ud: 

„Ja, det maa du nok sige," sagde han, „det er en 
sjælden Fugl, som har hjemme højt oppe i Norden; 
den fører sig kongelig, og den er ogsaa som en 
Konge mellem de andre Fugle. Den var nok værd 
at have, naar man blot kunde fange den." Prin- 
sessens Eammerfrue hun var en gammel erfaren 
Dame, og hun sagde, hun vidste nok, hvordan man 
fangede saadanne vilde Fugle. Hun fik bundet en 
Snor i Vinctuet og sat Kjødmad i Vindueskarmen, og 
saa gik de alle ud af Stuen, undtagen Prinsessen, 
hun vilde selv være den, som fangede Fuglen, og 
hun skjulte sig da der inde, med Enden af Snoren 
i Haanden, og ventede, til Falken kom og satte sig 
i Vindueskarmen; saa trak hun Vinduet til, og Fal- 
ken var fangen. Det var dog ikke for Ejødmadens 
Skyld, den Falk kom ind i Vindueskarmen; men da 
den ikke længer saa' den dejlige Prinsesse, og der 
blev helt tomt inden for Vinduet, kunde den ikke 
længer modstaa, men maatte hen at kige der ind. 
Saadan blev den fangen, og da den saa', hvem 
det var, der havde den i Garnet, saa var den heller 
ikke videre kjed af det; men fandt sig meget tamt 
og taalmodig i, at Prinsessen greb den fat og klap- 
pede den og kjælede for den og puttede den ind i 
et stort, forgyldt Bur, som den kunde have været 
en Papegøje. Og saa kaldte hun de andre ind, og 
baade Kongen og alle Hofdamerne kunde ikke nok- 
som beundre den dejlige Fugl, de dér havde faaet. 
Og Prinsessen var saa glad og saa stolt af sin 

Fangst, at Boret maatte da ikke staa noget andet 
Sted end i hendes eget Sovekammer. 

Falken led jo ingen Nød: Prinsessen fodrede 
den baade med Ej ød og med Brød og kaldte den 
med mange kjærlige Navne; men i Længden var det 
dog kjedeligt at sidde paa en Pind dér i Buret, og 
om Morgenen tidlig, da det blev lyst, mens Prin- 
sessen endnu laa og sov, saa faldt det Falken ind 
at sige til sig selv: „Bare jeg nu var en Myre!" 
Og saa var den en Myre og havde nemt ved at 
løbe ud af Buret. Men da den kom ud paa Gulvet, 
saa tænkte Myren : „Bare jeg nu var Skomagerdreng 
igjen!" Og saa var den Skomagerdreng og stod 
paa to Ben midt i Prinsessens Sovekammer. I det 
samme vaagnede Prinsessen og skreg i vilden Sky 
og greb fat i Klokkestrængen, der hang ved hendes 
Seng, og kimede løs, saa alle Kammerpiger og Hof- 
damer kom styrtende ind til hende. Men imidlertid 
var Skomagerdrengen jo i en Fart bleven til Myre 
igjen, og Myren til Falk og sad nok saa pænt paa 
sin Pind i Buret. Da Fruer og Jomfruer saa kom 
farende ind til hende og skulde vide, hvad der var 
paa Færde, og hun sagde, hun havde set et Mand- 
folk i sit Sovekammer, saa ledte de jo alle. Vegne, 
baade i Skabe og under Sengen. Men der var ingen, 
og de var alle visse paa, der kunde ingen have 
været, for Mandfolk kan jo ikke gaa igjennem lukte 
Døre og Vinduer. Prinsessen maatte altsaa have 
drømt det, eller hun maatte være syg; og derfor 
fik hun baade Draaber og Pulvere og maatte blive 

liggende den Dag, og næste Nat blev der vaaget 
hos hende. 

Hun sov ganske rolig den Nat, og oin Morgenen 
stod hun op og skyndte sig hen at fodre sin Falk. 
Hun tog den paa sin Haand og strøg dens hvide 
Fjedre, og hun kyssede og klappede den og kaldte 
den sin allerkjæreste Yen og sagde, det var en Skam, 
hun havde forsømt den hele den forrige Dag. Saa 
talede Falken og sagde: „Du skal ikke være bange 
for mig, Prinsesse!" — „Kan du ogsaa snakke?" 
sagde hun. Ja, den kunde mere end det, sagde 
Falken, og naar hun vilde love ikke at forraade 
den, saa skulde hun faa at vide, hvad det var. 
Det lovede hun strax, og saa sagde Falken hende, 
at han kunde blive til en Myre naar han vilde, og 
til en Hund, og til en Bjørn, og ogsaa til et Men- 
neske, og det var ham, hun var bleven saa for- 
skrækket for i Gaar Morges. Prinsessen var da 
nysgjerrig efter at se ham i alle Skikkelser. Myren 
lo hun ad, Hunden var hun glad ved, Bjørnen blev 
hun bange for, men da hun saa' ham i hans egen 
Menneskeskikkelse, saa var hun ikke mere bange, 
men syntes allerbedst om ham saadan; for lige Børn 
leger bedst; og endskjønt hun var en Kongedatter 
og han kun en Skomagerdreng, saa var han dog et 
rigtig kjønt ungt Menneske, og hun var da heller 
ikke mere end et Menneske. 

Fra den Tid af blev han fri for at sidde i 
lukket Bur og fik Lov til at følge hende overalt i 
sin Falkeham. Han sad paa hendes Skulder og 

spiste af hendes Haand, naar de sad til Taffels; og 
hun har ham paa sin Haand, naar hun om Aftenen 
spaserede i Slotshaven med sine Damer. Men naar 
hun var ene i sit Kammer, saa tog han sin Menneske- 
skikkelse paa, og de havde meget at tale sammen, 
og enhver af dem elskede den anden højere end sig 
selv. De var da enige om, at de vilde være Mand 
og Kone; men Prinsessen vidste godt, at hendes 
Fader vilde aldrig i Evighed gifte hende med en 
Skomagerdreng, lige saa lidt som med en Bjørn eller 
en Hund, en Falk eller en Myre. Saa fandt hun 
da paa Raad. Hun gav ham en Pung fuld af 
Guldpenge og sagde, at han skulde nu flyve bort, tage 
Menneskeskikkelse paa, kjøbe sig kongelige Klæder 
og prægtige Heste, tage Væbnere og Smaadrenge i 
sin Tjeneste og saa komme i fyrsteligt Optog og 
bejle til hende. 

Saa en Dag var Falken borte, og ingen uden 
Prinsessen vidste, hvor hen den var fløjen. Hun 
lod da, som hun var helt utrøstelig over Tabet af 
sin herlige Falk, og Kongen var virkelig kjed af, 
at de havde mistet den sjældne, fremmede Fugl. 
Men derved var jo intet at gjøre; saa Kongen havde 
slaaet Falken af Hovedet, og Prinsessen havde for- 
vundet sin Sorg, da der en Maaned efter kom et 
prægtigt Optog ridende i Kongens Gaard. Det var 
Kongens Søn af Engelland, hed det sig, Prins 
Falk, der kom med sit Følge af Riddere og 
Svende og fire og tyve opsadlede Heste, skinnende 
af Guld og Sølv. Og de blev gjæstfrit modtagne i 

den spanske Konges Gaard, og den fremmede Konge- 
søn fremførte sit Ærende og bejlede til Kongens 
Datter. Kongen svarede, at han vilde lade sin 
Datter raade; han vilde ikke tvinge hende til nogen 
Mand. Men han stillede den Betingelse, at hvem 
hun valgte til sin Ægtefælle maatte være hvor hun 
var og blive boende i Slottet med Vinduer mod 
Nord, og ikke føre hende bort fra hendes Hjem, før 
hun var tredive Aar gammel, og nu var hun kun 
femten. For dersom Solen kom til at skinne paa 
hende inden den Tid , saa hørte hun Troldene til ; 
og Kongen havde lovet hendes Moder at tage Vare 
paa hende saa længe. Det gik den fremmede Prins 
ind paa, og der gik da Bud efter Prinsessen, hun 
skulde komme og tage Bejleren i Øjesyn, og inden 
tre Dage skulde hun sige sin Vilje. Hun ventede 
da ogsaa til den tredje Dag, inden hun sagde, at 
naar hendes Fader Kongen ønskede det, saa vilde 
hun ægte den engelske Prins, som jo ikke var nogen 
anden end hendes egen kjære Falk. Det blev da 
afgjort, og der blev først holdt Jaord og siden 
Bryllup, og det varede i mange Dage med alle 
Haande Fester og Lystighed. 

Saa var det en Dag, at hele Selskabet var 
taget hen til et andet kongeligt Slot, hvor der blev 
holdt Dystløb og Dyrekamp; men Brudeparret var 
blevet hjemme: Bruden maatte jo aldrig komme ud 
for den Spaadoms Skyld. Det var en Graavejrsdag 
og saa' snarere ud til Regn end til Solskin; saa 
siger Prins Falk, at der kunde vist ingen Fare være 

ved at fejøre ben og se paa den Stads. Og Prin- 
sessen vilde jo heller end gjærne se lidt mere, end 
htm kande se fra sine Vinduer mod Nord; og de 
fejører da afsted og kommer hen til det øvrige Sel- 
skab. Men næppe er de kommet dér og har taget 
Plads under aaben Himmel, at se paa Dystløbet, 
saa bryder Solen frem et Øjeblik, og der falder en 
Straale paa Prinsessen ved Brudgommens Side. I 
det samme føler han, at hun rives bort fra ham, og 
han kan ingensteds se hende. »Gid du nu var en 
Hund!" tænkte han, og strax saa var han det; og han 
afsted: nu kunde han jo lugte Sporet. — Der blev 
da en Jammer uden Lige, lige saa stor Sorg som 
der nys havde været Glæde; Prinsessen var for- 
svunden, og Prinsen med. B ry llupsgjæs terne spredtes 
ad hver til sit, og Kongen drog hjem til sit Slot 
og lukkede sig inde. Nu var den Ulykke sket, som 
han i alle de Aar saa omhyggelig havde søgt at 
forebygge. 

Imidlertid fulgte Hunden jo Sporet, og det 
førte ham langt, langt ud i den vilde Ørken. Om- 
sider slap det ved et Bjærg. Hunden sprang til 
højre og til venstre, den sprang op og den sprang 
ned; Sporet førte ikke videre. I det Bjærg maatte 
Prinsessen være indtagen. Men der var ingen Port 
eller Dør at finde. Saa skabte Hunden sig om til 
en Myre og gav sig til at lede og søge efter en 
Indgang til det Bjærg. Der gik Timer og der gik 
Dage, Myren løb op og ned og ind og ud igjen ad 
alle de Kløfter og Huller og Revner, der var i 

Bjærget, dér hvor Hunden tabte Sporet* Saa endelig 
kom den da ind i en Revne, som den blev ved at 
følge dybere og dybere ind i Bjærget, indtil den 
naade ind til en stor Hule, der var ligesom en 
Forgaard til et helt Slot, der var inden i Bjærget. 
Og Myren blev ved at løbe, gjennem lange Gange 
og op ad mange Trapper, gjennem den ene Sal 
efter den anden, til den kom ind i en Bjærgstue, hvor 
der hang en brændende Lampe, og dér sad Prin- 
sessen med forgrædte Øjne, og hun var ikke alene; 
men den lede Trold var der ogsaa: han laa og 
strakte sig og havde lagt sit grimme Troldehoved i 
hendes Skjød; hun maatte sidde og rede hans ækle 
Troldehaar, mens han laa og sov. 

Myren løb ind i Stuen og op ad Prinsessen, til 
den var lige ved hendes Øre. Saa hviskede den til 
hende: „Her er jeg, din allerkjæreste Ven." Det 
gav et Byk i hende; men hun kj endte dog hans 
Stemme, og hun havde jo set, at hendes Falk kunde 
ogsaa være Myre. Saa hvisker han til hende: „Alt 
kan blive godt endnu. Spørg nu Trolden, hvor 
længe du skal blive her!" Saa lod hun Hænderne 
synke og holdt op med at rede Troldens Haar. 
Da vaagnede den og sagde: „Hvorfor holder du 
op?" — „Aa, jeg tænkte," sagde hun. „Naa, hvad 
tænkte du saa?" sagde Trolden. „Jeg tænkte paa, 
om jeg skal blive her alle Dage," sagde Prinsessen. 
„Ja, det kan du være vis paa," sagde Trolden, Jeg 
slipper dig ikke, saa længe jeg lever. Pas du kun 
din Tjeneste!" Saa lod hun atter Kammen gaa 

gjennem det fæle Troldehaar, og Trolden sov sødelig 
ind. Saa hvisker Myren igjen: „Spørg mere!" Hun 
lader atter Hænderne synke, og Trolden vaagner og 
siger: „Bliv ved! Falder du nu igjen i Tanker?" 
— „Ja," sagde Prinsessen, „jeg tænkte paa, hvor 
længe vel dit Liv kan vare." — „Naa, saa det 
gjorde du?" sagde Trolden, og saa grinede han; 
„mit Liv varer længer end dit Liv, og mit Liv 
kan ingen tage, for det er i mit Hjærte; og det 
har jeg ikke hos mig; det er bedre forvaret end 
som saa. Pas du blot din Tjeneste og lad de 
dumme Tanker fare!" Saa maatte hun igjen lade 
Kammen gaa, og Trolden sov ind. Men Myren 
hvisker paa ny: „Spørg mere!" Saa lader Prin- 
sessen atter Hænderne hvile i Skjødet, og Trolden 
vaagner, og nu er han arrig over al den Forstyrrelse 
i hans gode Søvn. „Gid Fanden havde de Tanker!" 
siger han; „er det nu dem igjen, der forstyrrer 
dig?" — „Du giver mig jo selv saa meget at tænke 
paa," sagde Prinsessen ; „du siger, du har et Hjærte, 
men du har det ikke hos dig. Det kan jeg ikke 
forstaa. Hvor er det da henne?" — „Det er ingen 
Nytte til, at du véd det," sagde Trolden; „men det 
er heller ingen Skade til; saa du maa gjærne vide 
det. Langt borte her fra, i et Land, som hedder 
Polen, er der en stor Sø, og i den Sø er der en 
Drage, og i den Drage er der en Hare, og i den 
Hare er der en And, og i den And er der et Æg, 
og i det Æg er mit Hjærte. Det er godt gjemt, 

kan du tro; der er ingen, der hitter det. Og nu 

11 

har jeg givet dig noget at tænke paa. Men dersom 
du nu ikke passer din Tjeneste, saa drejer jeg Halsen 
om paa dig. Véd du det?" Saa skyndte Prinsessen 
sig at faa Kammen i Gang, og Trolden sov ind og 
snorkede snart, saa Bjærget rystede. 

Saa hviskede Myren til Prinsessen, at hun skulde 
kun være ved godt Mod: hun skulde snart være 
løst af sin Trældom. Og saa løb den alt hvad den 
kunde ud af Stuen og ud af Bjærget og blev til en 
Falk i Luften og fløj den lange Vej hen til Polen. 
Dér dalede Falken ned og blev til Menneske igjen 
ved Bredden af en stor Sø, der var. Det var hen 
ad Aften, da Prins Falk kom dér, og han gik da 
og saa' sig om, men der var jo ikke noget at se 
til den Drage. Der laa et lille enligt Hus; dér gik 
han saa ind og bad, om han kunde blive der Natten 
over. Nej, de var kun fattige Folk, sagde de, de 
havde ikke Lejlighed til at tage imod saadanne fine 
Folk som han var. Ja, de kunde dog sagtens lade 
ham sidde paa en Stol, sagde han, og det fik han 
da ogsaa Lov til. 

Næste Morgen var han tidlig paa Benene og 
gik strax uden for Huset; saa saa' han, der stod 
tolv fede Svin i en Sti. „Naa, I har det nok ikke 
saa fattig, som I snakker til," sagde han, da han 
kom ind igjen ; „jeg ser, I har tolv gode Svin staaende." 
— „Ja, Gud naade os!" sagde Manden, „det er nok 
ikke saa vel, at det er vore Svin; nej, dem skal 
Dragen have til Frokost. For ude i Søen bor der 
en Drage, som vil lægge hele Landet øde, naar 

Kongen ikke hver Dag giver ham tolv fede Svin. 
De bliver saa drevne her ud hver Nat, og jeg er 
sat til at skulle drive dem ned til Stranden om 
Morgenen. Men nu er der snart ikke flere Svin i 
Landet; og naar de er slupne op, saa gaar det nok 
grummelig ud over os alle." — „Da vil jeg følge 
med," sagde Prinsen. „Aa nej!" sagde Manden, „det 
gaar aldrig an. Ser han fremmede med, saa river 
han os ihjel begge to." Men det hjalp ikke, hvad 
Manden sagde; Prinsen vilde med, og han fulgte 
med, da Manden drev Svinene ad Søen til. De 
havde ikke gaaet langt, før de hørte det knase og 
brase i Skoven ; det var Dragen, der skred op paa 
Landjorden, for at møde sin Frokost. „Gid jeg nu 
var en Bjørn!" tænkte Prinsen, og i det samme saa 
var han det. Saa brølede Dragen: „Kom med mine 
Svin!" Men Bjørnen sagde: „Du faar at tage mig i 
Steden." Og dermed røg den løs paa Dragen, og 
de brødes og sloges med Klør og med Tænder en 
lang Stund, uden at nogen af dem kunde faa Bugt 
med den anden. „Havde jeg nu haft de tolv Flæske- 
sider i mig," sagde Dragen, „saa skulde dit Liv haft 
Ende." — „Ja, havde jeg haffc en Bid Brød og en 
Slurk Yin, saa havde det været ude med dig", sagde 
Bjørnen. Nu var de begge saa trætte, saa de kunde 
ikke mere. Saa væltede Dragen sig ud i Søen og 
blev borte for dem. Men Bjørnen blev Menneske 
igjen og sagde til Manden: „De Svin kan du sætte 
paa Sti igjen; Dragen vil ingen Frokost have i Dag." 

11* 

Men selv vilde han nok have noget at leve af; 
og han kom ind til Kongestaden, som laa ikke langt 
borte, og plejede sig godt den Dag med Mad og 
med Drikke, og fik sin gode Søvn, inden han næste 
Morgen tidlig kjørte ud til det lille Hus ved Sø- 
kanten. Han kom der tids nok, lige som Manden 
drev ud med fire og tyve Svin; for Dragen havde 
jo endnu de tolv til gode fra i Gaar. De hørte det 
da atter knase og brase, da Dragen skred i Land; 
men den var ikke fuldt saa kry som i Gaar, da den 
sagde: „Kom med mine Svin!" Prinsen var nu Bjørn 
igjen og gav den samme Svar: „Du faar at tage 
mig i Steden." Og de røg sammen og reves og 
droges, saa Jorden rystede under dem. Omsider 
siger Dragen: „Ja, havde jeg nu haft de fire og 
tyve Flæskesider i mig, saa skulde dit Liv haft en 
Ende." Og Bjørnen svarede: „Ja, havde jeg saa 
sandt haft en Bid Brød og en Slurk Yin, saa havde 
det været ude med dig." Saa væltede Dragen sig 
ud i Søen, og Bjørnen blev til Menneske igjen og 
kjørte hjem til sit Herberge. 

Husmanden satte de fire og tyve fede Svin paa 
Sti, og saa skyndte han sig ind til Staden og op 
til Kongen og fortalte ham, at Dragen havde ingen 
Svin faaet hverken i Gaar eller i Dag; for en gruelig 
stor Mandbjørn var kommen og havde kæmpet med 
Dragen, til ingen af dem kunde mere. Og han for- 
talte ogBaa, hvad Dragen sagde, og hvad Bjørnen 
sagde, inden de skiltes ad. Det hørte Kongens Søn 
paa; han var kun en Dreng endnu, men en stor 

Vovehals. Det var da en Skam, sagde han, at 
ingen havde hjulpet Bjørnen til det Brød og den 
Yin, han trængte til. Saa sagde han ikke mere; 
men han vidste nok, hvad han vilde. 

Næste Morgen drev Husmanden ned til Stranden 
med sex og tredive Svin. Kongen havde selv sagt, 
at de turde ikke andet: Dragen maatte have, hvad 
der tilkom ham, saa længe de kunde skaffe det. 
For den Konge var nu ingen Helt. — Da Svinene 
kom ned til Stranden, saa skred Dragen i Land og 
fik lige Bnappet ét af dem, inden Bjørnen lod sig 
se. Men da fik den andet at gjøre, og de to sloges 
og droges og reves og bedes, saa det var en Gru at 
se paa. Men ingen af dem kunde endnu faa Bugt 
med den anden. „Havde jeg kun haft de fem og 
tredive Flæskesider i mig," sagde Dragen, „saa skulde 
dit Liv haft en Ende." — „Ja, havde jeg saa sandt 
haft en Bid Brød og en Slurk Yin, saa skulde det 
været ude med dig," svarede Bjørnen. Og i det 
samme blev der kastet et stort Hvedebrød i Gabet 
paa den, og en hel Kande Vin bag efter ; det var den 
lille Vovehals af en Kongesøn, som havde listet sig 
der ud og nu passede sit Snit og gav Bjørnen, hvad 
den trængte til. Og saa snart den havde faaet den 
Hjærtestyrkning, saa f6r den atter løs paa Dragen 
og rev den ihjel og splittede den ad. Da sprang 
der en levende Hare ud af den døde Drage og satte 
afsted ind ad Skoven til. Men i det samme blev 
Bjørnen til Hund, hentede Haren ind og bed den 
ihjel. „Bæk, bæk!" sagde det, der fløj en And op 

ud af den døde Hare. Men lige saa snart var der 
en Falk i Hundens Sted, som satte efter Anden og 
lod den smage baade Næb og Klør. Da slap Anden 
et Æg, som faldt ned til Jorden. Men Falken 
havde Øjnene med sig og saa' hvor det faldt. Og 
snart stod Prinsen der i sin egen Skikkelse og havde 
Ægget i Haanden. Det var faldet højt oppe fra 
lige paa en Sten; men det var dog helt og holdent, 
der var ikke Brag paa det. 

„Det er haardt," sagde Prinsen; „men jeg véd 
dog nok det, der er haardere." Saa skabte han 
sig til Falk igjen og fløj den lange Vej til Trolde- 
bjærget. Dér blev Falken til Myre og løb gjennem 
Revnen ind i Bjærget. Og da den kom dér ind i 
den brede Hule, saa blev Myren til Mand, og han 
holdt Ægget i Haanden. Og han løb gjennem de 
lange Gange og sprang op ad de mange Trapper og 
f6r igjennem de store Sale, til han kom i Bjærg- 
stuen, hver Lampen brændte, og hvor Prinsessen 
sad med Troldens Hoved i sit Skjød. Hun hørte 
ham komme, hun lod Kammen falde og slog Hæn- 
derne sammen. Nu gjaldt det Liv eller Død baade 
for ham og for hende. Trolden f6r op af Søvne og 
greb til sin Jærnstang; men i det samme stod Prins 
Falk i Døren og slyngede Ægget lige i Panden paa 
ham, saa det kvasedes og randt ned over hans grimme 
Fjæs. Og strax faldt Trolden baglængs over og 
slog Nakken i Stengulvet, saa død som en Sild. 

I samme Øjeblik som Trolden var død, saa 
revnede Bjærget fra øverst til nederst, og Prinsen og 

Prinsessen stod paa en Høj elofta svale paa det præg- 
tigste Slot, man vilde se. Alle Sale var falde af 
Gold og Sølv og dyrebare Stene, og Egnen om 
Slottet var nu ingen Ørken, men Parker og Haver 
med Træer og Blomster. Nu var hele Fortryllelsen 
hævet, og det blev igjen som før Trolden havde for- 
gjort det. De unge Folk fik da snart gjort An- 
stalter til at komme hen til hendes Fader Kongen. 
Der blev en Glæde, som er over al Beskrivelse. 
Der blev sendt Bud efter alle Bryllupsgjæs terne, og 
de boldt Bryllup paa ny, og Kongen gav Prinsen 
det halve Rige i Medgift. De unge Folk bode paa 
det Slot, som Trolden havde ejet; og Kongen fik 
nu Vinduer paa sit Slot baade mod Øst og Vest og 
Syd, saa vel som mod Nord. Han levede længe 
nok til at have Glæde af sine Børnebørn; og da 
han døde, saa blev Skomagerdrengen Konge af Spanien. 

Der var en Gang en Kone, som havde en eneste 
Søn, der var saa doven, at han ikke engang gad 
klø sig, og hans Moder maatte udrette alting for 
ham. Det var en Dag, han sad og saa' ud ad Yin- 
duet, da fik han Øje paa en stor Ravn, der sad 
oppe i et Æbletræ i Haven og pikkede i Æblerne. 
Det kunde Drengen ikke lide at se paa, og han 

gjorde sig da den Ulejlighed at tage en Bøsse ned 
af Væggen og skyde paa Bavnen. Det lod til, at 
han havde ramt, for Bavnen faldt i det samme et 
lille Stykke ned i Træet. Drengen skød da igjen, 
og Bavnen faldt igjen et Stykke ned. Han skød 
tredje Gang, og da faldt Bavnen lige ned til Jorden 
og laa, som den var død. 

Nn gik Drengen ud i Haven og hen til Bavnen; 
men han gad ikke bukke sig ned efter den, derfor 
lod han sig falde plat ned paa den. Men i det 
samme fér Bavnen op, slog sine brede Yinger ud og 
fløj med Drengen paa sin Byg højt op i Luften. 
Drengen havde ikke andet at gjøre end at klamre 
sig fast om dens Hals, mens den blev ved at flyve; 
og den fløj da langt ud over det vilde Hav. Med 
ét lod Bavnen sig synke, saa Drengen blev dyppet 
ned i Vandet til Livet. „Aa nej!" raabte Drengen, 
„jeg trode, jeg var bleven der." — „Ja, det trode 
jeg ogsaa, da du skød paa mig den første Gang," 
sagde Bavnen. Og saa løftede den sig igjen højt 
op under Skyerne og fløj langt, langt ud over det 
vilde Hav. Saa med ét dalede den igjen, saa Drengen 
blev dyppet ned til Hagen. „ Aa nej ! " raabte Drengen, 
„nu trode jeg, at jeg var bleven der." — „Ja, det 
trode jeg. ogsaa, da du skød paa mig anden Gang", 
sagde Bavnen. Saa steg den igjen og fløj længere 
ud over Havet, til den med ét lod sig falde ned i 
det, saa Bølgerne skyllede over Drengens Hoved. 
„Aa nej!" raabte han, „nu trode jeg da, at jeg var 
bleven der." — „Det trode jeg ogsaa," sagde Bavnen, 



13. Salby-Ravn. 169 

„da da skød paa mig den tredje Gang." Saa hævede 
den sig igjen højt op i Luften og blev ved at flyve, 
først over Hav og saa over Land, til den kom til 
en enlig Bondegaard. Dér dalede den ned og satte 
Drengen af paa Marken og sagde, at i den Gaard 
skulde han gaa ind og hilse fra Salby-Ravn, at de 
skulde give ham et Fadfuld Grød med tolv Smør- 
huller. Naar han fik det, skulde han spise tolv 
Skefulde Grød deraf og dyppe hver i sit Smørhul. 
For hver Skefuld han tog fik han én Earls Styrke. 
Dersom man spurgte ham om Nyt inde i Gaarden, 
saa skulde han tie stille og lade som han intet 
vidste. Naar han havde faaet Grøden, saa skulde 
han gaa ud og se efter Salby-Ravn; saa' han da 
ikke den selv, saa kunde han nok se en lille hvid 
Klud, der svævede i Luften i en rød Traad. Naar 
han kun fulgte den, saa skulde han nok finde Ravnen. 
Drengen gjorde, som Ravnen havde sagt ham, 
han gik ind i Gaarden og hilste fra Salby-Ravn, at 
han skulde have et Fad Grød med tolv Smørhuller; 
det fik han, og med de tolv Skefulde fik han da 
tolv Karles Styrke. Folkene i Gaarden vilde fritte 
ham ud, men han tav stille og gik ud, at se efter 
Ravnen, men han kunde ingen Ravn øjne. Da saa' 
han en hvid Klud i en rød Traad flagre oppe i 
Luften, og da han fulgte efter den, kom han omsider 
til Ravnen, som atter tog ham paa sin Ryg og fløj 
langt bort med ham, indtil de kom i Nærheden af 
en Herregaard. Dér satte Ravnej| ham paa Jorden 
og sendte ham der ind med den samme Hilsen fra 

Salby-Ravn. Han fik atter dér et Fad Grød med 
tolv Smørhuller og vandt tolv Mands Styrke til; 
han tav stille til Folkenes Spørgsmaal og fandt igjen 
Ravnen ved at følge den hvide Klud i den røde 
Traad. Ravnen fløj da videre med ham til et stort 
Slot, hvor han ogsaa kom ind og fik paa Salby- 
Ravns Navn Grød med tolv Smørhuller; og han 
havde nu sex og tredive Mands Styrke. Da han 
kom ud derfra , kunde han ingen Ravn øjne , men 
kun den hvide Klud og den røde Traad, og den 
fulgte han efter, men Yejen gik op ad en meget 
svær Bakke, og da Drengen kom op paa Toppen 
og endnu saa' Traaden og Kluden langt for ude, 
saa var han for doven til at gaa ned ad Bakken, 
og lagde sig derfor ned og lod sig rulle ned ad 
den. Men der var baade Stokke og Stene at støde 
sig paa, saa han blev ynkelig forslaaet, inden han 
kom til Foden af Bakken. Dér laa han da og raabte 
højt paa Salby-Ravn om Hjælp i sin Nød. Ravnen 
kom da ogsaa susende og tog ham op, men først 
baskede den ham dygtig med sine stærke Vinger, 
fordi han havde ladet sin gamle Dovenskab raade. 
Ravnen fløj nu med Drengen paa sin Ryg langt 
hen over Land og Sø, til de fik Øje paa et stort 
Kongeslot. Da satte den ham ned og sagde til 
ham: „Paa dette Slot skal du gaa ind og give dig 
i Tjeneste som Kokkedreng. Pas nu paa, at du 
følger Landevejen der hen. Og kommer du nogen 
Sinde i en Fare^u ikke selv kan redde dig ud af, 
saa kald kun paa mig med de Ord: Salby-Ravn! 

hjælp mig nu, for nu er jeg i Nød!" Da Ravnen 
havde sagt det, saa løftede den sig paa sine brede 
Yinger og steg saa højt, at den snart kom Drengen 
af Syne. Da den stærke Dreng nu var ene med 
sig selv, saa tænkte han som saa: „Rigtig nok har 
Salby-Ravn sagt, at jeg skulde følge Landevejen til 
Slottet; men det kan jeg da se, at den løber langt 
omkring og er vel sine tre Mile lang; men stikker 
jeg lige over, saa er der kun en Fjerdingvej til det. 
Saa -maatte jeg da være gal, om jeg ikke gik den 
nærmeste Vej." Saa gik han da lige paa; men den 
Gjensti var Glipsti, for snart sad han fast i et 
bundløst Uføre mellem hvasse Torne, saa han kunde 
hverken komme frem eller tilbage. Da raabte han: 
„Salby-Ravn! hjælp mig nu, for nu er jeg i Nød!" 
Saa kom Ravnen susende og greb ham i sin Elo 
og ruskede ham dygtig mellem Tornene og sagde, 
at saadan skulde han have for sin Selvklogskabs 
Skyld. Saa satte han ham igjen paa samme Sted 
som før og stak saa i Sky. Nu var Drengen da 
bleven klog af Skade, og han fulgte Landevejen, til 
han kom til Slottet. Dér gik han ind i Køkkenet 
og bad om at komme i Tjeneste som Kokkedreng. 
Han blev ogsaa antaget, og dér gik han saa og bar 
Vand og bar Brænde, saa det kunde forslaa noget; 
Kræfter havde han jo nok af. 

Det saa' ellers galt ud dér paa Slottet, for 
Kongen havde en Gang i Havsnød lovet sin Datter 
bort til Havmanden, og kort efter at Drengen var 
kommen der i Tjeneste, kom der Bud og Besked 

fra samme Havmand, at nu vilde han have Konge- 
datteren, og næste Dag skulde hun møde ham ved 
Stranden, ellers vilde han lægge hele Kongens Rige 
øde. Der blev da en Sorg og Elendighed uden 
Lige. Kongen bød sin Datter og det halve Rige 
til hvem der kunde fri ham for at holde sit Ord 
til Havmanden. Nu var der da en fornem Herre 
dér paa Slottet, som hed Ridder Rød. Han lovede 
for vist, at han vilde stride med Havmanden og 
frelse Prinsessen. Næste Morgen fulgte Ridder Rød 
ogsaa Prinsessen ned til Stranden; men det første 
han saa' en høj Bølge langt ude fra komme rullende 
ind imod Land, saa tænkte han, det var Havmanden, 
og saa løb han ind i Skoven og krøb op i et Træ 
og lod Prinsessen skjøtte sig selv. 

Kokkedrengen havde imens samme Morgen listet 
sig fra Køkkenet og ned til Stranden. Han saa' 
den samme høje Bølge komme brusende, som Ridder 
Rød løb for. Men han blev og saa' nøjere til, og 
han saa' da Bølgen bryde sig og løbe op paa Land, 
men der var ingen Havmand: den skyllede kun over 
Prinsessens Fødder og løb saa tilbage. Lidt efter 
kom der en anden Bølge, større ead den første; den 
skyllede Prinsessen op til Bæltestedet, men den 
skjulte heller ingen Havmand. Saa snart den var 
løben ud, saa kom der rullende ude fra Dybet en 
Bølge saa høj som et Hus, og den slog over Prin- 
sessens Hoved, og den Bølge var Havmanden i. 
Men i det samme han vilde gribe hende, saa fér 
Kokkedrengen til og tog et Tag i ham, og de to 

brødes nu paa Strandbredden, saa Sandet laa i 
Bjærge rundt omkring dem. Vel havde Drengen 
Alle sex og tredive Mands Styrke nødig i den Kamp; 
men Enden blev dog, at han vandt Sejer og tog 
Havmanden af Dage, saa Bølgen bar hans Lig ud 
paa Dybet. 

Efter den Kamp var Drengen saa træt, at han 
sank ned paa Strandbredden og faldt i en dyb Søvn. 
Da gik Prinsessen hen og knyttede en Guldring i 
hans Haar og skyndte sig saa ad Slottet til, at 
bringe sin Fader den gode Tidende. Men da hun 
kom til Skoven, saa skyndte Ridder Rød sig ned 
igjen af Træet og truede hende paa Livet, dersom 
hun ikke vilde sande med ham, at han og ingen 
anden havde frelst hende fra Havmanden. De fulgtes 
da ad til Slottet, hvor Ridder Rød fortalte vidt og 
bredt om sin Tapperhed, hvordan han havde taget 
Livet af Havmanden og frelst Kongens Datter. Der 
blev da stor Fryd og Glæde, og Ridder Rød skulde 
nu have Bryllup med Prinsessen Ugedagen efter og 
saa have det halve Rige i Medgift. 

Bryllupsdagen kom, og Gjæsterne kom, og der 
var en Stads som der aldrig var set Mage til paa 
Kongens Slot. Men saa ved Bryllupsbordet tog 
Prinsessen med ét til Orde og sagde, at hvem det 
var, der havde frelst hende og taget Livet af Hav- 
manden, det vidste hun ikke; men det vidste hun, 
at hun havde knyttet sin Guldring i hans Haar, da 
han, træt af den haarde Kamp, var falden i Søvn 
paa Strandbredden; saa hun vilde ingen anden have 

til Mand end den, som havde den Ring. Nu var 
det galt for Ridder Rød; for han havde ikke hendes 
Guldring; og Kongen lod da gaa Bud ud over Lan- 
det, at alle Mand i hans hele Rige skulde komme 
til Slottet og synes, om de havde Prinsessens Guld- 
ring knyttet i deres Haar. De blev da synede alle, 
saa mange som der var i hele Riget; men der var 
ingen Guldring at finde. 

Saa begyndte Kongen at blive vred og sige, at 
den Guldring vilde Prinsessen nok binde dem paa 
Ærmet; men hun blev ved at paastaa, at der maatte 
endnu være nogen, som ikke var bleven synet; og 
saa kom de da i Tanker om, at der var en stor 
Kokkedreng ude i Kongens Køkken, som ikke havde 
været for endnu, og Kongen sender da to af sine 
stærkeste Karle ud, at de skulde hente ham, enten 
han vilde eller ej. De kom til Drengen og sagde, 
han skulde strax komme ind til Kongen, han vilde 
tale med ham« Men Drengen sagde, at han havde 
ikke noget at snakke med Kongen om. Dersom 
Kongen vilde ham noget, saa kunde han komme til 
ham. Karlene greb da fat paa ham og vilde føre 
ham ind med Magt; meu dér kom de til den urette, 
for lian smed dem til Jorden som et Par Vanter; 
og saa snart de kunde komme paa Benene igjen, 
saa løb de ind til Kongen og sagde, at Drengen 
vilde ikke komme, og de kunde ikke tage ham. 
Saa sendte Kongen da ti af sine bedste Folk efter 
ham; men det gik med de ti som med de to; og 
ikke bedre gik det, da Kongen sendte sine fire og 

tyve stærkeste Kæmper: Drengen sagde endda, at 
han havde ikke noget at snakke med Kongen om ; 
vilde Kongen ham noget, saa kunde han komme til 
ham. Og da de vilde brage Magt, saa tog han og 
slog dem sammen to og to, og smed dem ad af 
Døren paa deres Hals. 

Nu maatte Kongen da selv tage sig en Tjeners 
Skikkelse paa og gaa ned i Køkkenet og bede 
Drengen kjønt om at følge med op paa Salen, og 
det gjorde han saa ogsaa; og da han kom dér op, 
lige saa snavset som han var og med sin røde Hue 
paa Hovedet, saa maatte Kongen endda bede ham 
pænt om at tage den Hue af et Øjeblik; og saa 
snart den kom af, saa saa' de alle Prinsessens 
Guldring glimre i hans Haar. „Er det dig, som 
har frelst min Datter fra Havmanden?" sagde Kon- 
gen. „Ja, vel er det det!" sagde Drengen. „Hvor- 
dan er det gaaet til, at du kunde frelse hende?" 
spurgte saa Kongen. „Jo, det er gaaet saaledes 
til, a sagde Drengen, „at jeg har sex og tredive 
Karles Styrke, og der er kun én, der er stærkere 
end jeg, og det er Salby-Ravn, han har syv og tre- 
dive Karles Styrke." — »Ja," sagde Prinsessen, „ham 
var det og ingen anden, der brødes med Havmanden 
og frelste mit Liv; mens Ridder Rød sad i Skoven 
og var krøben op i et Træ, før Havmanden kom." 

Da vendte Kongen sig til sine Folk og sagde: 
„Griber nu strax den falske Ridder Kød og hænger 
ham op i det højeste Træ i Skoven, hvor han 
gjemte sig, da han skulde forsvare Prinsessen!" 

Men til Drengen sagde han, at han kunde nu faa 
Prinsessen og det halve Rige; det var hvad der 
tilkom ham for hans Daad. Drengen takkede for 
de gode Tilbud, men sagde, at han havde ikke tænkt 
paa at gifte sig og sætte Bo endnu; saa han vilde 
hverken have Prinsessen eller Riget; men han vilde 
nok fremdeles tjene Kongen en Stund. Saa blev 
han da sat over Kongens Krigshær og fik saa høj 
en Løn og saa mange Klæder og Yaaben og Heste, 
som han havde Lyst til; og saadan stod det i nogen 
Tid. Men saa var det en Dag, han red hen ad 
Vejen, og alle de han mødte, de veg til Side, for 
de vidste, han havde sex og tredive Mands Styrke. 
Endelig mødte han en anden Rytter, som ikke veg 
af Yejen, men red lige imod ham, og da de mødtes, 
saa lagde den fremmede Rytter sin Haand paa hans 
Skulder, saa hans Hest strakte alle fire Ben fra 
sig hen ad Jorden, og den stærke Dreng selv gik i 
Knæ. Da mærkede han, at han havde fundet sin 
Overmand, og raabte da højt: „Salby-Ravn! hjælp 
mig nu, for nu er jeg i Nød!" — »Nej, du har ingen 
Hjælp nødig," svarede Salby-Ravn; for det var ham 
selv, der mødte Drengen. Han gav sig nu til Kjende 
for ham, og Drengen fulgte hjem med ham til hans 
Slot og hans Kongerige, og dér fik han Salby-Ravns 
Søster til Ægte og lever endnu med hende i Herlig- 
hed og Glæde. 

Der var en Gang en rig Bonde, som havde tre 
Døtre, alle fuldvoxne og giftefærdige, og alle tre 
kjønne Piger. Den ældste af dem var dog den 
kjønneste, og hun var ogsaa den mest opvakte; men 
hun var saa stridig og saa egensindig, saa ingen 
kunde komme til rette med hende, og der var aldrig 
Fred i Huset; for hun laa altid i Kiv med Faderen, 
som var en god, from Mand, og med Søstrene, som 
var et Par rigtig godlidende Piger. 

Der kom jo Bejlere i den rige Bondes Gaard; 
og den første Frier sagde til Faderen, at han vilde 
nok have hans ældste Datter. Ja, han maatte godt 
faa hende, sagde Bonden, men . han vilde dog sige 
Sandheden og vare ham ad: at hun var saa gal og 
saa hidsig, saa ingen kunde leve i Fred med hende. 
Men derfor skulde hun ogsaa have tre Hundrede 
Daler mere i Medgift end nogen af de to andre 
Døtre. Det sidste var nu godt nok; men Frieren 
blev dog betænkelig, og da han en kort Tid havde 
haft sin Gang der i Huset, saa skiftede han ogsaa 
Sind og bejlede til den anden Datter. Han fik Ja 
baade hos Faderen og Datteren, og de blev gifte og 
levede meget lykkelig sammen. 

Saa kom der en anden Bejler, han var fra en 
anden By, og han vilde ogsaa først have den ældste j 

af Døtrene. Faderen gav ham den samme Besked, 

som han havde givet den første Bejler: den ældste 

12 I 

Datter skulde jo have tre Hundrede Daler mere i 
Medgift end den yngste; men Bonden bad Frieren 
at se sig vel for; han vilde sige ham den rene 
Sandhed: at den ældste Datter var ikke til at leve 
i Fred med, saa gal og saa stridig som hun var. 
Saa kom den Bejler ogsaa paa andre Tanker, og 
han slog den ældste af Hovedet og fride til den 
yngste. Hun blev saa gift og hjemført og levede 
rigtig godt sammen med sin Mand. 

Den ældste Søster blev saa ved at gaa hjemme 
hos Faderen; hun blev ikke blidere stemt imod ham 
eller nogen anden, efter at begge hendes yngre Søstre 
saadan var blevne hende foretrukne. Stiv og stridig, 
arrig og ondsindet det var hun, og det bLev hun 
mere og mere Dag for Dag. 

Omsider kom der dog igjen en Bejler. Han 
havde ikke hjemme i Byen, og heller ikke i Sognet, han 
var fra et helt andet Herred. Han kommer til 
Bonden og frir til hans ældste Datter. „Hende vil 
jeg slet ikke gifte bort," sagde Faderen, „det vilde 
være Synd og Skam; for hun er saa gal og arrig, 
saa det er ikke muligt for noget Menneske at leve 
lykkelig med hende; og jeg vil ikke være Skyld i 
nogens Ulykke." Men Bejleren blev ved og trængte 
paa : han vilde endelig have hende, hvordan hun saa 
var. Han skulde nok faa sat Skik paa hende, sagde 
han. Saa gav Faderen til sidst efter og sagde, at 
kunde de to blive enige, saa for ham gjærne; han 
var jo helst skilt ved hende, og han havde jo sagt 
Sandheden forud. Saa fride han til Pigen selv, og 

han betænkte sig ikke længe, men sagde strax ja. 
Han var jo kjed af at gaa der hjemme Som et 
Skumpelskud. 

Bejleren havde ingen Stunder at blive, sagde 
han, han skulde strax hjem igjen; og saa snart der 
var truffet Aftale om Bryllupsdagen, saa red han af 
Gaarde. De skulde ikke vente paa ham i Gaarden, 
sagde han, hvis han ikke skulde være kommen inden 
Kirketid; han skulde nok møde i Kirken til rette 
Tid. Og saadan gik det ogsaa. Faderen tog til 
Kirke med Bruden, og der var et stort Brudefølge: 
hendes Søstre og Svogre og hele Bylaget var jo med, 
og alle i deres bedste Stads. Brudgommen var paa 
Pletten, han var i Rejsedragt, og de kom op ad 
Kirkegulvet, og de blev viede. 

Saa snart som Yielsen var ovre, saa tog han 
sin Brud ved Haanden og gik ud af Kirken med 
hende. Han sagde til Faderen, at han maatte have 
dem undskyldt, de kom ikke med til Bryllupsgildet; 
han maatte strax hjem, han havde ingen Tid at give 
bort. Og saa sørgede han for at komme afsted. 
Brudgommen var ikke kjørende, som alle de andre, 
men han var ridende. Han havde en dejlig stor 
Graaskimmel med en rigtig Ryttersadel paa og et 
Par Pistoler i Sadelhylstrene. Han havde ingen 
Frænder eller Venner i Følge med sig, ingen andre 
end en prægtig, stor Hund, som laa foran Hesten, 
mens Herren var inde i Kirken og blev viet. 

Brudgommen tog sin Brud og løftede hende op 

paa Sadelknappen, saa let som hun kunde været en 

Tante, svang sig saa selv i Sadlen, gav Hesten af 
Sporerne og red afsted med den store Hund efter 
sig. Brudefølget stod stille og saa' efter ham og 
rystede paa Hovederne. Saa kom de til Vogns og 
hjem i Bryllupsgaarden, og de maatte holde Gilde 
uden enten Brud eller Brudgom. 

Bruden syntes slet ikke godt om de Anstalter, 
men hun vilde dog ikke strax yppe Kiv med sin 
Brudgom; og da han red rask hen ad Yejen med 
hende, uden at mæle et Ord, saa brød hun Isen og 
sagde: det var dog en dejlig Hest, de havde at 
ride paa. „Ja," svarede han, „jeg har syv andre 
Heste hjemme paa Stald; men denne er min Livhest; 
det er den dyreste og den kj ær es te, jeg har/ Og 
saa den prægtige Hund, sagde hun, den syntes hun 
ogsaa godt om. „Den er ogsaa en Perle, " sagde 
han, „og den har kostet mig mange Penge." 

Paa Yejen kommer de igjennem en Skov. Dér 
springer Brudgommen af Hesten og skærer en Pile- 
vaand af. Den tager han og snor tre Gange om 
sin Finger, binder saa en Traad om den og flyr den 
til Bruden: „Den skal du have i Fæstensgave," siger 
han; „gjem den godt, og hav den altid hos dig! Det 
vil du ikke fortryde." Hun syntes, det var en underlig 
Fæstensgave; men hun stak den da til sig, og saa 
red de igjen en Stund. Da tabte Bruden sin ene 
Handske. „Tag den op, Trofast!" sagde Manden. 
Men Hunden sansede det ikke: den lod Handsken 
ligge. Saa trak han en Pistol frem af Sadelhylstret 
og skød Hunden, saa den laa død paa Pletten, og 

saa red han videre. „Hvor kunde du dog nænne 
det?" siger Bruden. „Jeg siger aldrig mine Ord 
uden én Gang," svarer Brudgommen. Saa sagde han 
ikke mere, og de red igjen en Stund tavse. 

Saa kom de til et Vandløb, de skulde over; 
der var ingen Bro, men et Vadested. Saa siger 
Manden til Hesten: „Fas vel paa! Ikke et Stænk 
paa min Brud!" Men da de kom over Vadestedet, 
saa var hun jo dog slemt opstænket. Saa springer 
Manden af Hesten og løfter hende ned paa Jorden. 
Saa trækker han den anden Pistol ud af Sadel- 
hylstret og skyder sin Hest, saa den laa død paa 
Stedet. „Den kostelige Hest!" raaber Bruden. „Ja, 
jeg siger aldrig mine Ord uden én Gang," svarer 
Manden. Saa tager han Sadel, Dækken og Bidsel 
af Hesten; Bidsel og Dækken tager han selv, men 
Sadelen rækker han til sin Brud og siger: „Den kan 
du bære; vi er snart hjemme." Og saa giver han 
sig paa Vejen til Fods. Den kjønne unge Kone fik 
jo i en Fart Sadelen paa Byggen og fulgte med; 
hun havde ingen Lyst til, at han skulde have behov 
at sige det samme til hende mere end én Gang. 

De var snart ved hans Hjem, en rigtig smuk, 
stor Gaard var det. Baade Karle og Piger kom 
springende ud og tog imod dem. Saa siger han til 
dem: „Se, det er min Kone og jeres Madmoder. 
Hvad hun befaler jer, det, skal I gjøre, lige saa fuldt 
som om jeg havde sagt det." Saa fører han hende 
ind og viser hende alt det indvendige, baade Stuer 
og Kamre, Køkken og Kj ælder, Bryggers og Mælkestue, 

og saa siger han: „Det her inde har du at passe; 
det der ude har jeg at passe. " Og saa kom de til 
Bords og til Sengs den Aften. 

Der gik Dage, og der gik* Uger og Maaneder : 
den unge Kone styrede sit Hus, og Manden passede 
sin Gaard, og der var aldrig et ondt Ord imellem 
dem. Alle Folk paa Gaarden var vante til at lystre 
Manden, og de lystrede nu ogsaa Konen ; og der var 
gaaet et halvt Aar, uden at hun havde givet ondt 
af sig, og uden at han havde behøvet at sige sine 
Ord mere end én Gang. Han var altid blid og 
venlig imod hende, og hun var altid mild og altid 
lydig. Saa siger han en Dag til hende: „Kunde 
du dog ikke have Lyst at komme hen og se til din 
Slægt en Gang?* — „Jo, min kjære Mand! det 
vilde jeg gjærne, naar jeg blot kunde, u sagde hun. 
„Det kan du godt. sagde Manden; „men du har jo 
aldrig talt om det. Saa lad det være strax! Gjør 
dig nu færdig, mens jeg faar Kj øretøj et i Stand!" 
Saa gik Manden ned i Stalden og fik alting i Orden, 
og Konen skyndte sig alt hvad hun kunde for at 
blive omklædt til Rejsen. Manden kjører op for 
Døren, slaar et Skrald med Pisken og kalder ind: 
„Er du saa færdig?" — „Ja, lille Mand!" siger 
hun, saa kommer hun springende ud og kommer op 
paa Vognen. Hun var rigtig nok kun halvt færdig 
med Paaklædningen; men hun havde Klæderne paa 
Armen og gjorde sig da helt færdig, efter at hun 
var kommen paa Vognen. 

Saa kjørte de. Da de er komne Halvvejen, 
saa ser de en stor Flok Ravne flyve over Vejen. 
„Sikke kjønne hvide Fugle ! u siger Manden. „Nej, 
de er da sorte, lille Mand!" siger Konen. „Det 
Vejr holder ikke til Aften," sagde han, saa vendte 
han Yognen og kjørte hjem igjen. Hun forstod jo 
nok Meningen: at hun nu for første Gang havde 
sagt ham imod; men hun lod som ingen Ting, og 
de talte venlig sammen, mens de kjørte tilhage. 
Hestene kom i Stald igjen; og Vejret holdt sig godt 
lige til Aften. 

Da der var gaaet en Maaned, siger Manden en 

Morgenstund: „I Dag tror jeg, vi beholder smukt 

Vejr. Kunde du ikke have Lyst at besøge din 

Slægt?" Jo, det havde hun rigtig nok, og hun 

skyndte sig bedre end sidst, saa da Manden holdt 

for Døren og smældede med Pisken, saa var hun 

helt færdig og kom da springende ud og kom op til 

ham paa Vognen, og saa kjørte de. De var allerede 

et godt Stykke over Halvvejen, da de kommer til en 

stor Flok Faar og Lam. „Det var en svær Hob 

Ulve," siger Manden. „Ja, du mener nok Faar, 

lille Mand!" sagde Konen. — „Det holder dog ikke 

ud til Aften," sagde Manden, og saa' op til Skyerne, 

„det er bedst, vi kommer hjem strax. „Saa vendte 

han Vognen og kjørte lige samme Vej tilbage. De 

talte om andre Ting, og det meget blidt og fornøjelig. 

Vejret holdt sig dog ogsaa den Dag. 

Da der igjen var gaaet en Maaned, saa siger 
Manden en Morgen til sin Kone: „Vi maa dog se, 

vi en Gang kan naa hen at besøge din Slægt. 
Hvad mener du, om vi tog afsted i Dag? Det ser 
ud til godt Yejr. u Det mente Konen ogsaa, hun 
var færdig i en Fart, og de kjørte afsted. De er 
ikke komne ret langt, før de ser en stor Flok 
Svaner trække hen over deres Hoveder. „Det var 
da en farlig Hoben Storke/ siger Manden. „Ja r 
det har du Ret i, lille Mand!" siger Konen, og saa 
kjører de videre. Og den Dag var der ingen For- 
andring at mærke i Vejret, og de kom helt hjem 
til hendes Faders Gaard. Han tog rigtig venlig 
imod dem, og der gik strax Bud efter de to andre 
Døtre og deres Mænd, og de kom, og der var Gilde 
og Glæde i Gaarde, da de alle var samlede. 

Konerne, de tre Søstre, gik sammen ud i Køk- 
kenet; dér kunde de bedst tale sammen, for de 
havde jo meget at forhandle, og især skulde de to 
yngre Søstre da rigtig spørge deres ældste Søster 
ud, som de nu ikke havde set snart i Aar og Dag. 
Og saa hjalp de ogsaa til med Anretningen. Det 
bedste var jo ikke for godt til denne Højtidelighed. 
De tre Svogre sad imens inde i Stuen hos deres 
Svigerfader; og de havde da ogsaa meget at tale 
og spørge om indbyrdes. Saa siger den gamle Bonde : 
„Det er den første Gaag, jeg har jer alle samlede, 
og nu vil jeg da spørge jer rent ud, hvordan I er 
fornøjede med jeres Giftermaal." De to Mænd, som 
havde faaet de to yngste, godlidende Søstre, de 
sagde strax, at de var rigtig godt fornøjede med 
deres Part. De levede hver rigtig lykkelig med sin 

Kone. „Men hvordan gaar det dig med din?" 
sagde baade Svigerfaderen og begge Svogrene til 
ham, som havde faaet den ældste af Søstrene. „Der 
kunde aldrig nogen have faaet en bedre Kone end 
jeg har," svarede han. — „Da gad jeg dog set, 
hvem af jer der har den lydigste Kone," sagde 
Svigerfaderen; og saa tog han en Bvær Sølvkande, 
han havde , og den fyldte han helt med Sølvpenge 
og Guldpenge. Den Kande satte han midt paa 
Bordet foran de tre Mænd, og saa sagde han, at 
den skulde tilhøre den af dem, som havde den ly- 
digste Kone. 

Det skulde de jo strax -prøve. Saa gik den 
Mand, som yar gift med den yngste Søster først hen 
til Køkkendøren og kaldte ud: „Kom lidt her ind, 
Mette!" sagde han, „og det jo før jo heller!" — 
„Ja, nu kommer jeg," sagde hun; men det varede 
endda noget, inden hun kom: hun havde noget, hun 
først skulde have snakket ud om med en af Søstrene. 
„Naa, hvad vil du mig?" spurgte hun. Manden 
maatte saa finde paa et og andet, og saa gik hun 
med det. 

Nu skulde han prøve, som var gift med den 
mellemste Søster. „Aa, kom lidt her ind, Maren!" 
sagde han. Hun sagde ogsaa: „Ja, nu kommer jeg 
strax," men det varede dog noget, inden hun kom: 
hun stod med noget mellem Hænderne og skulde 
først have det lavet i Stand, som hun vilde have 
det. Hendes Mand maatte da ogsaa finde et Paa- 
skud, hvorfor han havde kaldt. 

Saa til sidst gik den ældste Søsters Mand hen 
til Døren, lukkede den et Øjeblik paa Klem og 
sagde blot én Gang: „Karen!" — »Ja!" sagde hun; 
hun stod just med et stort Fad Mad i Hænderne. 
„Tag det strax!" sagde hun rask til Søstrene; men 
de saa' blot forundrede paa hende og tog ikke imod 
det. Klask! saa smed hun Fadet midt paa Gulvet, 
sprang ind i Stuen og sagde: „Hvad vil du? lille 
Mand?" — „Aa, jeg vilde blot se dig," sagde han; 
„men siden du nu er her, saa kan du tage den 
Kande, dér staar; den hører dig til, med hvad der 
er i den. — Og saa kunde du lade os se, hvad du 
fik i Fæstensgave paa vor Bryllupsdag." — „Ja, 
her er den," sagde Konen, saa trak hun Pileringen 
frem af Barmen, hvor hun bar den. Manden rakte 
den til sin Svigerfader og sagde: „Kan I rette den 
ud?" — Nej, det lod han da nok være, uden at 
brække den itu. „Ja, ser I vel," sagde Manden, 
„havde jeg ikke bøjet Grenen, mens den var grøn, 
saa havde jeg aldrig faaet den Skik paa den." 

Saa blev der holdt et lystigt Gjæstebud, og 
Manden fra det andet Herred rejste saa hjem med 
sin Kone, og de levede et langt og lykkeligt Liv 
sammen. 

15. Gode Gjerningers Løn. 

Der var en Gang en Mand, som kom gaaende 
ad i Skoven, for at hugge sig noget Brændeved. 
Han gik og saa' paa det ene Træ efter det andet; 
men de var alt for gode til det Brug; dem kunde 
der blive Gavntømmer af, naar de fik Lov at staa, 
saa dem nænte han ikke at fælde Omsider fandt 
han da et Træ, som han syntes var ikke for godt: 
det var krumt og forkrøblet og vissent og trøsket; 
det fandt han passeligt til Brændsel, og det begyndte 
han at hugge løs paa. 

Saa er der nogen, der taler til ham og siger: 
„Hjælp mig løs, min gode Mand!" Og da han skal 
til at se, hvem det er, saa er det en stor Hugorm, 
der er kommen til at sidde fast i Træet; den er 
klemt inde i en Revne og kan ikke gjøre sig selv 
fri. „Nej, jeg vil ikke hjælpe dig," siger Manden, 
„for saa gjør du mig Fortræd." Ormen sagde nej, 
den skulde intet ondt gjøre ham; han maatte endelig 
hjælpe den løs. Saa tog Manden ganske forsigtig 
og stak sin Øxe i Spalten under Ormen, saa den 
blev fri. Men aldrig saa snart var den løs, saa 
slyngede den sig op ad ham og satte Brodden frem 
og hvislede og vilde til at stikke ham. 

„Sagde jeg det ikke nok," siger Manden, „at 
du var et Skarn, som vilde lønne godt med ondt!" 
— „Ja," svarer Ormen, „det maa du godt sige; 
men saadan er det jo i Verden, at alle gode Gjer- 

ninger skal ilde lønnes." — „Det er ikke sandt/ 
siger Manden, „gode Gjerninger skal godt belønnes/ 
— „Det faar du ingen til at holde med dig i," 
siger Ormen, „jeg véd bedre, hvordan det gaar til 
i Verden." — „Lad os høre os for!" siger Manden. 
„Ja nok!" siger Ormen. Den slap ham ikke; men 
han maatte gaa med den gjennem Skoven, til de 
mødte en gammel Erik, som gik og græssede. Den 
var baade bovlam og sadelbrndt; den var blind paa 
det ene Øje og havde kun nogle usle Stumper Tæn- 
der tilbage i Munden. 

Den spurgte de ad, om gode Gjerninger blev 
vel eller ilde lønnede. „De bliver ilde lønnede," 
sagde Hesten; „nu har jeg tjent min Herre tro i 
tyve Aar, baaret ham paa min Ryg og draget hans 
Karm, passet paa min Fod ved hvert et Skridt, at 
jeg ikke skulde snuble, og han komme galt afsted 
derved. Saa længe jeg var ung og stærk, havde jeg 
mine gode Dage og blev baade fodret og vandet og 
striglet, havde min gode Stald og rigelig Strøelse; 
men nu, da jeg er bleven gammel og svag, saa 
maa jeg gaa i Møllen den udslagne Dag, kommer 
aldrig under Tag og faar ikke andet til Føden, end 
hvad jeg selv kan pille sammen. Nej, gode Gjer- 
ninger bliver kun ilde lønnede." 

„Dér kan du høre," sagde Ormen; „nu stikker 
jeg dig." — „Aa nej!" sagde Manden, „bi dog 
lidt! Der kommer Mikkel Ræv; lad os spørge ham 
om hans Mening." Mikkel kommer jo listende og 
staar og ser paa dem : han saa' jo nok, at Manden 

var i en slem Knibe. Saa spør Ormen Mikkel ad, 
om det er saa, at gode Gjerninger bliver ilde løn- 
nede, eller de bliver godt belønnede. „Sig godt!" 
hvisker Manden, „saa faar du to fede Gæs." Ormen 
hørte ikke det Hviskeri. Saa siger Mikkel: „Gode 
Gjerninger bliver godt belønnede/ og i det samme 
springer den til og bider Ormen i Nakken, saa den 
faldt ned paa Jorden. Men inden den døde, fik 
den dog sagt: „Nej, gode Gjerninger lønnes ilde; 
det fik jeg at fornemme, som skaanede Mandens 
Liv, til han fik stjaalet Livet af mig." 

Saa var Ormen død, og Manden var fri. Han 
siger da til Mikkel : „Ja, kom saa med hjem og faa 
dine Gæs!" — „Nej Tak!" siger Mikkel; „jeg gaar 
ikke til Byen; for dér faar jeg Hundene paa mig." 
— „Saa vent her, til jeg kommer med dem!" sagde 
Manden, og saa løb han hjem til sit Hus og sagde 
i en Fart til sin Kone: „Skynd dig og tag to fede 
Gæs og stop i en Sæk! dem har jeg lovet Mikkel 
Ræv til Frokost i Dag." Konen tog ogsaa en Sæk, 
og hun stoppede noget i den; men det var ingen 
Gæs: det var to bidske Hunde, de havde. Manden 
løb ud med Sækken til Ræven og sagde: „Der har 
du din Løn." — „Tak!" sagde Ræven, „saa var 
det dog ingen Løgn, hvad jeg sagde før: at gode Gjer- 
ninger skal godt belønnes." Saa smed den Sækken 
paa Ryggen og løb ind i Skoven. „De er godt 
tunge," sagde Mikkel, saa satte han sig ned og 
løste op for Sækken med sine skarpe Tænder. Men 
i det samme f6r de to bidske Hunde ud af Sækken 

og røg i Halsen paa ham. Han kunde ikke slippe 
fra dem; de bed ham helt ihjel. Men først fik han 
dog sagt: „Nej, det var dog alligevel Løgn, jeg 
sagde før; gode Gjerninger skal ilde lønnes." 



16. Trosvend 



Der var en Gang en Fader og en Moder, som 
havde en Søn, der hed Svend, som skulde ud i 
Verden at tjene sit Brød. Faderen gav ham den 
Formaning med, at han skulde altid le med de 
leende og græde med de grædende, være glad med 
de glade og bedrøvet med de bedrøvede. Og Mo- 
deren lagde til, at han maatte aldrig gaa nogen 
Kirke forbi, uden at gan dér ind og tage Velsig- 
nelsen med sig. 

Saa kom Svend ud at tjene paa en Herregaard, 
hvor hans Herskab syntes saa godt om ham, at han 
steg fra den ene Post til den anden og var snart 
deres mest betroede Tjener. Derover, blev hans 
Medtjenere misundelige, og især var der én, som 
aldrig lod nogen Lejlighed gaa forbi, naar han 
trode at kunne sætte ondt for ham. Han bad en 
Gang Herren lægge Mærke til, at naar Fruen lo, 
saa lo Svend med; naar hun græd, saa græd Svend 
ogsaa; naar hun var glad, saa var Svend ogsaa 
glad; og naar hun var bedrøvet, saa hængte han 
med Hovedet. 

Det var ganske rigtigt. Herren lagde Mærke 
til det, og han begyndte at tro ondt baade om 
Svend og om sin Eone. Han blev mere og mere 
mistænkelig og ilde stemt imod sin betroede Tjener, 
og endelig bestemte han sig til at ville skille sig 
af med ham paa den Maade, at han sendte ham 
i et Ærende hen til en Teglovn, han havde, og 
hvor han forud havde Bagt til, at den første, der 
kom med Bud fra ham, skulde de tage og kaste 
ind i den gloende Ovn. 

Svend gik strax, da det blev sagt ham, at han 
skulde bringe et Bud ned til denne Teglovn; men 
paa Vejen kom han til en Kirke, og han glemte da 
ikke at gjøre, som hans Moder havde bedt ham: 
han gik inden for, at tage Velsignelsen med sig 
ogsaa paa denne Vandring. Den onde Tjener, som 
havde bagtalt Svend for deres Herre, han gav sig 
paa Vejen lidt efter, for han skulde jo forvisse sig 
om, at Svend kom i Ovnen. Han standsede ikke 
ved Kirken, saa han kom først der ud og blev da 
strax greben og kastet ind i den gloende Ovn. 
Men Svend, som var bleven lidt forsinket i Kirken, 
han kom sidst til Ovnen, bragte sit Ærende og 
vendte saa tilbage til Gaarden i god Behold og 
uden at han havde nogen Anelse om, hvad der var 
foregaaet og hvad han havde undgaaet. Hans Herre 
blev meget forundret ved at se ham igjen, og han 
tog sig da for at spørge ham ud: om han var 
gaaet lige til Teglovnen. Svend tilstod, at han 
havde paa Vejen været inde i Kirken for at tage 

Velsignelsen med, som han. havde lovet sin Moder; 
og med det samme kom han til at fortælle hele den 
Formaning, han havde faaet med hjemme fra, baade 
fra Fader og Moder. Da forstod Herren, at Svend 
var en tro og god Tjener, og at Bagvaskeren kun 
havde faaet Løn som forskyldt. 

Frå den Tid af kaldte Herren ham aldrig for 
andet end Trosvend, og han blev hver Dag mere 
vis paa, at han kunde stole paa ham i ét og alt. 
Saa var det en Dag, der var en fremmed Herre- 
mand i Besøg paa Gaarden, og de kom til at tale 
om Troskab. Den fremmede Herremand sagde, der 
var ingen, som man helt kunde stole paa. Enhver 
var Tyv i sin Næringsvej, og ingen fulgte Sand- 
heden længer, end han saa' sin Fordel ved det. Men 
Værten sagde, at han havde en Tjener, det var 
hans Trosvend, han havde aldrig sagt en Løgn og 
vilde heller ikke gjøre det, enten Sandheden saa 
var ham til Gavn eller til Skade. Den fremmede 
Herremand mente, at det skulde han nok faa ham 
til, og de væddede om det, og satte hver sin Herre- 
gaard paa Spil. 

Saa blev Trosvend kaldt ind, og han fik Bud og 
Brev at bære til den fremmede Herremands Frue. Han 
fik et Sæt af sin Herres bedste Klæder paa og Herrens 
bedste Hest af Stalden at ride paa, og saa kom han 
afsted og skulde komme igjen samme Aften. I det Brev, 
han fik med sig fra den fremmede Herremand til hans 
Frue, dér var der jo fuld Besked om, hvordan de 
skulde. tage imod ham. Han blev da tagen imod 

som en fin Herre. Hesten blev sat i Stald, og han 
blev sat til Højbords med Fruen, og hun klinkede 
med ham og drak Skaaler; og der var andre til 
Stede, som ogsaa drak med ham, og det blev de 
ved med, til de fik ham drukken. Saa fik de Kor- 
tene frem, og han maatte spille med, og hvordan 
det gik eller ikke gik, saa sagde de, at han havde 
spillet bort alt hvad han havde, ikke blot sine 
Penge, men ogsaa de fine Klæder, han havde paa, 
og sin Herres bedste Hest, som han var kommen 
der med. Saa trak de Klæderne af ham og put- 
tede ham i en Seng, og det var langt op ad den 
næste Dag, inden han havde sovet Rusen ud. 

Klæderne, han var kommen i, dem havde han 
jo spillet bort, og Hesten ligesaa. Saa gav de ham 
nogle usle Pjalter, han maatte trække i, og saa en 
Kjæ^ i Haanden, og saa satte de ham paa Porten. 
I denne elendige Skikkelse maatte han da give sig 
paa Hjemrejsen, og han maatte bruge sine Ben saa 
godt som han vilde, saa kunde han dog ikke vinde 
hjem før hen ad Afben. 

Trosvend var meget ilde tilfreds med sig selv 
den Dag, og som han stavrer hen ad Vejen, saa 
synes han da, at det var dog rent umuligt for ham 
at fortælle Herren, hvordan han havde baaret sig 
ad. „Det bliver galt," tænkte han, „naar jeg kommer 
hjem. Jeg kan nok tænke mig, hvad Herren vil 
spørge mig om; men hvad jeg saa skal svare, det 
er ikke saa let at vide." Da han nu var kommen 
saa nær hjem, at han kunde se Gaarden , saa ^yilde 

han gjøre en Prøve. Saa sætter han sin Kjæp ned 
i Jorden og hænger sin gamle Stodderhat paa den. 
„Nu er du Herren," siger han. Saa gaar han et 
lille Stykke bort fra den, og saa siger han først: 
„Velkommen, Trosvend!" Det tænkte han, at hans 
Herre vilde sige. „Tak, naadige Herre!" Det var 
nu ogsaa saa ligefrem. Saa siger han: „Men hvor- 
dan er det, du ser ud? Hvor er Hest og Mundering 
blevet af?" — „Ja, naadige Herre! dem har jeg 
mistet. Ude i Skoven blev jeg overfaldet af Røvere, 
og de plyndrede mig ud og tog baade Hest og Mun- 
dering fra mig, og jeg reddede ikke andet end det 
bare Liv." Det syntes han, Hatten rystede paa Ho- 
vedet ad, enten det nu var Yinden, der tog i den, 
eller hvad det var. Den Forklaring duede ikke, det 
kunde han nok mærke. „ Og siger j eg nu det," tænkte 
han, „saa sender Herren Folk ud til alle Sider, at 
lede om de Røvere. Men der er ingen at finde, og 
der er aldrig noget Menneske, der har set dem. 
Saa staar jeg der som en Løgner." 

Saa gaar han igjen et lille Stykke bort fra 
Ejæppen, og saa begynder han for fra: „Velkommen 
Trosvend!" — »Tak, naadige Herre!" — „Hvordan 
er det, du ser ud? Hvor er Hest og Mundering 
blevet af?" — „Jeg red vild og kom ud i en Mose, 
og dér red jeg Hesten i Bløde, saa jeg maatte 
springe der fra og fik ingen Ting med mig." — 
Nej, han syntes igjen, at Hatten rystede paa Ho- 
vedet, og saa tænkte han ved sig selv: „Naar jeg 
nu gagde det, saa vilde de ud og lede efter Hesten; 

og noget af Munderingen maatte da ogsaa være til 
at finde. Nej, det gaar heller ikke an." 

Saa gaar han igjen lidt bort fra Ejæppen, 
vender sig om til den og begynder som før: „Vel- 
kommen, Trosvend! — »Tak, naadige Herre!" — 
„Men hvordan er det, du ser ud? Hvor er Hest 
og Mundering blevet af?" 

„Stuen var varm, og Mjøden var sød; 
derfor misted jeg Klæder og Ganger rød." 

Da syntes han, Hatten nikkede ad ham. „Ja, saa- 
dan var det," sagde han, „og saadan maa det være." 
Saa satte han den gamle Hat paa sit Hoved igjen, 
og tog Ejæppen i Haanden, og saa gik han lige 
hjem paa Gaarden. Han gik op til Herren, og den 
fremmede Herremand var jo ogsaa til Stede. Men 
Herren begyndte ikke med at byde Velkommen, og 
han kaldte ham heller ikke for Trosvend; han lod 
meget barsk, da han raabte imod ham: „Plager 
Fanden dig? Svend! Har du sat min Hest og mine 
gode Klæder over Styr?" „Ja," sagde Trosvend : 

„Stuen var varm og Mjøden var sød; 
derfor misted jeg Klæder og Ganger rød." 

Og han fortalte videre, hvordan alting var gaaet 

til : han havde drukket sig fuld og spillet det 

hele bort. 

„Du gaar dog Mester af Spillet, Trosvend!" 

sagde hans Herre; „for nu kan du tage den Herre- 

gaard, du var sidst til Gjæst paa; den skal herefter 

høre dig til." Og saadan blev det ogsaa, saa 
Trosvend blev Herremand, og det fordi han altid 
fulgte Sandheden. 



17. Synd og Naade 

Der var en Gang en ung Pige, som havde 
hverken Fader eller Moder. Sin Fader havde hun 
mistet i sin Opvæxt; sin Moder havde hun aldrig 
kjendt: hun var død strax efter at hun havde født 
Datteren til Verden. Den unge Pige, Margrete var 
hendes Navn, hun var ude mellem fremmede; men 
hun havde det godt, for hun var afholdt og elsket 
af alle. Hun havde haft mere end én Frier, men 
hun havde stadig svaret nej : hun vilde ikke gifte 
sig. Og det var ogsaa hendes Alvor, hun havde 
lovet sig det selv; og Grunden dertil var den Skræk, 
hun havde for at føde Børn. 

Omsider var der en ung Præst, som bejlede til 
hende. Hun sagde, som hun plejede, at hun vilde 
aldrig gifte sig; men den Gang faldt det hende 
meget svært at give et Afslag; for hun havde ham 
kjær i sit Hjærte. Hun var da meget sorrigfuld 
og urolig i sit Sind ; og saadan vandrede hun 
en Aftenstund om i Haven. Dér mødte hun en 
gammel Kone, som spurgte hende ad, hvorfor hun 
var saa ilde til Pas. Først vilde hun ikke ud med 

det; men da Konen trængte ind paa hende, saa 
tilstod hun, at hun sørgede over, at hun havde 
maattet afvise en Bejler, hvem hun dog elskede af 
Hjærtet; men hun vilde og turde ikke gifte sig, af 
Frygt for at komme til at føde Børn. 

Den gamle Kone havde Ord for at være en 
klog Kone — hun var en rigtig Hex, var hun — , 
og hun sagde da, at Pigen kunde godt blive fri for 
at faa Børn, om ogsaa hun giftede sig med den 
Mand, hun havde kjær, og som saa gjærne vilde 
have hende til Kone. Naar den lille Jomfru vilde 
vise hende en lille Erkjendtlighed , saa skulde hun 
saa gjærne sige hende, hvordan hun kunde blive 
ganske rolig for, aldrig at komme til at føde Børn. 
Den unge Pige lovede hende en god Betaling, og 
Konen sagde da, at hun skulde blot Juleaften 
sanke syv smaa Stene, fire sorte og tre hvide, og 
saa skulde hun gaa ud til Brønden, veude Byggen 
til den og kaste de syv Stene, den ene efter den 
anden, baglængs over sin venstre Skulder, og hver 
Gang skulde hun sige et Par Stavelser, som Pigen 
ingen Mening kunde finde i, men som var snart 
lærte udenad. 

Den unge Pige fandt, at det var nemt bestilt 
og en meget let Maade at slippe for et stort Onde; 
og hun blev nu let om Hjærtet og glad igjen. Den 
unge Præst havde ikke opgivet Haabet; og næste 
Gang han talte til hende om Giftermaal, saa havde 
hun jo skiftet Sind og gav ham sit Ja, og Brylluppet 
blev bestemt til næste Foraar. Julen faldt jo imellem, 

og Juleaften, da det var blevet mørkt, listede Pigen 
sig ud i Gaarden og hen til Brønden med syv smaa 
Stene, fire sorte og tre hvide, som hun havde sanket 
op, og hun kastede dem en efter anden bag over 
venstre Skulder ned i Brønden. Den første Sten 
hun kastede, saa syntes hun, at hun hørte ligesom 
et Suk. Ligesaa ved den næste. Hun tænkte, det 
maatte være Indbildning; men hun blev mere og 
mere ilde til Mode: for hver Sten hun kastede ned 
i Brønden syntes hun, at hun hørte Sukkene lyde 
højere og højere; til sidst var det som et helt 
Skrig. Men hun blev ved, til den sidste Sten var 
falden ned i Brønden; saa løb hun ind i Huset; og 
da kun kom imellem de andre, saa glemte hun den 
Forskrækkelse og lo ad sine egne Indbildninger. 

Næste Vaar stod Margretes Bryllup, hun fulgte 
sin Brudgom til hans Præst egaard, og de levede dér 
i Kjærlighed og Glæde Aar ud og Aar ind. Der 
var gaaet syv Aar, de havde været et lykkeligt 
Par; Børn var der jo ingen af; men det gjorde 
ikke noget Skaar i deres Lykke. 

Saa er det en dejlig Maaneskinsaften i Høstens 
Tid, at Præsten og hans Kone gaar Arm i Arm 
gjennem deres Have og ud paa Eirkegaarden , som 
støder op til den. Saa lige med ét, som de bedst 
gaar, saa slipper Præsten hendes Arm, træder et 
Skridt tilbage og saa frem igjen og gaar helt om- 
kring hende, og hele Tiden stirrer han ned paa 
Jorden. „Men hvad er det? lille Mand!" siger 
hun. Han svarer hende ikke, men griber hende ved 

Armen og drager hende afsted hjem til Præste- 
gaarden. „Tænd Lys!" siger han. „Det trænger 
vi da ikke til," siger Præstekonen. „Tænd strax 
Lys!" siger Præsten. Hun tror, han er syg., og 
hun skynder sig at komme med Lys. Han tager 
og flytter Lysene hid og did og stirrer imens paa 
Gulv og paa Vægge. Hun bliver helt urolig for 
ham og gaar hen til ham og vil lægge sine Arme 
om hans Hals. Men Præsten støder hende fra sig 
og siger: „Vig fra mig! Hvilken gruelig Synd har 
du begaaet, siden din Skygge er vegen fra dig? 
Hverken Himlens eller Jordens Lys lader dig kaste 
nogen Skygge. Og hverken Gud eller Mennesker 
kan forlade dig den Synd, du maa have begaaet. " 
Den unge Kone brast i Graad; men hun for- 
sikrede, at hun var sig ingen svar Synd bevidst. 
Præsten blev ved: „Skrift!" sagde han, „hvilken 
Pagt har du sluttet med den onde? eller hvem har 
du myrdet? Fader eller Moder eller Børn? Kun 
for saadanne Dødssynder viger Skyggen fra et Men- 
neske." Hun bliver ved at forsikre og sværge, at 
hun har ingen saadan Synd paa sin Samvittighed. 
Hun tænker sig om, og hun begynder at regne op, 
hvad for Fejl og Syndighed hun vidste med sig selv; 
men Præsten ryster paa Hovedet og siger: „Nej, 
skrift! hvad er det, du har begaaet!" Saa kommer 
hun endelig til at sige, at hun var nok selv Skyld 
i, at de ingen Børn havde; for hun havde altid 
haft saadan Angest for at føde Børn, saa hun havde 
besluttet aldrig at gifte sig, indtil en klog Kone 

havde lært hende det Raad med de syv Stene, der 
skulde kastes i Brønden; og det havde hun fulgt. 
Da sagde Præsten: „Det er Pagten, du har sluttet 
med .den onde; og du har forud stjaalet Livet af de 
syv Børn, som det var Guds Vilje, at du skulde 
have født til Verden." Saa løb han ind i sit Kam- 
mer og hentede alle de Penge, han havde, lagde 
dem i en Pung, stak hende den i Haanden, kastede 
en Kaabe og en Kyse paa hende, drog hende ud af 
Døren og sagde saa til hende: „Du kan ikke mere 
bo under mit Tag; gaa, hvor hen du vil! og kom 
aldrig mere for mine Øjne!" Hun vilde endnu for- 
svare sig: hun havde aldrig tænkt, at det var nogen 
Synd, hun begik. „Men er det en Synd," siger hun, 
„kunde du, som selv er Præst, da ikke hjælpe mig 
til at faa den forladt?" — »Nej!" sagde Præsten, 
„din Synd kan ikke forlades, saa lidt som der kan 
gro Roser op af denne Sten;" og saa slog han sin 
Haand i et Stenbord, der stod i Haven. Og han 
vendte sig bort og gik ind i Huset og stængede 
Døren og lod hende staa ene der ude. 

Præstekonen løb ud af Haven og hen ad Vejen. 
Hun skyndte sig at komme bort fra det Hjem, der 
nu havde lukket sig for hende. Hun havde nu kun 
den ene Tanke: at blive skilt ved sin Synd. Og 
hun vandrede paa sin Fod fra Sted til Sted og fra 
Land til Land, og hun skriftede sin Synd for 
mange hellige Mænd, baade Præster og Provster og 
Bisper; men ingen af dem kunde forlade hende 
den, og ingen af dem vidste Raad til at faa den 

forladt. Aar gik efter Aar, og hun blev ved at 
vandre. Naar enten Sol eller Maane var oppe, saa 
krøb hun i Skjul og turde ikke gaa ud; for da saa' 
hun jo stadig, hvad hun aldrig før havde lagt 
Mærke til: at hun havde ingen Skygge. Og derfor 
turde hun heller aldrig komme, hvor der var Lys 
eller Lamper. Kun under skyfuld Himmel, i Regn 
og Slud, i Taage og i Tusmørke, turde hun fort- 
sætte sin Vandring. 

Hun var nu kommen langt bort fra sit Hjem, 
i et fremmed Land, hvis Sprog hun dog forstod. 
Dér kom hun omsider til en gammel Præst, for 
hvem hun ogsaa skriftede sin Synd; han sagde som 
de andre, at han kunde ikke give hende Aflad; 
men han vidste mere end alle de andre: han vidste 
Raad. „Din Synd kan sones," sagde han, „men den 
maa sones, hvor den er begaaet, og du maa derfor 
gaa hjem til dit eget Land. I det samme Stift og 
det samme Herred, hvor din Mand bor, er der en 
gammel Præst, som har været paa den høje Skole 
sammen med mig; han kan vist hjælpe dig. Nu 
far vel, og Gud være dig naadig!" 

Saa gav hun sig igjen paa den lange Vandring 
og kom atter til sit eget Land og til den Egn, 
hvor hun hørte hjemme. Det var nu syv Aar, siden 
hun havde været der. De Penge, hun havde faaet 
med sig, var jo for længst slupne op, Qg hun havde 
maattet tigge sig frem. Hun saa' nu gammel ud, 
og syg og pjaltet og ussel var hun. Og såadan 
kom hun til den gamle Præst, som hun var bleven 

vist hen til. Hun talte ene med ham i hans Kammer 
og sagde ham alting fra først til sidst. Han tav 
en Stund, men omsider sagde han: „Jo, der er 
Frelse for dig; men du vil faa en haard Dyst at 
bestaa, før du naar til den." Hun sagde da, at 
hun vilde taale og lide alt, for at blive skilt ved 
sin Synd. Han lod da bringe hende Mad og Drikke 
og lod hende blive i Kammeret indtil Aften. Saa 
tog han hende med sig ind i Kirken og op i Koret. 
Han tændte Lysene paa Alteret og lod hende sætte 
sig paa Knæfaldet, med Ryggen vendt imod Alteret 
og Ansigtet mod den mørke Kirke. Han gav hende 
en Bog i Haanden; den maatte hun holde fast paa 
og ikke slippe eller tabe. Han slog derpaa en Kreds 
om hende paa Gulvet, og saa gik han op for Alteret 
og læste noget op af en Bog i et Sprog, som hun 
ikke forstod. Og saa sagde han til hende, at dér 
maatte hun blive siddende ubevægelig, ihvad hun 
saa fik at se og at høre, indtil næste Morgen, naar 
han selv kom og rakte hende Haanden og sagde: 
„Kom saa, Margrete!" Indtil da maatte hun ikke 
flytte sig fra sin Plads og ikke give en Lyd fra 
sig: ikke skrige og hyle af Angest, ihvad der saa 
skete, og ikke svare et Ord, ihvem der saa talte 
til hende. Dersom hun kunde holde den Prøve ud, 
saa var hun frelst; men' hvis ikke, saa var hun 
fortabt. 

Dermed lod han hende ene og gik ud og laå- 
sede Kirkedøren efter sig. Han gik hjem og faldt 
paa sine Knæ og bad til Gud om hendes Frelse. 

Men hun sad stille paa Knæfaldet og bad tavst og 
inderlig om, at hendes Synd maatte forlades hende. 
Det første hun saa', da hun havde siddet noget, det 
var hendes Mand; han kom gaaende op ad Kirke- 
gulvet i sin Præstekjole; han smilede til hende og 
bredte Armene ud imod hende. Men hun blev sid- 
dende stille. Saa kom han nærmere op til hende; 
i det samme sluktes Lysene paa Alteret, og der 
blev bælgmørkt. Hun kunde føle hans varme Aande 
i sit Ansigt; men han rørte ikke ved hende, og 
strax efter tændtes Lysene atter, og da var han 
forsvunden. 

Da hun igjen havde siddet en Stund, saa kom 
der efterhaanden syv Børn op til hende, fire Drenge 
i sorte Klæder og tre Piger i hvide Klæder. Det 
var de syv ufødte Børn, som hun skulde have haft. 
De kom én efter én, fra den ældste til den yngste. 
Først saa' de mildt til hende og rakte Armene ud 
imod hende; men da hun blev siddende ubevægelig, 
saa spyttede de paa hende, og hver Gang brændte 
det hende som Ild. Det yngste af Børnene var en 
lille Pige, hun sagde til hende: „Lille Mor! vi to 
skulde have fulgtes ad til Himmerig." Men Præste- 
konen sad tavs og ubevægelig. Saa spyttede den 
lille ogsaa paa hende og sagde: „Tvi dig! Nu kom- 
mer ingen af os der." Det brændte Konen ind i 
Sjælen; men hun holdt sig rolig. Og derefter var 
der en Stund stille i Kirken. 

Men saa kom der farende én op imod hende, 
saa forfærdelig at se til, at det kan ikke beskrives, 

og da han var hende ganske nær, saa sluktes atter 
Lysene paa Alteret, og hun sad i Mørke. Men hun 
mærkede, at han var hende ganske nær, og han 
rakte ind efter hende fra alle Kanter og vilde slaa 
Bogen af hendes Haand, men han kunde ikke naa 
enten den eller hende. Og der blev en Larm og 
Tummel i Kirken, som om den var ved at falde 
sammen over Hovedet paa hende; men hun sad 
stadig stille og rørte sig ikke og gav ingen Lyd fra 
sig. Saa ophørte Larmen, Alterlysene tændtes igjen, 
og der var ingen at se i den øde Kirke. 

Da hun har siddet saadan en Stund i den dybe 
Stilhed, hun vidste ikke, hvor længe, saa begyndte 
det at lysne i Kirken, som om det var af Morgen- 
røden, og hun hørte Nøglen drejes om i Laasen, og 
hun saa' den gamle Præst komme gaaende op ad 
Kirkegulvet. Han gik lige hen til hende og rakte 
sin Haand ud imod hende; men han sagde ikke 
noget. Dér havde Præstekonen nær ladet sig narre; 
men hun huskede paa, hvad der var sagt hende, at 
Præsten vilde sige til hende. Og hun blev rolig 
siddende. Saa spyttede Skikkelsen paa hende og 
forsvandt, og i det samme svandt ogsaa den Lys- 
ning, hun havde antaget for Daggry. 

Først en rum Tid efter saa lysnede det atter, 
og lidt efter kom den gamle Præst virkelig, aabnede 
Kirkedøren, kom op til hende og rakte hende Haan- 
den med Ordene: „Kom saa, Margrete!" Saa gav 
hun ham Haanden og forsøgte at rejse sig; men 
længe kunde hun ikke, saa mat og fortumlet var 

han. Endelig kom hun dog op og fulgtes med 
Præsten ud af Kirken ; og i det hun traadte ud paa 
Kirkegaarden, saa randt Solen op, og hun saa' en 
lang Skygge falde hen over Grayene; det var hen- 
des-Skygge, som nu var kommen tilhage. 

Saa gik hun hjem med den gamle Præst, og 
han vederkvægede hende med Mad og Drikke, og 
lod hende hvile sig til over Middag; men saa sagde 
han til hende: „Gaa nu hjem til din Mand! Du 
niaa naa at se ham endnu i Aften." Saa gav hun 
sig paa Vejen og naade Præstegaarden, da det alt 
var Aften, og Præsten var gaaet i Seng. Hun 
syntes da, hun havde endnu ikke Mod og Kræfter 
til at aahenhare sig for sin Mand; saa gik hun til 
Husholdersken og had om Nattely. Hun saa' jo ud 
som en omløbende Tiggerske, og Husholdersken sagde 
først nej, de kunde ikke huse saadanne Folk; men 
hun bad saa længe og saa bønlig om, at de dog 
ikke maatte jage hende bort ud i Natten, saa Byg 
og daarlig som hun var. Saa omsider fik hun 
Lov at krybe ind i Ovnen og hvile dér paa nogle 
Straa. Men Husholdersken sagde, at hun skulde 
pakke sig strax om Morgenen, for det var hende 
strængt forbudt at huse Omløbere. 

Næste Morgen var Præsten tidlig oppe efter 
sin Sædvane, og han gik da, som han plejede, ud i 
sin Have. Dér kommer han hen til det Stenbord, 
hvor han sidste Gang havde set sin Hustru, den 
Aften han jog hende fra Hus og Hjem. Da saa 1 
han en RosenbuBk, der var voxet midt op af Sten- 

bordet, fald af de dejligste, udsprungne hvide Roser, 
der fyldte Haven med Vellugt. Da bares det ham 
for, at hans Hustru maatte have fundet Naade og 
være kommen tilbage til ham; og han kaldte paa 
Husholdersken og de andre Folk og spurgte dem, 
om der var kommet fremmede til Gaarden. De 
sagde først nej, for de var bange, da de havde 
overtraadt hans Forbud. Men han gik selv og ledte 
alle Vegne, indtil han kom til Ovnen. Der laa 
Straa uden for den, og da han søgte efter, saa laa dér 
inde Liget af en død Kvinde, og han kjendte strax, 
at det var hans Hustru ; han saa' ogsaa Fæstensringen 
paa hendes Finger. Da kastede han sig ned ved 
Liget og rakte Hænderne mod Himlen, og i det samme 
var han død, ramt af et Slag. 

Præsten og hans Hustru blev jordede paa Kirke- 
gaarden i én og samme Grav. 

Det var en Juleaften, der kom to fattige Van- 
dringsmænd til en Gaard og bad om, at de maatte 
blive der Natten over. Nej, sagde Gaardfolkene, 
de kunde ikke huse saadanne Stoddere. Saa gik 
de videre og kom til et Hus, hvor der bode en 
fattig Husmand med sin Kone. De bankede paa 
og spurgte, om de kunde være dér Natten over. 

Ja, sagde Folkene, det kunde de gjærne, naar de 
yilde tage til Takke med, som det kunde falde, for 
de var jo kun Smaafolk. 

De to fremmede sagde mange Tak, og de kom 
inden for. Saa hvisker Konen til Manden og siger: 
„Vi maa dog se at gjøre de fremmede lidt til gode 
paa denne højhellige Aften. Vi kommer til at 
slagte vores Vædderlam." — „Ja, lad os det!" 
sagde Manden; og de fik Lammet slagtet, og de fik 
en god Steg paa Bordet, og de spiste og var glade 
tilsammen den hellige Aften. Da det saa er Senge- 
tid, saa viser de Gjæsterne hen til deres egen Seng, 
det var den eneste de havde. Og saa spredte de 
Halm paa Gulvet, og dér lagde de sig selv. 

Næste Morgen fulgtes de ad til Kirke, og Hus- 
folkene had da de to Vandringsmænd, at de skulde 
tøve hos dem de to Helligdage: „For nu har vi jo 
al den gode Mad," sagde de, „den maa I hjælpe 
os med at fortære." De fremmede takkede, og de 
blev i Huset de to Juledage over. Saa tredje Jule- 
dags Morgen , da de skulde afsted , saa siger de 
fremmede Tak for god Behandling. Det var da 
slemt, sagde de, at de havde ikke noget at betale 
med. Aa, det kunde være det samme, sagde baade 
Mand og Kone; de havde ikke taget imod dem for 
nogen Løns Skyld. 

Lige som de skal gaa ud af Døren, saa siger 
den ene af de to Vandringsmænd: „Men det er 
sandt, havde det Lam ingen Horn?" — »Jo," siger 
Manden, „men de duede til ingen Ting." Han tænkte, 

at de fremmede maaské kunde have Brug for Vædder- 
horn og vilde have hedt om dem. „Hvor mange 
Horn havde det Lam?" siger den fremmede igjen. 
„To," sagde Manden, helt forundret over det Spørgs- 
maal. „Ja, saa kan I faa to Ønsker," sagde den 
fremmede, „hvilke I selv vil." Saa sagde Manden, 
at de havde ikke andre Ønsker, end at de maatte 
have deres daglige Brød og Udkomme her paa Jorden, 
og Himmerige efter deres Død. „Det give jer 
Gud I" sagde den fremmede; „om et Aar ser vi 
inden for til jer igjen." Og saa gik de to Vandrings- 
mænd videre. 

Fra den Dag af trivedes og formeredes alting 
for Husfolkene, paa den forunderligste Maade : de fik 
tre store Kalve for én af deres eneste Eo, de fik 
otte gode Lam af deres to Faar, og de fik saa 
mange Grise af deres So, saa de var snart ikke til 
at tælle; og af alt hvad der enten var saat eller 
hlev saat i deres Smule Agerland fik de vel hun- 
drede Fold. De hlev da helt velstaaende, og de 
tog fat og hyggede paa deres Hus, saa det hlev 
haade større og lunere. Og de gik og glædede sig 
til Julen, da de to fremmede vilde komme igjen. 
For de skjønnede nok, at al den Velsignelse havde 
de dem at takke for. 

Alle deres Nahoer og Byfolk undrede sig højlig 
over al den Velstand, der strømmede ind til det 
fattige Hus, og Folkene i Gaarden lige over for, 
dér hvor de to Vandringsmænd var hlevne afviste, 
undrede sig ikke mindst; og da de fik at høre, 

hvad Husfolkene ikke gjorde nogen Hemmelighed 
af: at al Velsignelsen skyldtes de gode Ønsker af 
de to fattige Vandrere, som havde gj æstet dem sidste 
Jul, saa blev de gruelig misundelige og syntes, at 
det var saa godt som stjaalet fra dem; for de 
kunde jo have faaet de gode Ønsker, dersom de 
blot havde taget imod dem. Da de nu hørte, at 
de fremmede havde lovet at komme igjen til Julen, 
saa tiggede og bad og truede de jo Husmands- 
folkene til at love, at naar de kom, skulde de vise 
dem over i Gaarden. 

Juleaften i Mørkningen kom de samme to Van- 
dringsmænd og bankede paa hos Husmandens. Baade 
han og Konen kom ud og tog imod dem og tak- 
kede dem for al den Velsignelse, de havde haft af 
deres Besøg. De fremmede bad, om de saa kunde 
blive dér Natten over og holde Jul med dem. Ja, 
sagde Husfolkene, intet vilde være dem kjau-ere; 
men de havde lovet Gaardfolkene lige over for at 
vise dem dér hen, naar de kom. De var saa kjede 
af, at de havde vist dem af i Fjor og vilde gjærne 
gjøre det godt igjen. „Og I faar det ogsaa meget 
bedre dér ovre, end vi kan gjøre det for jer," sagde 
Husfolkene. „Som I vil," sagde de fremmede, „saa 
gaar vi dér over i Aften; men i Morgen tidlig 
følges vi med jer i Kirke." Saa gik de over i 
Gaarden. Drengen var sat paa Udkig efter dem uden 
for Porten, og han løb strax ind og meldte deres 
Ankomst. Gaardmanden og hans Kone kom begge 

farende ud og tog imod de fremmede og førte dem 

14 

ind i deres Stadsestue, og de gjorde da saa mange 
Undskyldninger, fordi de havde vist dem af forrige 
Aar. Gaardmanden havde slagtet en fed Stud, og 
der blev bakket op for dem: de fik baade Suppe og 
Steg og Kage, og der var baade Godtøl og gammel 
Mjød, og Yin oven i Ejøbet. De fik deres eget 
Sovekammer med to store Senge i, med Dyner og 
Puder op under Loftet. 

Næste Morgen var de fremmede tidlig oppe; 
Gaardfolkene bad dem dog endelig at blive der 
Julen ud; men de fremmede sagde, at de skulde 
afsted: de vilde da til Kirke og saa gaa videre 
dér fra. Gaardmanden lod saa spænde for ain Stads- 
vogn: de maatte ikke gaa til Kirke, men skulde 
da kjøre. De takkede for det, og inden de skulde 
afsted, saa siger den ene af de fremmede til Vært 
og Værtinde, at de vidste da ikke, hvad godt de 
skulde gjøre dem, for det de var blevne saadan 
trakterede; Penge havde de ingen af. — „Men det 
er sandt," siger han, „havde den Stud Horn?" — „Ja, 
det havde den rigtig nok," sagde Manden; — han 
havde jo hørt af Husfolkene, hvad Snak der var 
faldet i Fjor, og han forstod jo saa strax, hvor 
dette bar hen. — „Hvor mange Horn havde den?" 
spør saa den fremmede. Konen trækker Manden i 
Ærmet og siger: „Sig fire!" Saa svarede Manden, 
at den Stud havde haft fire Horn. „Ja, saa Bkal 
I ogsaa have fire Ønsker, " sagde den fremmede; 
„I kan faa to hver." Og saa kom de paa Yognen, 
og Husfolkene kom da ogsaa op at kjøre med til 

Kirke. Gaardm anden kjørte selv; han skyndte sig 
det bedste han kunde, for at han snart kunde være 
hjemme igjen. Saa skulde han og Konen da blive 
enige om deres fire Ønsker. Saa kunde de jo faa 
alt, hvad deres Hj ærter begjærede. 

Saa snart han havde faaet de fremmede og Hus- 
folkene sat af ved Kirken, saa gav han sig da heller 
ingen Stunder til at bie Tjenesten over, men vendte 
strax Vognen og smurte paa Hestene, for at komme 
hjem saa snart som muligt. Men saa snubler den 
ene Hest for ham og sprænger en Skagle. „Saa, for 
Satan!" siger han, og han maa staa af og faa bødet 
Skaglen. Saa kommer han igjen til kj ørende. Men 
det varer ikke længe, saa snubler den anden Hest 
for ham. „Aa, gid Fanden havde jer begge to!" 
siger Manden. Og næppe har han sagt det, væk 
er saa begge Hestene, og han sidder paa Vognen 
med Tømmerne i Haanden. Der var da ikke andet 
for, end at han maatte lade Vognen staa og fort- 
sætte Rejsen til Fods. Dér var jo det ene Ønske 
gaaet i Lyset. Men det tog han sig ikke videre 
nær, naar han tænkte paa, at de havde jo tre 
igjen. De kunde da sagtens faa saa mange Heste, 
de vilde have, tillige med alle andre gode Ting. 
Han travede da ganske trøstig hen ad Landevejen. 

Imidlertid gaar Konen der hjemme og venter 

og venter. Hun længes jo svært efter, at Manden 

skal komme, for at de kan begynde at ønske. Hun 

gaar ud og ser hen ad Vejen; men det trækker ud, 

og han kommer ikke. „Aa, gid han dog var her, 

14* 

den Drøsepind!" siger hun, og i det samme stod 
han der. „Av!" sagde hun, „dér spildte jeg det 
ene Ønske!" — „Men hvordan er det da kommer 
anstigende, som en rigtig Stodder!" siger hun; „hvor 
har du gjort af Heste og Vogn?" — „Ja, det er 
din Skyld," siger Manden; „jeg har ønsket mine 
Stadsheste ad Helvede til. Der er ingen Lykke ved 
det Snyderi. Det var dig, der sagde, at Studen 
havde fire Horn. Jeg var tilfreds, de to løjede 
Horn sad i dit Nakkeben!" Ja, saa sad de der 
ogsaa. 

Nu havde de jo faaet de tre af deres fire 
Ønsker opfyldte; saa nu manglede de kun det ene, 
som hørte Konen til. Saa begyndte Manden at 
snakke blidt for hende og siger: „Ej ære lille Kone! 
brug nu dit Ønske vel og ønsk os en ustyrtelig 
Hoben Penge! Saa kan jo alting blive godt endnu." 
— „Nej Tak!" sagde Konen, „og saa skulde jeg 
gaa med de Horn til min Dødedag!" Det vilde 
hun ikke, og saa ønskede hun strax de to Horn 
Fanden i Vold. Saa var de ogsaa borte med det 
samme. Men Gaardfolkene var ikke blevne rigere, 
men kun et Par gode Heste fattigere ved alle deres 
Ønsker. 

19. Den sorte Skole. 

I én og samme By var der en rig Mand, der 
havde to Sønner, og en fattig Mand, der havde én. 
De tre Drenge gik i Skole sammen og var meget 
gode Venner. Den fattige var den flinkeste og 
den flittigste af dem, og han maatte altid hjælpe 
de andre med deres Lektier, for at de kunde følge 
med. Drengene voxede til, og da de skulde kon- 
firmeres, bad den rige Mands Sønner deres Forældre 
om, at den fattige Kammerat maatte blive klædt 
ligesom en af dem, og det blev han ogsaa. Og da 
han nu skulde været sat til et Haandværk, men de 
skolde stadere, saa sagde de, at det kunde aldrig 
blive til noget med dem, uden de havde ham med: 
de kunde ikke undvære hans Selskab , og de kunde 
ikke undvære hans Hjælp. Saa lod de rige Folk 
ogsaa den fattige Dreng studere sammen med deres 
egne Sønner. 

De tre Drenge gik saa fremdeles i Skole sam- 
men, og det blev ved som det havde begyndt: at de 
holdt rigtig meget af hverandre, og at den fattige 
Dreng viste baade det bedste Nemme og den største 
Flid, saa han maatte stadig staa de to Kammerater 
bi. De blev ogsaa Studenter paa én Gang, og de 
blev da ved at bo sammen, og de to Rigmands- 
sønner delte med den fattige, saa han kunde blive 
ved Studeringerne, og han hjalp dem stadig med 
Lærdommen, saa da nogle Aar var forløbne, saa 

havde de alle tre lært alt, hvad der var at lære 
paa den høje Skole, de var ved. Den fattige var 
jo bleven først færdig, men han blev saa hos de to 
andre og hjalp dem, indtil de ogsaa havde lært, 
hvad de kunde der paa Stedet. 

Der var jo alligevel mere at lære, end hvad de 
havde lært; og Fattigmandssønnen havde ingen Ro 
paa sig, saa længe der var noget endnu, han ikke 
vidste; og de tre blev da enige om, at de vilde 
blive ved at holde sammen og lægge sig efter, hvad 
de endnu ikke havde lært. Og det var jo, hvad 
man kalder for den sorte Skole, som de endnu 
vilde gaa igjennem. Den rige Mand skrev til sine 
Sønner, at nu skulde de lade det være nok med 
Studeringerne; nu skulde de komme hjem igjen; 
han vilde ikke sende dem flere Penge til deres 
Underhold* Men Sønnerne havde endnu en Sum 
Penge mellem Hænder, og de var ulydige og rejste 
med deres Kammerat hen til en anden Stad, hvor 
der var Mestere i den sorte Kunst. 

Dér spurgte de sig for, indtil de fik opspurgt 
den allerlærdeste Magister, og de kom da hen til 
ham og spurgte ham, om de kunde komme i Lære 
hos ham. Ja, sagde han, det kunde de godt; de 
kunde flytte ind og bo hos ham alle tre, og paa 
ét Aar vilde han lære dem alting. Men der skulde 
være den Aftale imellem dem, at naar Aaret var 
omme, saa skulde han stille dem tre Spørgsmaal, 
og naar de kunde svare rigtig paa dem, saa skulde 
de være kvit og ikke have noget at betale for det 

hele Aar; men hvem af dem, der ikke kande svare 
rigtig paa det Spørgsmaal, han fik, han skulde høre 
Mesteren til sin Livstid, saa han kunde gjøre ved ham, 
hvad han vilde. De tre Studenter mente jo, at de 
var allerede højt studerede, og de havde et helt 
Aar til at blive endnu klogere; saa de skulde da 
vel nok kunne svare paa, hvad han vilde spørge 
dem om; og de gik ind paa den Aftale og gav 
ham det skriftlig, som han vilde have det. 

Saa flyttede de alle tre ind hos den lærde Ma- 
gister. Det var en underlig Earl at se til. Han 
var en lille Mand og gik altid i graa Klæder. Han 
havde en Næse som et Ørnenæb og to smaa røde 
Øjne, der sad dybt inde i Hovedet; en bred Mund 
havde han, som altid grinede, og et Par Øren, 
der stod ud til Siderne, som to Vædderhorn. Han 
var halt, for han havde en Elumpfod; det var 
maaské derfor, man aldrig saa' ham udenfor Huset. 
De tre Studenter havde det meget godt; der var 
en gammel Kælling, der holdt Hus for dem og for 
Magisteren. Hun lod til at være døvstum, og mel- 
lem sig selv kaldte de hende for Fandens Oldemoder. 
Og det var nok ikke saa helt galt gættet. 

Mesteren underviste dem hver Dag og gav dem 
mange underlige Bøger at læse i, og det var endnu 
som før: at den fattige Student han læste og stu- 
derede tidlig og silde; men de to Rigmandssønner 
havde snart nok af Lærdommen; og da det var en 
stor Stad med megen Lystighed og mange Fri- 
stelser for unge Mennesker, saa var de for det 

meste ude paa Farten og svirede og sværmede* 
Da deres Penge var slupne op, saa laante og bor- 
gede de, hvor de kunde, og deres meste Sorg var 
at faa Tiden til at gaa saa rask og saa lystig som 
muligt. 

Imidlertid var Læreaaret snart ti] Ende, og 
det begyndte at løbe dem om i Hovedet, bvad de 
havde aftalt og underskrevet angaaende de Spørgsmaal, 
de skulde besvare, eller ogsaa høre den Mand til 
alle deres Dage. Jo mere de saa' til ham, jo mindre 
Mod havde de paa at blive hans livegne; og de 
skjønnede nu, at han vilde sagtens kunne forelægge 
dem saadanne Spørgsmaal, som de umulig kunde 
svare paa. Fattigmandssønnen , som dog havde 
brugt Tiden efter bedste Evne, var langt fra rolig 
for sig selv; og for de to andre, som havde kiget 
meget mere i Glasset end i Bøgerne, saa' det da 
endnu værre ud. 

Saa Dagen før Aaret skulde udløbe, var den 
fattige Student gaaet hen i Kirken, som han daglig 
havde gjort. Han var da svært betynget i sit Sind, 
saa han hørte kun meget lidt af, hvad der blev 
læst og sunget der inde. Da han kommer ud af 
Kirken, staar der en kjøn gammel Kone og beder 
ham om en Almisse. Han tager ned i sin Lomme; 
der var ikke mange Skillinger; men dem, der var, 
dem gav han hende alle sammen. »Tag, hvad jeg 
har!" sagde han, „jeg faar ingen Brug for dem." 
Saa talte hun til ham og sagde, at hun kunde se, 
der var noget, der laa ham tungt paa Sinde. Han 

skulde betro hende, hvad det var; hun kunde dog 
maaské give ham et godt Raad." Han vilde først 
ikke: „Hvad kan det hjælpe," sagde han, „at du 
véd det?" Jo, sagde hnn, det kunde dog være, at 
hun kunde vide Raad; hun havde hjulpet mange 
før, som havde fæstet Lid til hende. Saa sagde 
han hende det hele: at han og hans to Kammerater 
var i Lære hos den og den Magister, og i Morgen 
skulde de svare ham paa hans tre Spørgsmaal, eller 
ogsaa skulde de høre ham til; og det var de svært 
bange for. 

„Ja, det kan I ogsaa have Aarsag til," sagde 
Konen, „for det er den onde selv, I staar i Lære 
hos. Men for din Skyld vil jeg give dig et godt 
Raad, som kan hjælpe jer alle. I Aften silde skal 
du tage en Spade og gaa hen paa Kirkegaarden og 
skære dig en Græstørv, en Alen paa hver Led, og 
saa skal du tage den med dig og gaa op til den 
Høj, der ligger ret nord for Byen, det er Galge- 
bakken; dér skal du paa den søndre Side af Højen 
grave dig et Hul saa dybt, at du kan staa i det, 
og af samme Størrelse som Græstørven. Saa gaar 
du ned i det Hul og lægger Græstørven over dit 
Hoved. Det maa være bestilt eg færdigt inden 
Midnat. Vent saa dér rolig en Time over! saa vil 
du faa at vide, hvad du behøver." 

Studenten gjør, som Konen har sagt, og inden 
Midnat staar han gjemt under Græstørven i sit Hul 
i Galgebakken. Da kom der Krager flyvende fra 
Øster og Vester, og de sladrede og de pladrede, og 

han havde lært nok til at forstaa, hvad de sagde. 
„Hvor bliver han af? hvor bliver han af?" sagde 
de. Saa kom der til sidst en Krage flyvende fra 
Sønder, nede fra Staden, og den satte sig hos de 
andre, og de sladrede og de pladrede, og de skreg 
og de gylpede, og Studenten hørte godt efter og 
forstod alt hvad han behøvede. Det var jo hans 
Mester, der havde Møde med en Flok af samme 
Slags som han selv var af, og Studenten hørte, at 
han sagde: „I Morgen har vi da de tre Studenter." 
— „Hvad vil du spørge dem om?" var der én, 
der sagde. Og han fortalte saa de andre, hvad for 
tre Spørgsmaal han vilde give de ulykkelige Stu- 
denter, og hvad de skulde svare, men naturligvis 
ikke kunde svare ; saa han var vis nok paa at faa 
dem alle tre. Og de hvinede og de grinede, og 
de sladrede og de pladrede, og saa fløj de hver 
sine Veje. 

Da de var vel borte, gik Studenten hjem og 
lagde sig, og sov godt den Nat, som han da ikke 
havde gjort i den sidste Uge. Om Morgenen sam- 
ledes de tre Studenter med deres Mester til Frokost, 
efter at de først havde haft Tid til at tales ved ind- 
byrdes. Der var en meget finere Opdækning end 
der plejede, for det var jo en Højtidsdag: nu kom 
Prøven og Afregningen, som Mesteren havde glædet 
sig til det hele Aar. Et rødt Skarlagens Tæppe 
var udbredt over Bordet og derpaa lagt en skin- 
nende hvid Dug. Bordet far besat med Bægere af 

sleben Krystal, og midt paa det stod en kostbar og 
kunstig Opsats af purt Sølv. 

Da de har spist, vender Mesteren sig til den 
ældste af den rige Mands Sønner og siger: „Efter 
alt hvad I har lært og studeret, er det vel ikke 
for meget at spørge jer om, hvad det Tæppe er af, 
som I ser ligge her paa Bordet." Da svarer han: 
„Det er en gammel Hestehud, som I har trukket 
op af Rakkerkulen." Og i det samme saa var det 
synligt for alles Øjne, at det var den rene Sandhed. 
Mesteren trækker sine smaa røde Øjne endnu læn- 
gere ind i Hovedet og skeler forskrækkelig; men 
siger rolig: „Lad saa være! Men" — vender han 
sig til den anden Rigmandssøn — „hvad er de Bæ- 
gere af, I ser staa for jer, og som I har drukket 
af?" — „Det er ikke andet end nogle gamle Potte- 
skaar," svarede han, og det var da med det samme 
synligt for alle. Da kunde Mesteren ikke længer 
sidde stille, men humpede lige hen til Fattigmands- 
sønnen, greb ham i Armen, saa der sad blaa og 
brune Pletter efter, og sagde med dirrende Røst: 
„Hvad siger I saa om den Opsats dér midt paa 
Bordet?" — „At det er en gammel Horsepande ", 
svarede Studenten, og saa ser de den alle staa der 
med sine tomme Øjenhuler og Næsebor. Da Bkreg 
Mesteren: „Her ud med jer! Den, der gaar sidst 
ud, skal jeg dog mærke saadan, at han aldrig skal 
glemme mig/ Saa skød den fattige Student de to 
andre foran sig, og de kom ud af Døren i en Fart ; 
men i det han skal følge efter, saa river han 

Strømpebaandet af sit højre Ben og skaber det til 
en Earl, og saa springer han ud af Døren. m Saa 
kunde Mesteren ikke gjøre andet end vride Hovedet 
om paa den bageste, saa Næsen sad over hans 
Nakke. Men det var jo kun Strømpebaandet, der 
fik det Mærke, og det var ikke at kjende paa det, 
hvor det laa i sin sande Skikkelse uden for Døren. 
Men fra den Tid af turde Studenten dog aldrig 
binde noget Strømpebaand paa sit højre Ben. 

Nu var de tre Studenter jo kvit og fri fra 
deres Mester. Men de to Rigmandssønner, som 
havde levet paa Laan og Borg saa længe, de kunde 
ikke komme ud af Staden, før de havde betalt 
enhver sit. De blev sat fast af Øvrigheden, og de 
skulde faa Lov at sidde, indtil de havde betalt alt, 
hvad de skyldte bort. Fattigmandssønnen var nu 
rigere end de; for han skyldte ingen noget, og han 
var jo paa fri Fod og kunde gaa hvor hen han 
lystede. Men han vilde ikke lade sine Venner i 
Stikken, og han gik til dem i Fængslet og talte 
med dem. Han tænkte, de kunde da nu skrive 
hjem til deres Fader og faa ham til at løse dem 
ud. Men de sagde, at det gjorde de ikke; for de 
vidste alt for godt, at det vilde ikke være til 
nogen Nytte. Han var nu saa vred paa dem for 
deres Ulydighed, at han ikke vilde sende dem en 
Hvid. „Men du er saa klog," sagde de, „du maa 
kunne skaffe Penge. Du er Mand for at narre 
Fanden selv , om det skal være." Den stakkels 
Student vilde nødig til det; men han maatte jo 

se at frelse sine to Stalbrødre, som altid før havde 
været saa gode ved ham, og han lovede da, at han 
skulde se, hvad han kunde gjøre. 

Han havde jo ikke for ingen Ting gaaet i den 
sorte Skole, det saa' vi, da han skabte Strømpe- 
baandet om til en Earl, og han vidste da ogsaa 
nok, hvordan han kunde faa gamle Erik i Tale. 
Han gaar da samme Aften op paa Eirkegaarden ; 
han gaar tre Gange avet om Kirken, og hver Gang 
han kommer til Vaabenhusdøren, saa fløjter han ind 
ad Nøglehullet og udtaler nogle hemmelige Ord. 
Da han havde gjort det tredje Gang, saa kom gamle 
Erik, og det var da ikke nogen anden end den 
samme lille graa klumpfodede Magister, som han 
nylig havde staaet i Lære hos. „Hvad godt?" sagde 
gamle Erik, han talte ganske blidt, for han tænkte, 
det var bedst at tage ham med det gode, og han 
havde jo god Lyst til at faa ham i sin Vold. Aa, 
sagde Studenten, han trængte til Penge, og han 
vilde bede Mester om at laane sig en Skjæppe af 
dem. „Ja, du kan faa en Top-Skjæppe," sagde 
gamle Erik, „og jeg vil lade mig nøje med at faa 
en strøgen Skjæppe igjen om tre Aar. Men kan 
du saa ikke betale mig, saa hører du mig til med 
Liv og Sjæl." Han var jo vis paa, at de to Kamme- 
rater skulde snart faa gjort Ende paa Pengene, saa 
om tre Aar skulde de nok lade være at kunne be- 
tale ham enten det hele eller det halve. Ja, sagde 
Studenten, det var jo meget billige Vilkaar; men 
han vilde da have Lov at betale, inden de tre Aar 

var omme, dersom han kunde det. Det gik gamle 
Erik glat ind paa, og et Øjeblik efter var han der 
igjen med en Skjæppe, topfuld af blanke Sølv- 
penge. Saa tog Studenten et Klæde og bredte under 
Skjæppen, og saa tog han sin Stok og strøg Skjæppen, 
saa Toppen faldt ned i Klædet, og saa sagde han 
til gamle Erik: „Ja, nu skal du have saa mange 
Tak for Laan. Nu giver jeg dig den strøgne Skjæppe 
igjen; saa er vi kvit." Det kunde gamle Erik ikke 
indvende noget imod. Han maatte tage sin Skjæppe 
igjen og lade Studenten beholde, hvad han havde 
faaet. Gnistrende gal var han jo, og han fér afsted, 
saa der stod en fæl Svovllugt efter ham. 

Nu fik Kammeraterne da deres Gjæld betalt, 
og de kom paa fri Fod; og nu vilde den kloge 
Student da have dem bort der fra : de skulde alle 
tre følges ad paa Rejser, de skulde ud at bese 
Verden. Det vilde de to gale Studenter ogsaa 
gjærne; men de havde ondt ved at blive rejsefærdige. 
Da de nu igjen havde Penge, saa begyndte de paa 
ny deres gamle Levned med Svir og Sværm, indtil 
de havde sat hver Skilling over Styr. Saa lovede 
og svor de, at nu skulde de rejse Verden rundt 
med deres kloge Ven, naar han blot vilde skaffe 
dem Rejsepenge; det vidste de jo, han kunde. „Det 
er en farlig Sag," sagde han, „og denne Gang vil 
jeg ikke være ene om det, men I maa gaa i Borgen 
med og staa Last og Brast med mig. Og naar jeg 
saa skaffer Pengene, saa maa I lyde mig ad i alle 
Dele." Det gav de ham deres Haand og gjorde 

deres Ed paa. Saa tog han dem med sig op til 
Kirken om Aftenen og manede igjen gamle Erik frem. 
„Naa, er I dér igjen?" sagde han; „og Tak for 
sidst skal du have! Den Gang pudsede du mig; 
men du kan dog nok ikke undvære mig. Hvad er 
det nu, du vil?" Saa forklarede Studenten ham, 
at han og hans Kammerater vilde gjærne ud at se 
sig om i Verden; men de havde ingen Rejsepenge. 
Om han ikke vilde være saa god at give dem de 
Penge?" — „Jeg er jo meget god af mig," sagde 
gamle Erik, „men noget for noget, det er dog 
ellers mit Valgsprog. Men siden vi nu er saa godt 
kj endte med hverandre, saa vil jeg hjælpe dig for 
ingen Ting. Du kan faa en Pung til Laans af mig, 
som der altid er Penge i, hvor mange du saa giver 
ud, og den kan du beholde i tre Aar. I den Tid 
kan I faa set jer godt om i Verden. Og jeg 
vil ikke have andet for det, end at fra i Morgen 
af og til de tre Aar er omme, saa skal I aldrig 
sige andet, end hver have sit Mundheld: den ene 
skal kun sige „Vi tre," den anden „For Penge", 
og den tredje „Det er ret". Dersom nogen af jer 
siger andet i de tre Aar, saa skal I alle høre 
mig til." 

Det gik de ind paa alle tre, den kloge Stu- 
dent fik Pungen, og de gik hjem i deres Herberg. 
Dér fik de nu i Nattens Løb gjort Aftale om al 
Ting: Fattigmandssønnen, som den klogeste af dem, 
skulde beholde Pungen og sørge for alle Rejse- 
udgifter. Og de lovede hverandre højt og dyrt, at 

ingen af dem skulde mæle noget andet Ord, end 
det Mundheld, der hørte ham til. I hvad der end 
kunde hændes dem, saa kunde der dog aldrig hændes 
dem noget værre end at hjemfalde i den Mands 
Vold; det var de alle enige om. Saa rejste de da, 
fra Sted til Sted og fra Land til Land, og de saa' 
al Verdens Mærkværdigheder og kom godt til 
rette alle Vegne, endskjønt de kun sagde de tre 
Ord. De blev jo antagne for tossede; men da de 
overalt betalte godt for sig, saa var alle Værter 
godt tilfredse med dem. Og saadan havde de nu 
rejst i hele tre Aar paa tre Dage nær, da de kom 
til en Stad, hvor de endnu ikke havde været. De 
tog ind paa en fin Gjæstgivergaard ; de var jo godt 
klædte og godt kjørende, og Værten kom ud og 
tog imod dem og spurgte, hvad de befalede. „Vi 
tre," sagde den ene. „De tre Herrer vil bo sam- 
men,** sagde Værten, „det kan de meget godt." — 
„For Penge," sagde den anden. „Ja, det forstaar 
sig," sagde Værten, „det er jo det, vi skal leve af." 
— „Det er ret," sagde den tredje. Det fandt Værten 
ogsaa, og han havde endnu ikke mærket noget under- 
ligt ved dem. De var noget korte i deres Tale og 
maaské ogsaa noget korte for Hovedet; men det var 
fornemme Folk saa tit; det var han saa van til. 
De fik Værelser anvist; men de sagde ikke noget. 
Saa gik de ned i Gjæstestuen og satte sig, men 
sagde endnu ikke noget. Da der var gaaet nogen 
Tid, saa kom Værten og spurgte, om Herrerne ikke 
vilde nyde noget. „Vi tre," sagde den ene. v Yor 



19. Den sorte Skole. 225 

Penge," sagde den anden. „Det er ret," sagde den 
tredje. Det var Værten noget paafaldende; men 
der blev jo anrettet, og de kom til Bords og spiste. 
Da Værten spurgte, hvilken Vin de ønskede, fik 
han de samme tre Svar, og da en fremmed Herre, 
Bom var til Stede, vilde indlade sig i Samtale med 
dem og spurgte, om de Herrer før havde været der 
i Staden, og han ogsaa fik samme Svar: „Vi tre, 
For Penge, Det var ret," saa tav han stille, og 
Værten kom paa det rene med, at de var helt 
tossede. 

Nu traf det sig, at der paa samme Tid var en 
anden rejsende taget ind paa det samme Sted, og 
Værten havde lagt Mærke til, at han førte en stor 
Sum Penge med sig. Saa snakker han med sin 
Kone om, at dér var en god Lejlighed til, uden 
nogen Fare for dem selv, at blive rige paa én Gang, 
ved at slaa den rige rejsende ihjel og skylde de tre 
tossede for det. Og Konen er ikke bedre end Man- 
den: hun havde tit været med før til at bestjæle de 
rejsende, og hun var ogsaa rede til at hjælpe ham 
med dette Skarnsstykke. Saa om Natten, da alle 
ligger i deres bedste Søvn, lister Værten og hans 
Kone sig ind til den fremmede rejsende, de skærer 
Halsen over paa ham, tager alle hans Penge i For- 
varing og putter den blodige Kniv ned i en Vad- 
sæk, som hørte en af de tre tossede til. Og tidlig 
næste Morgen løber Værten op til Øvrigheden og 
melder, at der er en fremmed bleven myrdet i sin 

Seng hos ham den Nat. Han er meget fortvivlet 

15 

derover, men han véd ingen at« mistænke. Saa 
kommer Rettens Folk jo paa Benene og hen i Gjæst- 
givergaarden ; og de ransager alle Vegne, til de 
finder Kniven. De tre Stalbrødre maa da op og 
kommer strax i Forhør. Saa siger Dommeren: 
„Hvem af jer har taget Livet af den rejsende." — 
„Vi tre," svarer den første. „Ja, jeg kan nok 
tænke, I har været lige gode om det Stykke Ar- 
bejde," siger Dommeren; „men hvorfor har I gjort 
det?" — »For Penge," siger den anden. „Ja, det 
kan jeg vel tænke, det var for at faa hans Penge," 
siger Dommeren. „Det var ret," siger saa den 
tredje. „Gud hjælpe os for Ret, det var," siger 
Dommeren; „men I skal da snart faa jeres Ret." 
Og da de nu havde bekjendt, og alting talte imod 
dem, saa var Dommen snart fældet: at de skulde 
hænges alle tre, og det den næste Dag, der var ikke 
noget at vente efter. 

Da manglede der jo kun én Dag i de tre Aar, 
de ikke maatte sige andet end de tre Ord. Men 
de holdt alle Stand og vilde heller dø i Galgen end 
høre den onde til. Det saa' Fanden nu ikke sin 
Fordel ved. Han havde jo hvisket Værten den 
Djævel i Øret, for han tænkte paa den Maade at 
faa Bugt med Studenterne; men naar de nu her 
lod sig hænge uskyldige, saa fik han jo slet ingen 
Ting for sin Umage. Næste Morgen blev de tre 
Syndere da smidt paa en Sluffe og kjørt ud til 
Retterstedet. Der var mange Folk til Stede, for 
den Sag havde jo vakt en stor Opsigt« Der var en 

Præst, som skulde tale til Synderne, før de led 
deres Straf. Men han kunde heller ikke faa et 
Ord ud af dem, undtagen den gjentagne Bekj endelse: 
„Vi tre, for Penge, og det var ret." — „Gud hjælpe 
os dog!" sagde Præsten, „var det ret!" Og han 
blev ved at præke for dem, at de dog skulde om« 
vende sig og angre deres Synd. Værten stod imens 
i Folkesværmen, og han raabte og skreg, at det 
maatte dog have en Ende, og Retten maatte have 
sin Gænge. Præsten blev endnu ved at tale noget, 
men endelig maatte han da slutte, og de tre Syn- 
dere kom hen under Galgen og fik Rebene om 
Halsen. 

I det samme kommer der et Kj øretøj farende 
med fire Heste for, og der bliver viftet ud ad Vin- 
duet med et hvidt Tørklæde. Bødlerne holder inde, 
de mener der er Bud fra Kongen med Benaadning; 
Vognen kommer lige hen til Galgen, en sortklædt 
Herre stiger ud, gaar hen til Studenterne og rækker 
dem et Papir, det var deres Kontrakt. „Nu kan I 
frit tale," sagde han. Og saa vendte han sig til 
Dommeren og sagde: „Lad Værten gribe! Det er 
ham og hans Kone, som har begaaet Mordet. Pen- 
gene har de gjemt i deres Kj ælder, og dér ligger 
ogsaa begges Klæder, som fik Blodpletter ved den 
Lejlighed." Saa steg den fremmede i Vognen og 
kjørte bort, ingen kunde følge ham med Øjnene. 
Værten var jo ved Haanden, han blev strax greben, 
baade Kosterne og de blodige Klæder blev fundne, 

15* 

og Værten og hans Kone maatte gaa til Bekj en- 
delse. De blev dømte og henrettede Dagen efter. 

De tre Studenter var jo nu fri og kunde gaa 
hvor hen de vilde. Men Pungen var borte, da Ti- 
den imens var udløben, og de ejede ikke en Hvid. 
De solgte da deres Rejsegods for nogle Skillinger, 
og saa travede de paa deres Fod hen ad Landevejen. 
Saa kom det samme Ejøretøj rullende forbi dem. 
Fanden rakte Hovedet ud ad Yinduet og sagde til 
dem: „De to fik jeg dog." Det var Værten og 
Konen, han den Gang maatte lade sig nøje med. 

Studenterne blev ved at vandre; nu vilde de 
endelig vende Næsen hjem til deres eget. Nu havde 
de studeret, og nu havde de rejst; i stor Livs og 
Sjæls Fare havde de været; nu længtes de efter 
Hjemmet. Men det var ingen let Sag at naa hjem, 
for de var paa en helt anden Kant af Verden, end 
hvor de havde hjemme, og de havde ikke faaet 
Lejlighed til, som de havde haft i Sinde: at lade 
Pungen forsyne dem med Penge til Hjemrejsen, inden 
de maatte af med den. Det var jo blevet forpurret 
ved Fængslingen. Deres Par Skillinger var snart 
fortærede; de maatte da se at tigge sig frem; men 
det var næppe nok, at Livet kunde hænge i dem 
ved de Smuler, de kunde tigge sammen. Det Liv 
kunde de to Rigmandssønner ikke udholde: de blev 
syge og daarlige og kunde ikke længer slæbe sig frem. 

Fattigmandssønnen kunde ikke bære over sit 
Hjærte at lade sine to Stalbrødre ligge og dø af Sult 
i et fremmed Land, og hvor liden Lyst han end havde 



19. Den sorte Skole. 229 

til at indlade sig tiere med den farlige Herre, han 
nu havde været i Lag med tre Gange, saa saa' han 
dog ingen anden Udvej , og en Aften silde manede 
han Fanden frem og spurgte ham, paa hvad Vilkaar 
han kunde faa nogle Penge hos ham. „Du har 
narret mig saa tit," sagde Fanden, „saa jeg skjøtter 
snart ikke om at have mere med dig at skaffe." — 
Men Sandheden var, at Fanden var svært opsat paa 
at komme i Kast med den kloge Student; for han 
mente, han maatte dog vel kunne fange ham til 
sidst. — Derfor sagde han: „Men lad gaal Jeg 
vil hjælpe dig en Gang endnu. Du kan faa den 
Pung igjen og beholde den i syv Aar. Og nu maa 
du bruge din Mund lige saa meget som du vil; 
men i de syv Aar maa du ikke tage en ren Skjorte 
paa, du maa ikke to dig og ikke rede dig og ikke 
rage dig, og ikke skære enten Haar eller Skjæg 
eller Negle. Bliver du kjed af det inden de syv 
Aar er gaaet, saa hører du mig til efter din Død; 
men Pungen kan du saa faa Lov at beholde saa 
længe du lever. Vil du gaa ind paa det? Paa 
andre Vilkaar faar du ikke en dansk Skilling." 

Det var haardt at gaa ind paa; men Vennerne 
skulde og maatte hjælpes, og Studenten sluttede saa 
Kontrakten og fik Pungen. Nu blev de to Stal- 
brødre da røgtede og plejede paa det bedste, til 
de helt var komne til Kræfter igjen. Saa talte 
Studenten Rejsepenge op til dem af den uudtømme- 
lige Pung; ikke flere, end at de havde rigelig nok 
til at komme hjem for; og saa sagde han dem 

Farvel: nu skulde de rejse til deres Hjem; han 
kunde ikke følge med dem nu, for han havde gjort 
et Løfte, som han først maatte holde. Mere sagde 
han dem ikke. De var meget bedrøvede ved at 
skulle skilles fra ham; de takkede ham hj ærtelig 
for alt, hvad han havde gjort for dem, og saa rejste 
de hjem til deres eget, og vi hører ikke mere 
til dem. 

Fattigmandssønnen , den kloge Student, var nu 
ene, og han skulde nu slide de syv Aar igjennem 
paa de haarde Vilkaar, som var sat ham. Saa 
rejste han et Sted hen, hvor der var en Vært, som 
han før havde bot hos, og som han havde god 
Tro til. Ham sagde han, at han havde gjort et 
Løfte og vilde holde sig inde i lang Tid og ingen 
Omgang have med Mennesker. Han tingede sig da 
ind hos ham for en god Betaling, og dér levede 
han Aar efter Aar under det svære Aag, som den 
onde havde lagt paa ham, i den Tanke, at han 
ikke vilde kunne lade være at afkaste det før 
Tiden. Studenten sendte imidlertid Bud ud efter 
alle de Bøger, der var at faa, og han læste og læste, 
saa han havde snart slugt al Verdens Boglærdom. 
Og hver Ugedag lod han Værten uddele en stor 
Sum Penge mellem de fattige; saa Fanden ærgrede 
sig jo svært over den Brug, der blev gjort af hans 
Penge. Og da der var gaaet sex Aar af Tiden, 
uden at Studenten havde overtraadt noget af hans 
Forbud, saa begyndte han jo at blive hed om Ørene 

og at blive meget bange for, at den kloge Student 

igjen skulde narre ham. 

Studenten saa' jo forskrækkelig ud og lignede 

mere et Dyr end et Menneske, bedækket som han 

var med Haar og med Skarn, og med lange Klør 

paa Hænder og Fødder. Han lod sig ikke se for 

noget Menneske. Han lod sætte Mad ind i én Stue, 

mens han selv var i en anden. Hans Vinduer var 

saaledes indrettede, at ingen kunde se ind til 

ham'; men han kunde dog se ud ad dem, naar han 

vilde. Og han sad ofte til Tidsfordriv og saa' ud, 

hvorledes andre Mennesker gik til og fra og frem 

og tilbage, rige og fattige, hver havde sit at passe, 

mens han sad dér som levende begravet. Nu ved 

den Tid, da han havde bot dér i sex Aar, saa 

blev ban opmærksom paa en Yogn, der saa jævnlig 

kom rullende forbi hans Vinduer. Og det var da 

ikke saa meget Vognen, han lagde Mærke til, som dem, 

der sad i den. Det var en fornem Frue med hendes 

tre Døtre, hvis Vej saa tit faldt dér forbi. Døtrene 

var alle unge og smukke; men han lagde dog især 

Mærke til den yngste af dem, der baade var saa 

overmaade dejlig og saa' ud som Fromheden og 

Godheden selv. Værten sagde ham, at det var en 

Herremands Frue og Døtre dér fra Egnen. Og den 

stakkels indmurede Student kunde ikke lade være 

at sidde paa Lur ved sit Vindue, for imellem Stunder 

at faa et Glimt at se af den dejlige Frøken. 

Faderen til de tre smukke Døtre gik og gjaldt 

for en en rig Mand, og det havde han ogsaa været; 

men han var forfalden til Spil, og paa den Maade 
blev han efterhaanden skilt ved al sin Rigdom, og 
det kom omsider saa vidt, at han skyldte mere 
bort end hele hans Gaard og Gods var værd. Der 
var ingen mere, som vilde laane ham en Hvid, og 
han maatte gaa fra Gaarden med Tiggerstav i Haand, 
hvis han ikke snart blev hjulpen. Saa kommer han 
i Tanker om, at hos en Vært i Staden, som han 
godt kj endte, bode en Særling, som ingen saa uden 
Yærten, men som skulde være umaadelig rig og 
skjænke store Summer bort til de fattige. Han 
gaar til Værten og spør ham, om han ikke kan faa 
den sære Student i Tale. Værten siger nej, det 
tror han ikke; men han skal dog høre ad. Da 
Studenten hører, at det er Faderen til de tre smukke 
Døtre, som vil tale med ham, saa lader han ham 
komme op til sig. Herremanden var lige ved at 
gaa baglængs ud af Døren igjen, da han saa' den 
gruelige Skikkelse. Studenten bad ham ikke være 
bange: han var et virkeligt Menneske ligesom han 
og hverken et Dyr eller en Djævel. Saa tog Herre- 
manden Mod til sig og kom frem med sit Ærende: 
han vilde laane Penge, og det var ingen Smaapenge, 
for det var hele tre Tønder Guld. Studenten sva- 
rede ganske rolig, at de Penge kunde han godt faa, 
naar han vilde give ham en af sine Døtre til Ægte. 
Det sagde Herremanden ja til, hvis nogen af dem 
vilde have ham; han vilde gjøre sit dertil. Ja, 
Studenten vilde ogsaa have hende unødt, og hun 
skulde vide forud, hvordan hendes Bejler saa' ud. 

Saa lod han en Maler hente, som gjorde et Billede 
af ham, ganske livagtigt som han saa' ud; og det 
fik Herremanden hjem med sig. 

Han gik først til sin ældste Datter og sagde 
hende, hvordan Sagerne stod: at han ejede mindre 
end intet og maatte gaa fra det hele, hvis ikke én 
af hans Døtre vilde love at gifte sig med den Mand, 
hvem han saa viste hende Billedet af. Men da hun 
saa' Neglene som Ørneklør og Haar og Skjæg, der 
dækkede hele Kroppen, saa spyttede hun ad det og 
sagde: „Nej Tak! Før jeg tager saadan én, saa 
tager jeg før vor Hundedreng." Saa kom Herre- 
manden til sin anden Datter og gjorde hende det 
samme Spørgsmaal; men hun svarede strax, at hun 
vilde heller gaa om By og tigge end tage saadant 
et Uhyre. Saa kom han til sidst til sin yngste 
Datter i det samme Ærende. Hun gøs ved at se 
Billedet; men hun vilde frelse Fader og Moder og 
Søstre fra Nød og Elendighed, og hun sagde ja, hun 
vilde tage ham til Mand. Og hun sendte ham en 
Fæstensring til Pant paa, at hun vilde holde sit Løfte. 
Da Studenten havde faaet hendes Ja og hendes 
Bing, saa blev han ved at ryste sin Pung saa 
længe til han havde de tre Tønder Guld, som Herre- 
manden skulde have. Og han rystede lidt endnu og 
lod kjøbe Fæstensgaver til sin Brud: Kjæder og 
Ringe, Guld og Ædelstene. Hun saa' knap paa 
dem, før hun gjemte dem i et Skrin, som hun 
aldrig lukkede op igjen. 

Imidlertid lod Studenten en Snedker gjøre ham 
tolv store jærnbeslaaede Eister med tre Hængelaase 
for hver. Det var til hans Bøger, sagde han, naar 
han skulde flytte. Og saa tog han sig hver Dag et 
Par Timers Tid til at ryBte sin Pung ud over disse 
Eister, indtil han havde dem fulde af Penge alle 
tolv. Da han var færdig med det og med andre 
Forberedelser, saa var de syv Aar udløbne, og han 
gav ikke en Time bort mere end han var nødt til. 
Han kom saa i Bad, blev klippet og raget og kom 
i nye Elæder, som han forud havde ladet sy. En 
smuk firspændig Vogn, han havde ladet kjøbe, holdt 
for Døren tillige med tre firspændige Fragtvogne til 
hans Eister og Bøger, og saa kjørte han ud til sin 
Svigerfaders Gaard. 

Der var jo ingen, der kj endte ham; men alle 
fandt, at det var en smuk ung Mand, og de to 
ældste Døtre var da visse paa, at det maatte være 
en Bejler til én af dem. Da han fik Herremanden 
i Tale, saa sagde han til ham, at han kom for at 
bejle til hans yngste Datter. Hun var lovet bort, 
sagde Faderen; men han havde endnu to andre 
Døtre. Men den fremmede sagde, han maatte da 
vel se den yngste Datter. Det var der intet i 
Vejen for: han blev ført ind, hvor de sad sammen 
alle tre. De rejste sig alle op og rakte ham Haan- 
den. Da stak han den Fæstensring, han havde faaet 
af den yngste, paa hendes Finger og sagde: „Denne 
Ring var mig skjænket, og jeg beder om den igjen, 
om den gives mig godvillig." Og da hans Fæstemø 

forstod, at dette var den samme, som hun én Gang 
havde lovet sin Tro, saa gav hun ham Ringen, og 
denne Gang med Glæde. Saa blev han dér paa 
Gaarden, og baade hun og alle de andre syntes hver 
Dag bedre om den smukke og kloge unge Mand, 
og Maanedsdagen efter stod deres Bryllup med 
Gammen og Glæde. 

Men begge Søstrene var nær ved at forgaa af 
Misundelse, og naar de tænkte paa, at de selv havde 
forsmaat ham, saa syntes de ikke, de kunde være 
til længere. Og mens Dansen gik i Gildessalen, gik 
den ene af dem ned i Haven og hængte sig, og den 
anden gik ud til Dammen og druknede sig. Strax 
efter, da Brudgommen traadte ene ud paa Højelofts- 
svalen, saa rakte Fanden Hovedet op over Ræk- 
værket og sagde: „Ja, du fik én; men jeg fik to." 

Men den kloge Student og den dejlige Brud 
levede et langt og et lykkeligt Liv sammen, til 
Glæde og Velsignelse for alle, som kom dem nær. 

